[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés tavaszi ülésszakának 7. ülésnapját megnyitom. Tájékoztatom önöket, hogy az ülés vezetésében Tiba István és Lukács László György jegyző urak lesznek a segítségemre. Köszöntöm kedves vendégeinket, és mindenkit, aki figyelemmel kíséri munkánkat. Tisztelt Országgyűlés! A mai napon napirend előtti felszólalásokkal kezdjük munkánkat; ezt követően 12 óra 15 perctől 13 óra 45 percig a kérdésekre, majd körülbelül 13 óra 45 perctől 14 óra 45 percig az azonnali kérdések és válaszok órájára kerül sor; végül a napirend utáni felszólalásokkal zárjuk be az Országgyűlés ülését. Tisztelt Országgyűlés! Napirend előtti felszólalásra jelentkezett Arató Gergely képviselő úr, Demokratikus Koalíció: „Háborúban kevesebb gyerek születik, az az ország pedig hadban áll Gyurcsány Ferenc 7+1 pontja” címmel. Megadom a szót, képviselő úr.
Köszönöm szépen. Tisztelt Ház! Háborúk idején kevesebb gyerek születik, és úgy tűnik, ez az ország hadban áll, mert évről évre kevesebb a gyerek. Nem csoda, mert önök is hadban állnak. Hadban állnak Európával, hadban állnak szegény polgártársainkkal, hadban állnak a munkavállalókkal, hadban állnak a köztisztviselőkkel. Önök a haza ellen vívnak háborút, ennek a háborúnak a vesztesei pedig a gyerekek, a családok. Mi, az európai magyarok képviselői [[Moraj a kormánypártok soraiban.]] ezért hirdettük meg hétpontos programunkat, tervünket a magyar családok érdekében. Képzeljünk el egy átlagos magyar családot, mondjuk, Gábort és Zsuzsát [[Dr. Rétvári Bence: Ferencet és Klárát.]] , akik egész nap dolgoznak azért, hogy megéljenek, és egyre kevesebbet ér a fizetésük; akiknek túlórát kell vállalni az önök törvényei miatt, és nem számíthatnak arra, hogy ezt kifizessék; akiknek a jövedelmük nagy részét elviszi az albérlet; akik magas rezsidíjakat fizetnek; akik nem számíthatnak arra, hogy ha gyerekük születik, akkor lesz gyerekorvos, aki ellátja; akik nem számíthatnak arra, hogy ha gyerekük születik, akkor lesz olyan szociális rendszer, amelyik segíti őket; akik nem számíthatnak arra, hogy ha gyerekük születik, akkor a gyerekük továbbtanulhat egy jó iskolában, és felsőoktatási végzettséget szerezhet. Hogyan vállaljanak gyereket? Hogyan vállaljanak gyereket erre a helyzetre? És ne legyen félreértés: ők, a Gáborok és Zsuzsák vannak többen, az átlagos helyzetű magyar családok, és nem azok, akiknek egy több millió forintos autó vagy egy sokmillió forintos ház megvásárlása a legnagyobb problémájuk. Ők vannak többen, és nem azok, akik bátran mernek vállalni egy tízmillió forintos hitelt. Mi tehát azt mondjuk és erről szól a Gyurcsány Ferenc által meghirdetett hétpontos, családokat támadó… támogató akcióterv [[Derültség és taps a kormány tagjai között.]] ez arról szól, hogy hogyan kell az átlagos magyar családokon segíteni. [[Németh Szilárd István: Hogyan kell beutaztatni a bevándorlókat!]] Először is: el kell törölni a rabszolgatörvényt, amit elfogadni sem lett volna szabad, és ami nem a magyar családok érdekeit szolgálja. Mert hogyan vállaljon egy magyar család gyereket akkor, ha egyébként állandóan túlórázásra kényszerítik? Másodszor: meg kell hosszabbítani a kilakoltatási moratóriumot, és lehetetlenné kell tenni azt, hogy gyerekes családokat tegyenek az utcára. Mert hogyan vállaljanak gyereket a családok, ha kirakhatják őket egy rossz hitel miatt, kirakhatják őket egy szívtelen főbérlő miatt? Harmadszor: legalább 50 százalékkal kell emelni a családi pótlékot, mert ez az a juttatás, ami minden gyerekes családhoz eljut, és ami kifejezi azt, hogy minden egyes gyerek fontos ennek a hazának, ennek az országnak. Negyedszer: el kell ismerni munkaviszonyként az ápolási díjat vagy az ápolási jogviszonyt, és legalább minimálbért kell juttatni, hogy számíthasson egy család arra, hogy a gyerekével vagy az idős szüleivel otthon tud maradni. Ötödször: be kell tölteni az összes gyermek- és háziorvosi körzetet annak érdekében, hogy minden magyar család számíthasson arra, hogy egészségügyi ellátást kap, hogy elérhető számára az orvosi ellátás. Hatodszor: oktatási reformra van szükség annak érdekében, hogy több gyerek szerezhessen középfokú érettségit, és utána pedig több gyerek mehessen a felsőoktatásba. Meg kell szüntetni azt a szabályt, amelyik a nyelvvizsga előírásával zárná ki a magyar diákokat a felsőoktatásból, és meg kell szüntetni azokat a lehetetlen tandíjakat, amelyeket önök bevezettek a felsőoktatásban. Hetedszer pedig: biztosítani kell azt, hogy egyetlen magyar gyereknek se kelljen éheznie, és egyetlen magyar gyereknek se kelljen úgy felnőnie, hogy nincsen a család számára legalább a minimális fűtés, áram, víz biztosítva. Ezért be kell vezetni egy sávos közműrendszert és közműminimumot. Tisztelt Ház! Így gondolkodnak az európai magyarok, ez egy hazafias családpolitika. Először ezeken az átlagos családokon kell segíteni, ezeken a Gáborokon és Zsuzsákon, azokon a családokon, akik naponta küszködnek azért, hogy megmaradjanak, hogy előre juthassanak, és akik nagyon szeretnének gyereket vállalni, de ehhez a minimális feltételeket, a jó oktatást, a szociális ellátást, a tisztességes béreket biztosítani kell számukra. Ha valóban akarnak segíteni a magyar családokon, ha valóban szeretnék befejezni ezt a háborút a magyar családok ellen, akkor ezt a programot kell először támogatniuk. Köszönöm szépen. [[Taps a DK soraiban.]]
Köszönöm, képviselő úr. Tisztelt Országgyűlés! A kormány nevében Dömötör Csaba államtitkár úr kíván válaszolni az elhangzottakra. Öné a szó, államtitkár úr.
Köszönöm a szót, elnök úr. Tisztelt Képviselő Úr! Nem tudom, hogy a magyarországi Gáborok és Zsuzsák mennyire várták már Gyurcsány Ferenc pontjait, de azért van egy sejtésünk. Egyetlenegy dolognak azért örülünk, annak, hogy ezek szerint önök is fontos kérdésnek tekintik a családok ügyét, de ettől függetlenül Gyurcsány Ferencnek és pártjának elég vékony morális talapzata van ahhoz, hogy bárkit is számonkérjen ebben az ügyben. Mert, képviselő úr, nem önök törölték el már egyszer a gyermekek után járó adókedvezményt? De igen, önök. Nem a baloldali kormány csökkentette le egyszer a gyes időtartamát? De igen. Nem önök töröltek el egy jól működő otthonteremtési rendszert? De igen, önök. Nem önök tették tömegessé a devizahiteleket, hogy aztán százezrek kerüljenek adósságcsapdába? [[Gréczy Zsolt: Ti vezettétek be!]] És ezek után itt még felhozza a kilakoltatások ügyét? Tisztelt Képviselő Úr! 2010-ben ebből a helyzetből kellett kijönnünk. Azóta már és ezt ön is nagyon jól tudja Magyarország dupla annyit költ családtámogatásokra. Egymillió családnak jár adókedvezmény, az otthonteremtési programot pedig több mint 90 ezer család igényelte. [[Arató Gergely: És a többiekkel mi lesz?]] Az új kormányzati döntések értelmében a fiatalok babaváró támogatást kapnak majd, és még nagyobb hitelelengedések lesznek gyermekek születése esetén, miközben a CSOK-hitelt használt lakás vásárlására is igénybe lehet majd venni; és akkor a falusi CSOK-ról még nem is beszéltem, amely szintén százezreknek nyújt majd segítséget. Erre az új családvédelmi akcióra mondta azt az ön mögött ülő Gréczy képviselő úr, hogy egy kisebbfajta katasztrófa ön használta ezt a szót. Most lehet azon vitatkozni, hogy ezek a lépések elegendőek-e. Szerintünk is több lépésre van még szükség. De ha azt mondja, hogy ez a kormány, ez a polgári kormány semmit sem tett, akkor ez a kijelentés csak az őszödi keretek között értelmezhető; egyszerűbben fogalmazva: egy ilyen kijelentés nem állja ki a valóság próbáját. Csak hogy egy konkrét példát is felhozzak: a gyermekvállalási hajlandóság 20 százalékkal magasabb ma, mint 2010-ben volt. [[Arató Gergely: Csak a gyerek kevesebb!]] Alapos a gyanúnk arra, hogy az elmúlt évek intézkedéseit és a most bejelentett családvédelmi akcióterv pontjait is önök egy szálig eltörölnék, pontosan úgy, ahogy egyszer már megtették. De nem csak a korábbi módon szántanák be a mostani családtámogatási rendszert; Gyurcsány Ferenc felesége egy európai szintű családi pótlékot javasol, tehát Brüsszelre bízná a döntés jogát ebben az ügyben. Olyanokra bízná, akik szerint nincs szükség több magyar gyermekre, mert Afrikában születik épp elég, a népesedési problémákat majd megoldja a migráció, és egyébként is jönnek majd a robotok. És mivel önök nagyon is támogatják a bevándorlást, többek között aláírást is gyűjtöttek a kvóták mellett, ebből az is következik, hogy az elképzelt gyurcsányi családpolitika fő kedvezményezettjei a bevándorlók lennének, Brüsszelben döntenének, de a cechet a magyar családok állnák. Na, ebből nem kérünk, és azt gondolom, hogy a magyarországi Gáborok és Zsuzsák sem kérnek ebből. [[11.10]] Engedje meg, hogy még egy dolgot felhozzak itt, ha már napirend előtt vagyunk. Halljuk, hogy március 15-én a Jégbüfénél randizik majd egymással a Gyurcsány-párt és a Jobbik. Ha megengedik, akkor pár, korábban megfogalmazott kijelentést idéznék fel a nagy politikai pásztorórájuk előtt: 1. nácikkal nincs közös haza; 2. Gyurcsánynál lejjebb csak a pokol van; 3. a jobbikosok a halál képviselői az élet helyett. Nácik, pokol, halál [[Gréczy Zsolt: Ne aggódjatok már ennyire! Rettegtek!]] nácik, pokol, halál; kapaszkodjanak erősen a szelfibotjaikba [[Gréczy Zsolt közbeszól.]] ezeket önök mondták korábban egymásról, most meg együtt töltik március 15-ét [[Szilágyi György közbeszól.]] így jön létre két elvtelen politikai brigád horrorkoalíciója. [[Szilágyi György közbeszól. Az elnök csenget.]] [[Gréczy Zsolt közbeszól.]] [[Gréczy Zsolt közbeszól.]] ezeket önök mondták korábban egymásról, most meg együtt töltik március 15-ét (Szilágyi György közbeszól.), így jön létre két elvtelen politikai brigád horrorkoalíciója. (Szilágyi György közbeszól. Az elnök csenget.) Mi a magunk részéről törvénytisztelő magatartásban (Gréczy Zsolt közbeszól.) és méltóságban gazdag közös ünneplést kívánunk önöknek! Nyugodtan megkérhetik majd Karácsony Gergelyt, hogy most is hozzon Unicumot, mert szükség lesz rá, hogy ezt az egészet elviseljék. Jó ünneplést kívánunk! (Gréczy Zsolt közbeszól.) Köszönöm, hogy meghallgattak. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Korózs Lajos képviselő úr, az MSZP képviselőcsoportjából: „Aktuális ügyekről” címmel. Megadom a szót, képviselő úr.
Köszönöm szépen. Tisztelt Ház! Kedves Képviselőtársaim! Talán ott is folytathatnám majdnem, ahol Dömötör államtitkár úr abbahagyta, hogy a gyerekvállalás oké; a demográfiai kihívások: az is oké; látjuk, hogy mekkora a halandóság: az nem annyira oké; és látjuk azt, hogy milyen mértékben és ütemben fogy a népesség: az sem nagyon oké. Ha egy kicsit magasabbra vagy feljebb emeljük a horizontot, akkor aki a demográfiába belekotnyeleskedik, annak ajánlom figyelmébe, hogy 25, 50 és 100 évekre szoktunk tendenciákat vizsgálgatni, és én azt látom, hogy azoktól a tervezett kormányzati intézkedésektől egy kicsit meg is mosolyogtam, amit benyújtottak pénteken azzal a négy pici kis bekezdéssel, a két törvény módosítását , kedves barátaim, sokkal több gyereket várni ebben az országban nem lehet. Ez az egyik. A másik az, hogy ha véletlenül úgy adódik, hogy megszületnek azok a gyerekek, akiket szeretnénk mindannyian, mert itt kormánypárti és ellenzéki képviselők mind azt szeretnék, hogy több gyerek szülessen Magyarországon és több gyerek maradjon Magyarországon, akkor bizony mi azt látjuk, vagy azt prognosztizálom, hogy csak hamarabb születnek meg ezek a gyerekek, és nem feltétlenül többen születnek meg ezek a gyerekek. A másik dolog, amihez kell hogy szóljak néhány keresetlen mondatot, hogy nemcsak a gyerek születését kellene a kormánynak támogatni, hanem a gyerek felnevelését is, és a gyerek neveléséhez szükséges szolgáltatásokat biztosítani kellene a kormánynak a jelenleginél sokkal nagyobb mértékben. Az ellenzéki pártok az elmúlt években számtalan indítványt nyújtottak be, országgyűlési határozati javaslattól kezdve módosító indítványokon keresztül, amely a családi pótlék megemeléséről szólt volna, amelyik minden gyerekhez eljut; vagy az anyasági támogatás duplázásáról szólt volna; vagy a gyesnek a megemeléséről szólt volna; vagy a gyednek a megemeléséről szólt volna. [[Németh Szilárd István: Ők vették el! Te voltál az államtitkár, amikor elvettétek!]] Hallani sem akartak róla, mindig azzal pipálták ki, hogy de ott van a családi adókedvezmény. Amikor megvizsgáljuk a kormányzati intézkedéseket, akkor meg az derül ki, hogy a magas jövedelműek azok, akik maradéktalanul igénybe tudják venni például a családi adókedvezményt, de továbbmegyek, még a jegybankelnök is azt mondta az elemzésében a múlt héten, hogy itt van a CSOK, amelyik a lakástámogatást hivatott szolgálni, a magyar családok 1 százaléka tudja igénybe venni. Én azt látom, hogy ebben a kormányzati gondolkodásban az van első helyen, hogy hogyan lehet szűkíteni a hozzáférést, és a lehető legkevesebb emberhez jusson el ez a támogatás, de lehetőség szerint mindenki beszéljen róla. Kérem szépen, azt gondolom, hogy az igazságos társadalompolitika éppen a bővítést kell hogy szolgálja; azt is gondolom, hogy az a jó társadalompolitika és ezen belül szociálpolitika vagy akár családtámogatási politika, amely a lehető legtöbb gyereknek hasonló támogatásokat nyújt, sőt az alul lévőknek, a hátrányban lévőknek több juttatást biztosít. Mi azt hiszem, nem árulok el titkot a bővítés, a hozzáférések bővítése mellett foglalunk állást. [[Dr. Rétvári Bence: Ez újdonság…]] Ahogy említettem, a felneveléshez kapcsolódóan is kell hogy a kormány támogatást biztosítson. A szűkítésekre térek ki: önök szerint az nem család, ha élettársi viszonyban 2-3 gyereket nevelnek? Önök szerint nem érdemesült az az édesanya a többlettámogatásra, aki arra kényszerül, hogy a gyermekét egyedül nevelje? Ha megnézzük a statisztikákat, közel 300 ezren vannak olyanok, akik arra kényszerülnek, hogy egyedül neveljék a gyereküket. Nekik kéne többlettámogatást biztosítani! Ma Magyarországon a gyerekek 46 százaléka házasságon kívül születik. És azt is látjuk, hogy sajnálatos módon, ahol édesanyák egyedül kényszerülnek arra, hogy a gyereküket neveljék, ott a szegénységi ráta meghaladja a 40 százalékot akkor oda kéne a kormányzati politikának fókuszálni, hogy ezeket a családokat támogassák! És egyébként hova is születnek ezek a gyerekek? Egy ilyen lepusztult oktatási rendszerbe? Egy ilyen szétvert egészségügybe? A háziorvosok szövetsége elmondta, hogy össze fog dőlni a házi gyermekorvosi rendszer, mert Magyarországon a háziorvosoknak az 50 százaléka elmúlt 60 éves, és a 20 százalékuk elmúlt 70 éves. Ezekben a körzetekben néhány év múlva már nem lesz házi gyermekorvos azt hiszem, ezt világosan kell látni. Tisztelt Ház! Kedves Képviselőtársaim! Élni fogunk azzal a lehetőséggel, hogy olyan indítványokat tegyünk meg a következő napokban, amelyek támogatásra érdemesek, és várom is a támogatásukat. Köszönöm szépen a figyelmet, elnök úr.
Köszönöm, képviselő úr. Tisztelt Országgyűlés! A kormány nevében Rétvári Bence államtitkár úr válaszol az elhangzottakra. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Ha már gyermekek születése, engedje meg, hogy innen is gratuláljak pártelnöküknek új gyermeke, kislánya születéséhez. Biztosak vagyunk benne, hogy egy családbarát országban fog felnőni, ahol jó lesz élni minden gyermeknek és minden családosnak. [[Taps a kormánypártok soraiban.]] udja, tisztelt képviselő úr, ha a magyar családok meghallják a Magyar Szocialista Párt nevét, akkor a megszorítások jutnak az eszükbe róla. Akiknek nagyobb gyerekei vannak, azoknak a Bokros-csomag; akiknek nem annyira nagy gyermekük van, azoknak a Gyurcsány Ferenc-féle, még a Medgyessy Péter alatt elkezdett és aztán Bajnai Gordon által befejezett folyamatos megszorítások, amelyek mindig csak elvettek, elvettek, elvettek a magyar családoktól, mert önök mindig a magyar családoktól vettek el, nem a multiktól, nekik garantálták a 8 százalékos hasznot [[Cseresnyés Péter: Így van!]] például a közműszolgáltatók esetében, de a nyugdíjasoktól, a családosoktól mindig elvettek, ha valakitől elvenni akartak. Elvették a családi adókedvezményt, először az egygyerekesektől, a kétgyerekesektől, aztán pedig radikálisan csökkentették a három- és többgyerekeseknél. Aztán elvették a kamattámogatást a lakáshitelhez, hogy devizahitelezésbe kergessék a magyar családokat, és ezt a problémát [[Gréczy Zsolt: Ti vezettétek be a devizahitelt, hagyjátok már ezt abba…]] örökül hagyták az utódaiknak. Aztán elvettek egyévnyi gyest minden magyar családtól, azt is mondhatjuk, hogy a gyesnek összegben az egyharmadát elvették, és utána a Fidesz-KDNP-kormánynak kellett kibővíteni a gyest, kellett kibővíteni nemcsak a korábbi szintre, hanem annál sokkal magasabb szintre a családi adókedvezményt. És ma már a CSOK-hitel révén egy sokkal kedvezményesebb hitellel vághatnak neki az otthonteremtésnek a családok, mint ahogy önök sok-sok tíz százalékos devizahitelbe kergették ezeket a családokat; a mostani hitelek 3 százalék alatti kamatozással is tervezhetők. [[11.20]] Ennek köszönhető, hogy Magyarországon kétszáz szülőre 2010-ben még csak 125 gyermek születése jutott, most már 149 gyermek születése jut. Viszont ugyanilyen fontos, hogy ezt a számot 200 fölé tudjuk emelni. Ezért jelentette be a miniszterelnök úr az évértékelő beszédében a hétpontos családvédelmi akciótervet. Tisztelt Képviselő Úr! Ön azt a fél mondatot ejtette itt el többek között, hogy ezáltal csak hamarabb születnek meg a gyerekek. Tisztelt képviselő úr, ön akarva-akaratlanul is rátapintott ennek a programnak az egyik lényegére. Mert azt szeretnénk, ha minél fiatalabban vállalnának gyermeket azok, akik gyermeket szeretnének, mert ekkor nagyobb esélye van, hogy a fiatalabb korban vállalt gyermeknek születik egy kistestvére, annak esetleg még egy kistestvére, ki mennyit szeretne, ki mennyit akar. Hiszen minél később vállalják a gyereket, annál kisebb az esélye annak, hogy további kistestvérek szülessenek, míg minél korábban, annál nagyobb. Úgyhogy köszönjük szépen, hogy megtalálta a családvédelmi akciótervnek ezt a fontos pontját, csak nem tudta értelmezni. Ami a családtámogatások arányát jelenti, tisztelt képviselő úr, ön is tudja, hogy a nemzeti össztermék arányában ez az önök kormányzásának a végén valahol 2,5 százalékon állt. Most 4,9 százalékon áll. Bár nem lát, de talán hall, és ön is elgondolkozhat azon, hogy van-e másik OECD-ország, amelyik a GDP 4,9 százalékát vagy annál többet költ családokra. Nem nagyon talál ilyet. A magyar költségvetés, a magyar nemzeti össztermék újraelosztásának a mechanizmusa az egyik legkedvezőbb, ha nem a legkedvezőbb a családok szempontjából az összes fejlett ország kapcsán. Ami a családi pótlék kérdését illeti, tisztelt képviselő úr, megkérdeztük a magyar embereket, hogy mire adjunk még több támogatást, az olyasfajta családtámogatásokra, amelyek munkavállaláshoz kötöttek, vagy olyanokra, amelyek nem munkavállaláshoz kötöttek. Az emberek több mint 95 százaléka azt mondta, hogy a munkavállaláshoz kötött családtámogatásokat növeljük. Tehát amilyen álláspontot ön képvisel, azt a magyar embereknek körülbelül 5 százaléka képviselte a nemzeti konzultációban, amely álláspontot pedig mi képviselünk, azt a magyar emberek 95 százaléka képviselte. Éppen ezért a többletek, az az 1000 milliárd forint, amennyivel most többet fordítunk a családokra, mint 2010-ben, hiszen akkor körülbelül 950 milliárd környékén volt, most több mint 2000 ezer milliárd forintot költünk a családokra, az a növekedés elsősorban a munkához kötött családtámogatásokra volt látható. Ön azt mondja, hogy a CSOK nem eléggé sikeres. Tisztelt Képviselő Úr! 95 ezernél is több család vette már igénybe, még ezen hétpontos bővítés előtt. Ez azt jelenti, hogy körülbelül 400 ezer ember lakhatását segíti elő. Ez önnek kevés? Pár év alatt 95 ezer család lakhatásának az elősegítése? Azt a fajta torzításait pedig kérem, hagyja abba, azokkal hagyjon föl, amikor ön az Alaptörvényre is fittyet hányva próbál itt átértelmezni családdefiníciót. A magyar kormány álláspontja szerint akik gyermeket nevelnek, az egy család, akár házasságban élnek, akár nem. Ha a közös gyermeküket nevelik, ugyanolyan támogatásban részesülnek, mint bárki más. A gyermeküket egyedül nevelő szülők számára többlettámogatás van. A bölcsődei elhelyezésnél előnyben részesülnek a többi családhoz képest. Az Erzsébet-programban külön táborokban részesülnek. Egyszülős központokat hoztunk létre. S az a szegénységi ráta, amit ön említett, képviselő úr, az egyik legnagyobb mértékben pont az egyszülős családoknál csökkent, szerencsére, az elmúlt években. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Szintén napirend előtti felszólalásra jelentkezett Demeter Márta képviselő asszony, LMP-képviselőcsoport: „Miért nem a magyar embereket képviseli a kormány az Európai Unióban?” címmel. Öné a szó, képviselő asszony.
Köszönöm a szót. Tisztelt Elnök Úr! Tisztelt Képviselőtársaim! A magyar miniszterelnök és a Fidesz jó ideje semmi mással nincs elfoglalva az európai politikában, mint hogy olyan helyzetet állítson elő, amelynek révén elkerülheti az érdemi ellenőrzést az európai uniós források felett, amit a saját maguk meggazdagodására használnak. Itt nem a magyar emberek érdekeinek képviseletéről, de még csak nem is vélt vagy valós elvek megjelenítéséről van szó, hanem nettó pozícióharcról. Erről szól a mostani vita a Néppárttal, amikor a miniszterelnök azt reméli, hogy az új európai szélsőjobb képviselőinek segítségével sakkban tarthatja a választások után létrejövő új Európai Parlamentet és az új Bizottságot. Ezek a játszmák nem szólnak másról, mint hogy ki legyen majd biztos, bizottsági elnök, meg hogy majd mi jusson az egyes szereplőknek a különböző alkuk révén; miközben egy szó sem esik a magyar emberekről, a nekik fontos kérdésekről, az európai szintű megoldást kívánó ügyekről, mint például a multinacionális vállalatok korlátok közé szorításáról. Igen, ezek azok a vállalatok, amiket önök feltétel nélkül folyamatosan kiszolgálnak a magyar emberek kárára. Nem esik szó a dolgozói bérek helyzetéről, vagy az elmaradott régiók hatékony fejlesztéséről. Az emberek biztonsága kell legyen a következő uniós költségvetés központi kérdése. Az embereket joggal foglalkoztatja a személyes jövőjük, megélhetésük, a mindennapjaik biztonsága. A politika dolga, hogy ezekre az elvárásokra értelmes válaszokat adjon. Nem kérdés, hogy az illegális migráció ellen fel kell lépni. A bevándorláspolitika nemzeti hatáskör kell maradjon, és minden tagállamnak joga van eldönteni, hogy kikkel akar együtt élni, és kikkel nem. A kormány olyan fontos témákban, mint az illegális migráció és az embercsempészet elleni küzdelem, folyamatosan kihúzza magát a munka alól, és lényegében csak kívülről zsűrizik. Hol van Magyarország szuverenitása? Önök folyamatosan hazudnak a magyar embereknek, hisz az Orbán-kormány valójában bevándorláspárti. Csak a letelepedési kötvényekkel több mint 20 ezer embert engedtek be Magyarországra és az Európai Unióba mindenfajta biztonsági ellenőrzés nélkül. Így kaphatott élethosszig tartó letelepedési engedélyt a szír diktátor pénzmosó embere, az orosz maffiával együttműködő üzletember és más bűnözők. És ha ez nem lenne elég, akkor emlékezzünk arra, hogy Kiss Szilárd agrárattasé munkássága során közel 70 ezer orosz állampolgárt segítettek magyar vízumhoz kiemelt nemzetgazdasági érdekre hivatkozva, miközben nemzetközi bűnügyi jelzés alapján több bűnöző és prostituált kapott így beutazási engedélyt Magyarországra. És miért csinálják ezt? Pénzért, sok pénzért. Az offshore cégek, amikkel kapcsolatban rendre felmerül Rogán Antal neve, már most több mint 150 milliárd forintot kaszáltak az üzleten. Közben az elmúlt években azon a politikai színpadon, ahol a magyar miniszterelnök próbált játszani, új szereplők jelentek meg, és mára ő vált eszközzé mások játékában. Most a magyar miniszterelnököt használják fel mások a saját uniós és belpolitikai játékaikhoz, miközben még mindig abban reménykedik, hogy hasznot húzhat a Néppárton belüli és kívüli helyezkedésekből. Az európai parlamenti választás tétje az is, hogy a magyar nemzeti érdeknek lesz-e végre valós képviselete az Európai Unióban. Mi azért dolgozunk, hogy a multik Európája helyett az emberek Európáját építsük, amely képes biztonságot és stabilitást nyújtani a magyar emberek számára is. Azért dolgozunk, hogy a magyar emberek biztonsági szempontjai az Európai Unió asztalára kerüljenek, és hogy helyreállítsuk Magyarország érdekérvényesítő képességét. Azért dolgozunk, hogy a közép-európai érdekek legalább olyan súllyal legyenek érvényesíthetők az Európai Unióban, mint az alapító tagállamoké. Az Európai Unió külső határainak védelmét meg kell erősíteni, ehhez az uniós törekvéshez kell aktív politikával hozzájárulni, mert ez a magyar emberek közvetlen biztonsági érdeke. A migrációs krízis kiváltó okait fel kell tárni, és rá kell mutatni, hogy a tömeges migráció az éghajlatváltozásnak és a nagyvállalatok gazdaságokat kizsákmányoló szerepének a következménye. A multinacionális nagyvállalatok ugyanúgy felelősek a 2008-as gazdasági válságért, és ezek azok a multinacionális nagyvállalatok, amelyeknek a kormány 365 milliárd forint támogatást adott a magyar adófizetők zsebéből. Éppen ezért a nagyvállalatokat korlátok közé kell szorítani, az adóelkerülést vissza kell szorítani, a magyar kis- és közepes vállalkozásokat kell végre segíteni. Ki kell harcolni, hogy a bérek emelkedjenek, és az európai uniós források ne csökkenjenek Magyarország számára, ám azok kifizetése szigorúan ellenőrzött kell legyen. A magyar miniszterelnök és a Fidesz nem akarja a magyar embereket képviselni az Európai Unióban, és már nem is képes rá. Nekünk meggyőződésünk, hogy a magyar emberek érdekében új Európai Parlamentre, új képviselőkre és új Európai Bizottságra van szükség.
Köszönöm. Tisztelt Országgyűlés! A kormány nevében Rétvári Bence államtitkár úr kíván válaszolni az elhangzottakra. Öné a szó, államtitkár úr.
Köszönöm szépen a szót, elnök úr. Tisztelt Képviselő Asszony! Tisztelt Ház! Valóban új Európai Parlamentre van szükség, valóban új Európai Bizottságra van szükség, olyan Európai Parlamentre és olyan Európai Bizottságra, amely tiszteli a nemzetállamok szuverenitását, nem akar folyamatosan lopakodó módon tőlük hatásköröket elvonni, amihez önök, LMP-s képviselők végig asszisztáltak az Európai Parlamentben. Másrészről pedig meg tudja állítani a bevándorlási hullámot, és nem szankciókkal, nem fenyegetésekkel igyekszik megtörni azokat az országokat Magyarországot, Lengyelországot, a visegrádi országokat, Olaszországot , amelyek megvédik Európát, hanem segít, s legalább részben fedezi ennek a költségeit. Szerintünk ilyen változásra van szükség Európában, és nem olyan képviseletre, mint amit az LMP az elmúlt ciklusban produkált, amikor Meszerics Tamás igent nyomott a kvótákra, amikor pedig Magyarországot meg kellett volna védeni a Sargentini-jelentéssel szemben, akkor nem védte meg Magyarországot. [[11.30]] Na, erre nincsen szükség. Öntől itt most egy európai parlamenti kampánybeszédet, programadó beszédet hallhattunk. Teljesen új tónust ütött meg; miután harmadik körben sikerült belépnie az LMP-be, második körben pedig az EP-lista élére is sikerült kerülnie, most akkor egy LMP-s, európai parlamenti, eléggé vegyes programbeszédet hallhattunk öntől. [[Demeter Márta: Valami tartalmat... Közbeszólások az ellenzéki padsorokból. Az elnök csenget.]] De ha végignézzük az LMP-képviselőket, a korábbi képviselőket, hogy az LMP korábbi európai parlamenti képviselője most már nem LMP-s, és ha megnézzük az LMP korábbi elnökeit, társelnökeit, azt láthatjuk, hogy egyetlenegy korábbi LMP-s elnök vagy társelnök sem tagja már a frakciójuknak, akkor nagy esélye van önnek is, hogy a következő ciklust, mivel ön EP-képviselő is meg elnök is, dupla esélye van rá, hogy nem LMP-sként fogja befejezni. Persze, az előző ciklust sem LMP-sként kezdte, tehát akkor lehet, hogy tripla esélye van minderre, de ettől függetlenül szíve joga, hogy ilyesfajta beszédet mondjon. Kell is önöknek magyarázkodni Brüsszelben, hiszen maga Philippe Lamberts fenyegette meg önöket azzal, hogy ha a Jobbikkal továbbra is ilyen násztáncot járnak, akkor ki fogják rakni önöket azon nyomban az európai zöldek közül, abból a pártcsaládból, amelybe önök tartoznak. Tehát van mit magyarázkodni, kíváncsi vagyok, hogyan tudják majd ezt Brüsszelben kimagyarázni. Tisztelt képviselő asszony, ami az európai uniós források és a költségvetési források felhasználását illeti: 2010 óta a munkanélküliség 12 százalékról 4 százalék alá csökkent. A foglalkoztatottak száma 800 ezerrel nőtt. A szakmunkás-minimálbér a duplája lett. Egy év alatt az átlagbér-emelkedés most már 10 és 13 százalék között van. Tisztelt Képviselő Asszony! Szerintem kevés ország van, amelyik a forrásait akár pályázati forrás, EU-s forrás, hazai forrás, költségvetési forrás úgy tudja felhasználni, hogy pár év alatt ilyen mértékű jólétemelkedést tud az emberek számára biztosítani. Persze, szeretnénk mi is a következő években még nagyobbat, de ne felejtse el, hogy az önök új szövetségesei akik most körülveszik önt az ülőhelyén is , amikor kormányon voltak, tudtak egy év alatt 7 százalékos GDP-csökkenést is produkálni, és tudtak a közszférában egy év alatt 8 százalékos bércsökkenést is produkálni, egy ilyen időszakhoz képest, amikor voltak szintén EU-s támogatások, amikor ugyanez a rendszer működött, csak náluk éppen a bér 8 százalékkal csökkent a közszférában, és nem 10-13 százalékkal nőtt az egész országra vetítve. Azon szerintem sokan meglepődtek, amikor önök európai parlamenti kampányt hirdettek, és azt mondták, hogy van négy pontjuk, de ezek között mint fő európai kérdés a bevándorlás, a migráció kérdése nem szerepel. Kicsit Kunhalmi Ágnes-déjà vunk volt, hogy itt egy álproblémáról van szó. Egy olyan kérdésről, amely most már minden európai választópolgárt érint, minden európai választópolgár erről beszél, a magyar emberek többsége is, talán 70 százaléka szinte ezt tartja a legfontosabb európai kérdésnek, az LMP aki ezek szerint ennek a 70-80 százalékáról lemondott a társadalomnak azt mondja, hogy ez nincs a legfontosabb európai kérdések között, amikor meghirdetik a négy pontjukat. [[Folyamatos közbeszólások az LMP és a DK képviselői részéről.]] Ami a magyar vállalkozásokat illeti, nemcsak ön beszélt így különböző nagyberuházásokról, hanem Vágó Gábor, az önök listavezetője is csicskasági versenynek nevezte azt, amikor Magyarországra jön a Mercedes-gyár, Magyarországra jön az Audi-gyár vagy a Jaguar idehozza a fejlesztési központját. Tisztelt Képviselő Asszony! Ha valóban a magyar emberek igényeiből indulunk ki, hogy szeretnének többet keresni és szeretnének minél nagyobb hozzáadott értékű munkahelyeken dolgozni, talán ezek a szavak kicsit felelőtlenül hangzanak, mindamellett, hogy természetesen a kormány a magyar kis- és középvállalkozókat, sőt a mikrovállalkozásokat is segíti, hiszen a katával egy olyan rendszer van a magyar legkisebb vállalkozások számára, ami rendkívül egyszerű és alacsony közteher melletti vállalkozást jelent, a 9 százalékos társasági adó amit a kisvállalkozások Magyarországon fizetnek pedig európai uniós szinten is rekordalacsonynak számít, ha nem a legalacsonyabbnak számít. Hadd idézzem önnek elődjét, egyik elődjét, hogy miért hagyta ott az LMP-t: „Morális, filozófiai tartalmat, jövőképet nem fedeztem föl az LMP-ben, stratégia helyett csak cicaharc folytatódik ebben a pártban.” [[Az elnök a csengő megkocogtatásával jelzi az idő leteltét.]] Ezeket mondta Schiffer András; de még lehetne mondani, hogy Sallai R. Benedek is miért nem győz meg már soha többé egyetlenegy embert sem arról, hogy az LMP tagja legyen. Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Napirend előtti felszólalásra jelentkezett Burány Sándor képviselő úr, Párbeszéd-képviselőcsoport: „Aktuális kérdésekről” címmel. Megadom a szót, képviselő úr.
Köszönöm a szót. Tisztelt Elnök Úr! Tisztelt Ház! Nemrég a svéd szociális miniszter arról írt, hogy a Fidesz politikája bűzlik a harmincas évektől. Nyugat-Európában ez egy új felfedezés. Sajnos nekünk, magyaroknak ezzel a ténnyel már évek óta együtt kell élnünk. Új fejlemény ebben a kérdéskörben nem is az, hogy a Fidesz politikája bűzlik a harmincas évektől, hanem az, hogy míg korábban ezt úgy-ahogy még röstellte a Fidesz, ma már nem röstelli.Talán egyetérthetünk abban, hogy G. Fodor Gábor nem akárki. A fideszes lakájmédia egyik oszlopos tagja, az oszlopos bástyák egyikének, a 888-nak a főszerkesztője. Saját szavai szerint is egy terminátor, de ennél fontosabb, hogy Orbán Viktor fegyver- és harcostársa. Ezek az ő szavai, ilyen kifejezéseket használ. Nem tekinti magát újságírónak. Ebben egyébként én egyetértek vele. Úgy gondolja, hogy a 888 élén egy harcoló közösséget vezet, politikát csinálnak a maguk eszközeivel. Idézem: „A 888 fegyverraktár. A gondolat is fegyver.” Megannyi goebbelsi gondolat. [[Dr. Rétvári Bence: Ezt a Jobbiknak mondd, ne nekünk!]] Nem csodálkozhatunk. A goebbelsi propaganda számos elemét a Fidesz napi szinten alkalmazza. A média feletti irányítás, az ellenségkeresés, a vádak tömkelege, a hazugságok áradata és azok gyakori ismételgetése mind-mind megannyi eleme annak a propagandagépezetnek, amelynek az alapjait még a harmincas években Goebbels rakta le. Ha azt gondolnánk, hogy ez kicsit túlzás, akkor elég belehallgatni egy nemrég nyilvánosságra került hangfelvételbe, ahol G. Fodor Gábor, a hallgatóság tetszését kiváltva a következőket mondja, mintegy gondolatkísérletként, de mint tudjuk, a gondolat is fegyver. „Jó lenne csinálni egy Viktorjugendet. Tényleg gondolkodom azon, csak nyilván nem fogom megcsinálni, csak gondolkodom rajta.” Hát, hogy mondjam… Szóval, most már csak nem is röstellik. Ezek a párhuzamok, ezek a hasonlatok, amiért mindenhol a világon szégyenkezni kellene, fideszes körökben tetszést arat, ahogy ezt a felvételen hallani. Később megpróbálta megmagyarázni szavait. „Elismerem,” mondja „hogy a kifejezés konnotációja kellemetlen.” Kellemetlen? Kellemetlennek nevez egy világégést? Kellemetlennek nevez egy olyan konnotációt az ő szavaival , ahol milliók váltak áldozattá, földönfutóvá, ahol városok, falvak, települések tűntek el a föld színéről? Ez neki kellemetlen? Hát mi lenne számára a durva? Aztán megmagyarázta, hogy tulajdonképpen arról beszélt, hogy a jobboldali fiatalok eltunyultak, elkényelmesedtek, sokan az egyetemről kikerülve egyből államtitkárok akarnak lenni, ez egy nagyon súlyos mobilitási probléma. A Fidelitas helyében ezt kikérném magamnak. Már nem is elég jó? Nem elég jó az az ifjúsági szervezete a Fidesznek, amelyik tucatnyi országgyűlési képviselőt, főpolgármester-helyettest, helyettes államtitkárt, államtitkárt és minisztert ad a Fidesz számára, a Fidesz-kormányok, testületek számára? Nem elég jó ez a Fidelitas? Egyenesen egy Viktorjugendet kell létrehozni? G. Fodor Gábor persze tovább magyarázkodik, azt mondja, hogy „aki egy kicsit is ismer engem és munkásságom, pontosan tudja, hogy harcos típus vagyok, de semmilyen szélsőséges üzenetet nem akartam megfogalmazni”. Mi lett volna, ha akarja is? Erről tényleg Kovács Zoltán jut az eszembe, aki egyszer lebukott, amikor a Magyar Nemzeti Bank alapítványait el akarták rejteni a nyilvánosság elől, és az ezt firtató kérdésre azt válaszolta, hogy: de sikerült? Most itt ennek ellenpéldájaként G. Fodor Gábor nem akar ugyan szélsőségesnek látszani, de feltehetnénk a kérdést: de sikerült? Igen. Sajnos igen. Önök itt tartanak. Köszönöm szépen a figyelmet.
Köszönöm. Tisztelt Országgyűlés! A kormány nevében Dömötör Csaba államtitkár úr kíván válaszolni az elhangzottakra. Parancsoljon, államtitkár úr! [[11.40]]
Köszönöm a szót, elnök úr. Röviden szeretnék reagálni, azért is, mert a felszólalás alig volt több, mint válogatott sértegetés. Ha ön, ha önök annyira érzékenyek a harmincas évekre, a szélsőséges akciókra, akkor miért vonulnak most pénteken együtt a Jobbikkal? [[Folyamatos közbeszólások a Párbeszéd és a DK soraiból.]] Miért fogják ezt tenni? Ha komolyan vennék a saját elveiket vagy azokat az elveket, amiket korábban hangoztattak, akkor pénteken nem tüntetnének együtt a Jobbikkal. Köszönöm, hogy meghallgatott. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! [[Gréczy Zsolt: El kellett volna határolódni G. Fodortól!]] Képviselő úr, ha nem zavarja! Köszönöm. [[Gréczy Zsolt: Nem zavar.]] Tisztelt Országgyűlés! Napirend előtti felszólalásra jelentkezett Juhász Hajnalka képviselő asszony, KDNP-képviselőcsoport: „Hungary Helps, Magyarország humanitárius segítségnyújtása nemzetközi szemszögből” címmel. Megadom a szót, képviselő asszony.
Köszönöm a szót, elnök úr. Tisztelt Ház! Tisztelt Képviselőtársaim! A magyar kormánynak határozott elképzelése van arról, hogy milyen Európát szeretne utódaira hagyni, ez pedig egy keresztény Európa. Ennek része nemcsak migrációs politikája, hanem humanitárius segítségnyújtási politikája is. Ennek értelmében a magyar kormány hangsúlyosan kíván jelen lenni a nemzetközi humanitárius segítségnyújtásban. [[Gréczy Zsolt: Ezért nem adtok enni a határon.]] Ennek alapvető célja, hogy a helyi közösségekkel egy közvetlen kapcsolatot alakítson ki, és az ő igényeik és szükségleteik alapján valósítsa meg humanitárius segítségnyújtását. Ehhez kettő célkitűzést kíván megvalósítani: egyrészről a közel-keleti területeken, a migrációs forrásövezet országaiban az adott közösségek egyházi vezetőivel való közvetlen kapcsolattartáson keresztül a migráció megelőzésében és megállításában kíván szerepet játszani, valamint az üldözött keresztények hangja kíván lenni a világban. Ennek az egyedi humanitárius segítségnyújtásnak adott törvényi keretet 2018 decemberében a Hungary Helps program. A magyar kormány alapvető célkitűzése az, hogy nem a problémát szeretnénk Európába beengedni, hanem helyben szeretnénk a közösségeket segíteni. Ennek a célkitűzésnek a megvalósítása érdekében Európában egyedülálló módon működik az üldözött keresztények megsegítéséért és a Hungary Helps megvalósításáért felelős államtitkárság. Az elmúlt két év eredményeit két szemszögből érdemes megvizsgálni: milyen hatékonysággal működik a Közel-Keleten az üldözött keresztények és más közösségek helyben maradásában, másrészről pedig a nemzetközi szervezetek hogyan látják a Hungary Helps hatékonyságát és megvalósulását? A közösségek helyben való megmaradását nemcsak az észak-iraki, tell-aszkufi közösségek visszatérése, a szíriai, Szentszék által alapított „Nyitott kórházak” projektünk és az Egyesült Államokkal aláírt, a fejlesztési ügynökséggel aláírt közös megállapodásunk bizonyítja [[Gréczy Zsolt: És a magyar kórházakkal mi lesz?]] , hanem az, amit New York-i utam során személyesen tapasztalhattam: a Hungary Helps programot ismerik és elismerik. Amikor Antoine Camillerivel, a Szentszék külügyminiszter-helyettesével és Courtney Nemroff-fal, az ENSZ gazdasági és szociális tanácsának ideiglenes ügyvivőjével tárgyaltam, nem az volt a kérdés, hogy mi a Hungary Helps, hanem mi az a következő program, amely kapcsán Magyarország jelen kíván lenni a Közel-Keleten. Ugyanezt az elismerést tapasztaltam Sam Brownback amerikai szenátor részéről, aki a vallásközi párbeszédért felelős, miközben közösen tartottunk beszédet az ENSZ szociális és gazdasági tanácsában. Nagyon fontos azt is látni, hogy melyek azok a nemzetközi szervezetek az ENSZ-en kívül, amelyek szerepet játszanak és szerepet játszhatnak a humanitárius segítségnyújtás összehangolásában. Az Európai Parlamentben komoly és kulcsszerepet játszik Hölvényi György képviselőtársunk, aki a vallásközi párbeszéd munkacsoportjának az elnöke, és aki az afrikai missziókban is részt vett. Másrészről pedig jómagam az Európa Tanács parlamenti közgyűlésének tagjaként nyújtottam be egy kezdeményezést, amely 2011 óta először kívánja újból vizsgálni az üldözött keresztények kérdéskörét a Közel-Keleten. Itt kiemelten oda kell figyelni két csoportra, amely a legsérülékenyebb csoport a terrortámadások során, ezek pedig a nők és a gyermekek, hiszen ha csak azt nézzük, hogy az egyiptomi keresztény, kopt támadások során hány nő és gyermek halt meg, erre kiemelten oda kell figyelni az Európa Tanácsnak. Ez azt jelenti, hogy a Hungary Helps és a humanitárius segítségnyújtás kérdésköre valamennyi nemzetközi szervezet napirendjén szerepel. Az államtitkárság munkatársai egyszerre voltak jelen New Yorkban, Irakban, Kongóban és Kenyában. Mindenképpen az a célunk, hogy a Hungary Helps egy brand legyen, és nemcsak egy brand, hanem az a szó, az az elkötelezettség, amit a magyar kormány a nemzetközi világban képviselni kíván, hiszen hiszünk abban, hogy a Közel-Kelet etnikai egyensúlyának és vallási egyensúlyának megtartása, valamint az Európára nehezedő migrációs válság megoldása csak egy elkötelezett, egy okos és hatékony humanitárius segítségnyújtással valósulhat meg. Nagyon fontosnak tartjuk a Hungary Helpsnek azt az egyedi megközelítését, hogy a helyi közösségek egyházi vezetőivel vesszük fel a kapcsolatot, és a humanitárius segítségnyújtásunkat ennek megfelelően alakítjuk ki, hiszen ebből látszik, hogy a multilaterális kapcsolatokkal szemben rendkívüli jelentősége van a közvetlen kapcsolatnak és a helyi közösségek szükségletei felismerésének. Köszönöm a megtisztelő figyelmet. [[Taps a kormánypártok soraiból.]]
Köszönöm szépen, képviselő asszony. Tisztelt Országgyűlés! A kormány nevében Azbej Tristan államtitkár úr kíván válaszolni az elhangzottakra. Öné a szó, államtitkár úr.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! Köszönöm, hogy megosztotta a Hungary Helps program nyugati fogadtatásával kapcsolatos tapasztalatait; itt a Házban is helyenként zajos érdeklődést tapasztalhattunk.Tegnap ért véget afrikai missziónk, amely során felmértük a humanitárius segítségnyújtás lehetőségeit Kongóban és Kenyában. Hölvényi György európai parlamenti képviselő, Böjte Csaba ferences és Sajgó Szabolcs jezsuita szerzetessel együtt felkerestük a kongói főváros szegénynegyedében található, Othniel elnevezésű árvaházat. Ez az intézmény Magyarország támogatásának köszönhetően működik évek óta. A benne lakó gyermekek előtt a segítség nélkül nem állna más alternatíva, mint a reménytelen tengődés, a migráció vagy a fiatalkori halál. Meglátogattuk még egy kivételes honfitársunk, dr. Hardi Richárd katolikus misszionárius által vezetett szemklinikát is, amelyet a magyar kormány a Hungary Helps programon keresztül támogatott. Tisztelt Országgyűlés! Hardi Richárd szemorvos missziójában évi több mint tízezer beteget gyógyítanak meg egy olyan vidéken, ahol semmilyen más szemorvosi, sőt orvosi ellátás nincs. Ebben a régióban is igaz, hogy a magyar támogatás az életek megmentésén kívül a migráció megelőzését is szolgálja. Afrikai tapasztalataink megerősítik azokat az előrejelzéseket, amelyek szerint 2050-re Afrika lakossága megkétszereződik, azaz 1,3 milliárd fővel fog növekedni. Az ezzel járó válsághelyzetek migránsok százmillióit indítják majd el az Európai Unió és hazánk irányába. A kormány átérzi felebaráti kötelességét a válságövezetben élők iránt, amikor a szenvedők segítségére siet, de átérzi kötelességét a magyar emberek iránt is, amikor megfékezi a migrációt. Erre a történelemformáló kihívásra a magyar kormány válasza egyértelmű: megvédjük határainkat, keresztény kultúránkat, nemzeti identitásunkat. Mivel szolidáris ország vagyunk, és mert van szívünk, nem vagyunk közömbösek a szükséget szenvedők irányában sem. A migráció vélt alapvető joga helyett azonban mi a szülőföldön maradás alapvető jogát valljuk. Ennek jegyében számolok be arról is, hogy munkatársaink jelenleg az iraki Tell-Aszkuf településen tartózkodnak, amelynek újjáépítését nemzeti büszkeségként emelhetem ki. Erre a településre ugyanis a Hungary Helps programnak köszönhetően az ISIS által elüldözött 1300 üldözött keresztény családból ezer visszatért, a helybeliek pedig köszönetük jeléül „Magyarország leánya” névvel emlegetik községüket. Tisztelt Ház! Az az alapvetésünk, hogy a segítséget kell odavinni, ahol a baj van, nem pedig a bajt Magyarországra hozni. Szeretném hangsúlyozni, hogy ez hazánknak is, a magyar embereknek is elemi érdeke. A képlet egyszerű: ugyanaz a kéz, amely támogatja a migrációt, veszélyezteti a magyar emberek jövőjét, és kihúzza a pénzt a magyar emberek zsebéből. Ugyanis a bevándorláspárti politikusok 9 millió forintnyi támogatást biztosítanának minden bevándorlónak a teljes integrációhoz. Ezzel szemben ennek csak elenyésző része lelkenként az a ráfordítás, amit például a már előbb említett iraki település, Tell-Aszkuf újjáépítésére fordítottunk. Abból a pénzből, amiből Európában egy betelepített migráns család számára fel lehet építeni egy házat, a Közel-Keleten három-négy házat, Afrika egyes vidékein pedig tíz házat is fel lehet újítani a közgazdasági számolások szerint. Azt, hogy miért akarják jól körülhatárolható politikai erők a helyben való segítségnyújtás helyett a veszélyes és az európai adófizetők számára drágább migrációt menedzselni, jól magyarázza a Soros-tervként ismert tanulmány. [[11.50]] A migráción egy szűk spekulánsi kört leszámítva mindenki veszít, a folyamat mozgatói viszont jól járnak a migránskártyákkal, a migrációt segítő szervezetek busás EU-s támogatásával, a betelepülő olcsó munkaerővel. Tisztelt Ház! „Mélyen megérint a magyarok szolidaritása.” ezt őszentsége Ferenc pápa mondta a programunk kapcsán. „A Hungary Helps program reményt és felemelkedést jelent.” ezt pedig delegációnk köszöntésekor a kongói árvaház alapítója mondta. Számunkra, magyarok számára ez a program [[Az elnök csengetéssel jelzi az időkeret leteltét.]] a biztonságunk és a jövőnk megóvásába, az emberségbe vetett hitünket erősíti meg. Ehhez kérjük a továbbiakban támogatásukat, megköszönve egyúttal sokak eddigi nagylelkű, segítő erőfeszítését. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Napirend előtti felszólalásra jelentkezett Gyöngyösi Márton frakcióvezető úr, Jobbik-képviselőcsoport: „Mennyire hiteles így a kormány politikája?” címmel. Öné a szó, frakcióvezető úr.
Köszönöm a szót. Tisztelt Elnök Úr! Tisztelt Ház! Tisztelt Képviselőtársaim! A Jobbik Magyarországért Mozgalom következetesen kiáll az elszakított nemzetrészek önrendelkezése mellett, megalakulása óta következetesen képviseljük azt a politikát, amelyben az autonómia, az önrendelkezés az egyik legfontosabb célkitűzésünk. A külhoniak támogatása számunkra nem a szavazatszerzésről szól, hanem egy elvi kérdés, egy olyan kérdés, amely belső indíttatásból fakad. Ezért van az, hogy 2013 óta, amióta a Székely Nemzeti Tanács Marosvásárhelyen megrendezi a székely szabadság napját, mi, jobbikosok úgy gondoljuk, hogy nekünk ott a helyünk; nemcsak nekünk, országgyűlési képviselőknek és magyarországi jobbikosoknak, hanem a Jobbik erdélyi tagszervezetei is képviseltetik magukat ezen a gyűlésen, amely a Postarétről indul, és egy felvonulás keretében elérkezik a prefektúrához, hogy egy petíciót nyújtson át, és abban követelje Romániától, Bukaresttől az autonómiát és az önrendelkezés jogát. 2013 óta mindig ott vagyunk, mert úgy gondoljuk, hogy ki kell állnunk a székelyek jogos követelése mellett, és ezen a megemlékezésen, ezen a felvonuláson részt kell vennünk. Ezért voltunk ott tegnap, én magam is többedmagammal, Bencsik János képviselőtársammal, több IT-ssel és helyi jobbikosokkal karöltve. Ez az egyik legnagyobb megmozdulás, amely az önrendelkezésről és az autonómia kivívásáról szól, mégis fájó az, hogy ezen a megemlékezésen 2013 óta fideszes politikust nem lehet látni, olyan ritka, mint a fehér holló, és ezt a szervezők is mondják, nagy dünnyögve el is ismerik. Szemmel látható, és ez fájó, szembeötlő a távolléte a Fidesznek ezekről a rendezvényekről, szinte demonstratív ez a távollét, és jól mutatja azt, hogy önök hogyan viszonyulnak az autonómiához és az önrendelkezés kérdésköréhez. Egyedül az LMP és a Jobbik képviselői voltak most is jelen ezen a rendezvényen. Pedig önök nemzeti retorikát folytatnak. [[Dr. Rétvári Bence: Nemzeti politikát folytatunk, nem retorikát!]] Az önök kormányában van egy autonómiaügyeket koordináló miniszteri biztos Szili Katalin személyében, a Miniszterelnökségen van egy államtitkárság, amely a nemzetpolitikáért felel, Potápi Árpád a felelőse ennek a területnek, és Semjén Zsolt miniszterelnök-helyettes is a nemzetpolitikát tárca nélküli miniszterként felügyeli, mégis annyira futotta önöknek idén, hogy egy levélben üdvözölték az egybegyűlteket, és egy közleményt felolvastak, amelyet a Miniszterelnökség bocsátott ki. Mi lehetett ennek a három kormánytagnak fontosabb március 10-én, mint a székely szabadság napja és az, hogy ott legyen Marosvásárhelyen legalább az egyikőjük? Ezt a kérdést önöknek meg kell válaszolnia és erre feleletet kell adnia, mert egyébként nagyon paktum- és szabotázsszagú az önök nemzetpolitikája. Ez azt mutatja, hogy önöknek az autonómia és az önrendelkezés kérdése egyáltalán nem fontos; azt mutatja, hogy önök alapvetően paktumot kötöttek az ottani etnikai, magyar pártokkal. Önök úgy gondolják, hogy őket Budapestről kell irányítani, az ő politikájukat és tevékenységüket Budapestről kell valahogy kordában tartani. Őket a romániai választások során önök a bukaresti kormányba segítik, ők pedig önöknek a magyar szavazatokat begyűjtik egy magyar országgyűlési választás során. Erről szól ez a paktum, és ezzel önök jól járnak mint Orbán-kormány, jól jár Bukarest, mert ez a nacionalista politikáját igazolja, a székelység és minden külhoni magyar nemzeti kisebbség pedig ettől szenved. Önöknek ebben a politikában semmi sem drága, tisztelt kormánypárti képviselőtársaim, önök újra szembefordítják magyart a magyarral. Láttunk már olyat, amikor itthon a magyarországi magyarokat fordították szembe a határon túli magyarokkal, önök most az ellenkezőjét csinálják és az inverzét: az ottani magyarságot fordítják szembe mindenkivel, aki nem Fidesz-szavazó és nem a Fideszre szavaz, és ezért szégyellhetnék magukat. Az önök politikája a megosztáson alapszik, ezért mondja azt a Jobbik, hogy az Európai Parlamentben, az európai uniós választások során az autonómia kérdéskörét [[Az elnök csengetéssel jelzi az időkeret leteltét.]] a zászlónkra kell tűzni. Ezért küzdeni kell, és a diplomáciát is arra kell sarkallni, hogy ne elárulja a külhoni magyarok érdekeit [[Az elnök ismét csenget.]] , hanem azt képviselje, és az önrendelkezést, az autonómiát kivívja a székelység és a külhoni magyar közösségek számára. Köszönöm a figyelmüket. [[Taps a Jobbik soraiban.]]
Tisztelt Országgyűlés! Öt perc az időkeret, frakcióvezető úr. Tisztelt Országgyűlés! A kormány nevében Orbán Balázs államtitkár úr kíván válaszolni az elhangzottakra. Öné a szó, államtitkár úr.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Hölgyek és Urak! Tisztelt Frakcióvezető úr! Azt gondolom, ugyanolyan nehéz lehetett önnek elmondani ezt a felszólalást, ahogy a saját korábbi interjújában mondta, mint az előző zsidózó felszólalást elmondta itt a magyar Parlament falai között. Talán ez az egyetlen mentség, amit önnek fel tudnék hozni, hogy nem értett egyet ezzel a felszólalással. Önök ebben a felszólalásban két dolgot tettek, és szerintem mind a kettő megbocsáthatatlan bűn. Az egyik az, hogy a határon túli magyarokat önök szavazógépnek tekintik. [[Bana Tibor: Ti beszéltek? Te mondod?!]] Önök nem emberként tekintenek a határon túli magyarokra [[Az elnök csenget.]] , hanem szavazógépnek tekintik őket. Arról beszélt, hogy ők miért, kire szavaznak és kire nem szavaznak. Jól láthatóan az fájt önöknek és az fáj önnek, hogy nem tartják támogatásra méltónak a Jobbik politikáját. Ezzel rákanyarodnánk a másik pontra, ami szerintem vérlázító volt, és szerintem szépen elmondja azt, hogy a határon túli magyarok miért nem tekintik támogatandónak a Jobbik politikáját: azért, mert önök fognak össze azokkal a politikai erőkkel a magyar parlamentben, akik a kettős állampolgárság ellen kampányoltak [[Dr. Rétvári Bence: Így van! Dr. Brenner Koloman: Soros! Soros!]] önök azok, akik összefognak azokkal a magyar parlamentben, akik nem támogatják a határon túliakkal való bármiféle együttműködést, és a teljes politikájukat arra építik, hogy magyart magyar ember ellen hergeljenek. [[Bana Tibor: Mit ígért Orbán a román EU-csatlakozás után? Az elnök csenget.]] Ezért nem támogatják a határon túli magyarok a politikájukat.
Bocsásson meg, államtitkár úr! Képviselő úr, végighallgattuk az ön frakcióvezetőjét. Legyen kedves, tartsa ezt tiszteletben! Parancsoljon, államtitkár úr!
A magyar kormány pont azért döntött 2010-ben úgy, egyébként az Alaptörvény által meghatározott irányt követve [[Bana Tibor: Hazudik folyamatosan!]] amely szerint minden magyar felelősséggel tartozik minden magyarért és Magyarország felelősséggel tartozik minden magyarért [[Szilágyi György: Hányszor vittétek az EU-ba a székelyeket?]] pontosan azért döntött úgy, hogy ennek a felelősségnek állampolgárságban és választójogban is meg kell nyilvánulnia, mert az állampolgárságot kapott és választójogot kapott magyar állampolgárok meg tudják büntetni az olyan politikusokat, mint amilyenek önök, amikor önök elárulják ezeket a határon túli nemzettársakat. Ugyanis, ha választójoguk van ezeknek a határon túli magyaroknak, akkor tudnak önök ellen szavazni, és ez meg is történt az elmúlt években: önök ellen szavaztak, nem támogatják az önök nemzetpolitikáját. [[Gyöngyösi Márton: Hála az Orbán-propagandának, amit kitoltatok oda! Szégyelljétek magatokat!]] Egyébként azért vagyok egészen szomorú, mert éppen a magyar-székely egység napjával kapcsolatban és az autonómiatörekvésekkel kapcsolatban eddig, azt lehet mondani, pártokon, legalábbis kormánypártokon átívelő egység volt a magyar parlamentben. Én arra készültem ennél a felszólalásnál, ahogy ön belekezdett, hogy együtt kiállunk a székely szabadság napjáért, az autonómiatörekvésekért, ön támogatásáról biztosítja a kormányt, és én ezt meg tudom önnek köszönni [[Szilágyi György: Ti nem álltatok ki soha! Egyszer nem mutattátok meg az EU-ban a székelyeket!]] de ezt nem tudom megtenni. [[Szi-lágyi György: Nem képviselitek az ügyüket!]] Nem tudom megtenni, mert amit ön csinált ezzel a felszólalásával [[Az elnök csenget.]] , az semmi másról nem szólt, csak ön az éppen aktuális pártpolitikai érdekei alapján szólt. Egyébként, csak mert kérdéscsírák is elhangzottak a felszólalásában, ezekkel kapcsolatban hadd válaszoljak! [[Szilágyi György: Egyet mondjál! Egy példát!]] A magyar kormány minden lehetséges eszközzel segíti ugyanúgy, ahogy segítette eddig is. [[12.00]] És ugyanúgy egyébként a magyar-székely egység napjáról szóló határozat elfogadásával elvileg önöknek is segíteniük kellene a külhoni magyar közösségeket az autonómiatörekvéseik megvalósításában. [[Gyöngyösi Márton: Mi terjesztettük be…]] A magyar kormányban van egy olyan miniszterelnöki megbízott, Szili Katalin volt házelnökről van szó, szintén a személye egyébként a pártokon… [[Bana Tibor: Melyik pártnak a tagja volt? Közbeszólás a Jobbik padsoraiból: Gyurcsány-párt!]] Nem, szintén a pártokon átnyúló egységet szeretne kifejezni [[Az elnök csenget.]] pontosan azt, amit önök aláásnak minden egyes olyan alkalommal, amikor lehetőségük van rá. Az ő feladata az, hogy a Kárpát-medencei társadalmi, politikai és civil szervezetek munkáját koordinálja azért, mert az autonómiatörekvésekkel kapcsolatos koncepció kidolgozása az ő feladatuk lesz. [[Gyöngyösi Márton: És mennyit ért el? Hol tart?]] Amint ezek az erdélyi magyar szervezetek megfogalmazták, megvitatják és nyilvánosságra hozzák a Székelyföld autonómiájára vonatkozó egységes koncepciót, azt a magyar kormány teljes mellszélességgel fogja támogatni [[Szilágyi György: Hányszor vittétek be Európába a témát?]] a magyar parlamentben, idehaza is és az európai fórumokon is, az Európai Parlamentben, az Európa Tanácsban és az egyéb nemzetközi intézményekben. Ez az a segítség, amely a székely autonómiatörekvések megvalósítását segíti, és ez az a segítség, amit önök a napi aktuális kampánylogika és pártpolitika oltárán feláldoztak a mai napon is. [[Szilágyi György: Hányszor vittétek be ezt a témát oda? Egyszer se!]] Úgyhogy nagyon szeretném kérni, hogy ezeket az ügyeket a napi pártpolitikai kampányolás során ne hozzák ide a parlamentbe, és leginkább ne ünnepeljenek együtt március 15-én olyanokkal, akik nem támogatják a határon túli magyarokkal történő nemzetegyesítést. Köszönöm szépen, hogy meghallgattak. [[Taps a kormányzó pártok padsoraiban. Szilágyi György: Veletek nem ünnepelünk, nem kell félni!]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Hende Csaba képviselő úr, a Törvényalkotási bizottság elnöke… [[Bana Tibor: Hajrá Szombathely! Szilágyi György: Hol a sámándob? Derültség az ellenzéki pártok padsoraiból.]] Képviselő úr, ön jegyzőként pontosan tudja, hogy mi a magatartás ilyenkor! Köszönöm megértését. Tisztelt Országgyűlés! Képviselő úr, alelnök úr felszólalásának címe: „Aktuális ügyeink”. Öné a szó, alelnök úr. [[Közbeszólás a Jobbik padsoraiból: Hajrá!]]
Köszönöm a szót. Tisztelt Országgyűlés! Az Európán kívüli népességnövekedés, a háborúk és az éghajlatváltozás miatt migránsok milliói, később majd tízmilliói keresnek megoldást az életükre az otthon maradás helyett. Ez a történelmi jellegű kihívás fogja még a következő nemzedékek életét is meghatározni. Egy történelmi folyamat kellős közepén vagyunk, az a kormány pedig, amely erre nem reagált, bűnt követ el a saját népe ellen. Európa ma az üres bölcsők kontinense. Ezt a problémát a magyarok nem migrációval akarják megoldani, hanem magyar gyermekekkel. Mi nem akarunk kevert, migránsokból és bennszülött magyarokból álló vegyes társadalmat létrehozni. A kormánynak ezért azonosítania kell azokat az okokat, hogy miért nem vállalják a fiatalok a vágyott gyermekeket, és ezeket az akadályokat el kell hárítani az útból, Magyarországot pedig családbarát országgá kell tenni. Éppen ezért a családvédelmi akcióterv négy fontos intézkedése már július 1-jétől hatályos lesz; a bölcsődei férőhelybővítés folyamatos munkát jelent; a négygyermekes édesanyák adómentessége és a nagyszülői gyed lehetősége pedig 2020. január 1-jétől lép hatályba. Tisztelt Ház! Az a képzet alakul ki lassan az emberben, mintha Európában mi lennénk a normálisak, ám mintha nem mindenki volna az. Hitetlenkedve hallgatjuk, amint egy brit, úgynevezett szakértő szerint: „Európában nincs szükség gyermekekre, hiszen elég gyerek születik Afrikában. Szülni különben is olyan macerás.” Egy másik fényes európai elme pedig azt bírta kibökni: „A csecsemők születése káros a levegő minőségére, hiszen túl sok metánt eregetnek a levegőbe a picik.” Ahogy ezeket a véleményeket halljuk, hinni kezdünk a régi bölcsességben: Akit az Isten el akar veszejteni, annak előbb a józan eszét veszi el. [[Közbeszólások a Jobbik padsoraiból.]] Az Európai Néppárton belül is vannak olyan pártok, amelyek kevert népességű Európát akarnak, be akarják hozni a migránsokat. És vannak benne olyan pártok, köztük a Fidesz, amelyek meg akarják védeni a keresztény kultúrát és a határokat, és nem akarnak migrációt. A bevándorláspártiak megtámadták a Fideszt az Európai Néppártban, arra törekednek, hogy az egész EPP-t átalakítsák egy bevándorláspárti nemzetközi szervezetté, azonban a magyarok kijelölték a kormány és a Fidesz mandátumát. A keresztény kultúra érték; nem akarunk kevert országgá válni [[Közbeszólás a Jobbik padsoraiból.]] , migrációt sem akarunk, a biztonságot meg akarjuk őrizni, és a családpolitikánkon keresztül fogjuk a bevándorlók nélkül is fenntartani a magyar nemzet biológiai jövőjét. Kimondom kereken: a keresztény kultúra megvédése és a migráció ügyében semmilyen kompromisszum nem képzelhető el, minden másról lehet beszélgetni. Tisztelt Ház! A mi határvédelmi javaslatunk szerint a Schengenen belüli nemzetállamok hozzanak létre egy belügyminiszteri tanácsot, amely jogosítványaival alkalmassá válna a határvédelemre; Brüsszel pedig minden évben fizesse ki a határvédelmi költségeknek legalább a felét a tagállamok számára. A cél ezzel az, hogy vegyük vissza a jogköröket Brüsszeltől és adjuk oda a schengeni országok belügyminisztereinek. Ha az elmúlt három-négy évben a migrációval kapcsolatos jogkörök a schengeni zóna belügyminisztereinél lettek volna, mint ahogy nem ott voltak, hanem a brüsszeli bürokraták kezében, akkor ma védettebb és biztonságosabb lenne Európa. Bebizonyosodott azóta, hogy csak a nemzetállamok tudják megvédeni a határokat és megállítani a migrációt. Magyarország elsőként bizonyította be, hogy a migrációval szemben fel lehet lépni, azt igenis meg lehet állítani. Ezért kerültünk mi a viták középpontjába. Lehet, hogy ennek a vitának az lesz a vége, hogy a helyünk végül is nem a Néppártban van, hanem azon kívül, bár mi inkább a Néppárt átalakítását, megreformálását szeretnénk elérni, azért, hogy helye legyen benne a bevándorlásellenes erőknek is. Köszönöm megtisztelő figyelmüket. [[Taps a kormányzó pártok padsoraiban.]]
Köszönöm szépen, alelnök úr. Tisztelt Országgyűlés! A kormány nevében Dömötör Csaba államtitkár úr kíván válaszolni az elhangzottakra. Öné a szó, államtitkár úr.
Köszönöm a szót, elnök úr. Engedje meg, hogy pár aktuális fejleményre felhívjam a figyelmet. A hét végén nyilvánosságra került egy dokumentum, amely azt bizonyítja, hogy nagyon is jól döntött a kormány akkor, amikor nem csatlakozott az ENSZ migrációs paktumához. [[Gyöngyösi Márton: 86 ezer migránst beengedtetek!]] Az Európai Bizottság jogi szolgálata azt adta írásba, hogy szerinte a migrációs paktum jogilag kötelező érvényű, mindezt azután, hogy állandóan azt hallottuk, hogy az egész önkéntes. [[Gyöngyösi Márton közbeszól.]] A dokumentum szerint egyébként a migrációra az egész világon érvényes és azonos szabályoknak kell vonatkoznia; a bevándorlók előtt sehol sem lehet lezárni a határokat, és a helyiekkel azonos ellátást kell kapniuk. Ez az eset is azt bizonyítja, hogy gyakorlatilag nincs olyan fiók Brüsszelben, amiben ne lapulna egy bevándorlást támogató terv. A magyar kormány, mint ismert, az elmúlt hetekben hét olyan brüsszeli tervet azonosított be, amelyekben egy közös van: erősítenék a bevándorlást Európába. És az ENSZ migrációs paktummal kapcsolatos brüsszeli állásfoglalás van annyira súlyos, hogy akár nyolcadik pontnak is tekinthessük. És ez az eset egyébként szépen bizonyítja a lopakodó jogalkotás természetét is, stratégiai jelentőségű jogköröket akarnak elvenni a nemzetállamoktól. Számon nem kérhető bürokraták és átláthatatlanul működő politikai aktivista csoportok a fejünk fölött hoznak és hoznának döntéseket, kinyitnák Európa kapuit, mindezt a megkérdezésünk nélkül. Így néz ki a nyílt társadalom döntési eljárása minden ez, csak nem demokratikus. Persze tudjuk, hogy vannak Magyarországon olyan pártok, amelyek ebben is szembemennek a magyar érdekekkel, Gyurcsány Ferenc például azt mondta, hogy a migrációs paktumot alá kellett volna írni. Hiába na, a guruló rubelek, az összecsórt fontok után a brüsszeli eurókat is meg kell szolgálni! [[Gréczy Zsolt közbeszól.]] Mi más politikát folytatunk. A magyar kormány ezért felszólította az Európai Bizottságot, hogy hagyjon fel ezzel a gyakorlattal, és ne készítsen terveket felhatalmazás nélkül az ENSZ migrációs csomagjának kötelezővé tételére. Egyúttal kezdeményezzük, hogy a következő, március 18-ai Külügyi Tanácson a Bizottság számoljon be az ez irányú tevékenységéről. Egyébként rendkívül tanulságos volt a migrációért felelős biztos, Dimitrisz Avramopulosz úr sajtótájékoztatója pár nappal ezelőtt. Először azt monda, hogy Európában már nincs is migrációs válság, majd ugyanazzal a lendülettel olyan javaslatok mellett érvelt, amelyek növelnék a bevándorlást Európába. Így megint érvelt a kvóta mellett, és követelte a Frontex-reformot, ami a határvédelmi jogok átalakításával járna. És a sajtótájékoztató után közzétett háttéranyag egyébként szépen el is árulja, hogy mi az ezen javaslatok mögött megbúvó szemlélet. Újra a bevándorlás legalizálását fogalmazzák meg célként, azzal érvelve, hogy a menedzselt migráció így fogalmaznak: menedzselt migráció hozzájárul a gazdasági növekedéshez, gazdagítja a társadalmakat, és erősíti egyébként a békét is. [[Gréczy Zsolt közbeszól.]] [[12.10]] Bárhogy is legyen, ezekről a tervekről egyáltalán nem kérdezték meg az európaiakat, a magyarokat sem, de abban biztosak lehetünk, hogy egyáltalán nincs ezeknek a terveknek többségi támogatottsága. Ezért is fontos szerintünk a májusi európai választás. Akkor lehet tiszta vizet önteni a pohárba és teljesen más alapokra helyezni Európa védelmét és megújítását is. Nagy-nagy szükség van rá. Köszönöm, hogy meghallgattak. [[Taps a kormánypárti padsorokban.]]
Megköszönöm államtitkár úr válaszát. Tisztelt Országgyűlés! A napirend előtti felszólalások végére értünk.A mai napon napirend utáni felszólalásra jelentkezett Dúró Dóra képviselő asszony, független; Apáti István képviselő úr, független; Ander Balázs képviselő úr, Jobbik; Z. Kárpát Dániel képviselő úr, Jobbik; Brenner Koloman képviselő úr, Jobbik. Tisztelt Országgyűlés! Most 12 óra 11 perc van. Elkezdjük a kérdések és azonnali kérdések tárgyalását. Tisztelt Országgyűlés! Pintér Tamás, a Jobbik képviselője, kérdést kíván feltenni az emberi erőforrások miniszterének: „Miért nem áll ki a kormány a magyar kétkezi dolgozók mellett?” címmel. A kérdés megválaszolásával miniszterelnök úr a téma szerint feladat- és hatáskörrel rendelkező Varga Mihály pénzügyminiszer urat bízta meg. A kérdésre a miniszter úr felkérésére Bodó Sándor államtitkár úr válaszol. Képviselő úr, öné a szó.
Köszönöm szépen a szót. Tisztelt Elnök Úr! Tisztelt Ház! A magyar dolgozók az elmúlt hónapokban megtapasztalhatták azt, hogy mire is számíthatnak a magyar kormánytól. Egyrészt botrányos körülmények között önök megszavazták a rabszolgatörvényt, amellyel teljesen kiszolgáltatják a kétkezi munkásokat a multinacionális cégeknek. Másrészt pedig nem állnak melléjük küzdelmeik során, és hallgatásukkal támogatják a leszámolásokat, amelyek során a nagyvállalatok elintézhetik a sztrájkolni kívánó dolgozókat. A Suzuki-gyárban például minden figyelmeztetés nélkül kirúgták az egyik munkavállalót, aki szakszervezetet kívánt volna létrehozni, hogy hatékonyan tudják a dolgozók érdekeit képviselni. És felmerül a kérdés, hogy mit tettek önök. Erre az a válasz, hogy semmit. De nem csak a Suzuki-gyárban fordulnak elő ilyen, teljesen jogtalan megtorlások. Körzetemben működik például a Hankook-gumigyár, ahol szintén forrnak az indulatok a rendkívül alacsony bérek miatt. Emiatt ma éjféltől ismét sztrájkolni kényszerülnek az ott dolgozók. Nemrég az egyik munkavállaló is megkeresett, hogy elmondja: egy másik kollégájával együtt kirúgták a gyárból, mert a VDSZ-hez való csatlakozásra buzdított. Emellett a vezetés fenyegető üzeneteket küldött az alkalmazottaknak többek között arról, hogy akik a sztrájkban részt vesznek, ne is számítsanak a továbbiakban a Hankook-ház vendégszeretetére, azaz kiköltöztetik őket a dolgozók számára biztosított szállásról. Mindez megtörténhet 2019 -ben Magyarországon. Egyrészt kitartást kívánok az ott dolgozóknak a céljaik eléréséhez, másrészt pedig kérdezem az államtitkár urat, válaszoljon kérdéseimre őszintén: milyen jogi segítségre számíthatnak a kormányzat részéről az olyan dolgozók, akiket törvénytelenül rúgtak ki vagy fenyegetnek a lakhatásukkal azért, mert normális béreket követelnek? És természetesen felmerül a kérdés, hogy mikor veszik már észre, hogy nem a munkaórákat kell emelni, hanem a dolgozók bérét. Válaszát előre is köszönöm. [[Taps a Jobbik padsoraiban.]]
Köszönöm. Tisztelt Országgyűlés! A kérdésre Bodó Sándor államtitkár úr válaszol. Öné a szó, államtitkár úr.
Köszönöm szépen. Tisztelt Elnök Úr! Tisztelt Ház! Képviselőtársaim! A munka törvénykönyve egyértelműen kimondja, hogy a szakszervezethez való tartozás vagy szakszervezeti tevékenység miatt tilos a munkavállaló munkaviszonyát megszüntetni. Mind a munkáltatói felmondás, mind az azonnali hatályú munkáltatói felmondás esetén a törvény megköveteli a munkáltató indoklási kötelezettségét. Az indoklásnak valósnak, világosnak és okszerűnek kell lennie.A törvény biztosítja a munkavállalók szociális és gazdasági érdekeinek védelmét. A munkabéke fenntartása érdekében a törvény szabályozza a szakszervezet és a munkáltató kapcsolatrendszerét és az erre vonatkozó munkajogi garanciákat is. E kapcsolatrendszerbe a kormány egyedi intézkedésekkel nem avatkozhat és nem is avatkozik be. A kormány a jogszabályi garanciákat biztosítja a szakszervezet megalakításához, illetve a szakszervezetbe való belépéshez. A jogok bárminemű sérelme esetén a jogszabályok tartalmazzák az érintett felek által alkalmazandó jogorvoslati lehetőségeket. Tisztelt Képviselő Úr! A kormány kiemelt fontosságú célkitűzése a magyar dolgozók bérének emelése is. Kimagasló mértékben, több mint 70 százalékkal emelkedtek a nettó bérek 2010-18 között, a családi adókedvezményeket is figyelembe véve. A béreket alapvetően a piaci szereplők, a munkaadók és a munkavállalók alkuja határozza meg. Ebben a kormány közvetlenül a minimálbér és a garantált bérminimum megállapításával, áttételesen pedig az adók csökkentésével tud részt venni. Ennek bizonyítéka, hogy a minimálbér és a garantált bérminimum kilenc év alatt több mint kétszeresére emelkedett, a szociális hozzájárulási adó jelentősen csökkent. Ez a csökkenés pedig ebben az évben is folytatódik. A legfrissebb statisztikai adatok szerint az is tény, hogy a fizikai dolgozók bére az átlagost meghaladó mértékben növekedett az elmúlt három hónapban. Köszönöm szépen megtisztelő figyelmüket. [[Taps a kormánypárti padsorokban.]]
Köszönöm államtitkár úr válaszát. Tisztelt Országgyűlés! Tóth Csaba, az MSZP képviselője, kérdést kíván feltenni az emberi erőforrások miniszterének: „Miért nem fontos a zuglói Móra Ferenc Általános Iskola körül kialakult helyzet megoldása a Minisztériumnak?” címmel. Öné a szó, képviselő úr.
Köszönöm szépen, elnök úr! Tisztelt Államtitkár Úr! A múlt hónapban írásbeli kérdést nyújtottam be dr. Kásler Miklós miniszter úrhoz. Azt szerettem volna megtudni, hogy mit kívánnak tenni a zuglói Móra Ferenc Általános Iskola körül kialakult helyzet megoldása érdekében. Miniszter úr nevében államtitkár úr válaszolt, de a válasza a vonatkozó jogszabályok ismertetésén túl más érdemi információt nem tartalmazott. Ebből számomra az következik, hogy a minisztérium nem kíván a problémával foglalkozni érdemben. A probléma pedig az, hogy két és fél éve nincs kinevezett igazgatója a zuglói Móra Ferenc Általános Iskolának, annak ellenére, hogy öt pályázati ciklust bonyolítottak azóta le. A pályázók között volt az iskolát korábban 15 évig vezető tanár is, akit minden véleményező fórum elsöprő többséggel támogatott, és akinek a támogatásáról biztosította a Közép-Pesti Tankerületi Központ vezetője is. Ennek ellenére minden pályázati kör eredménytelen lett. Az utolsó pályázati körben az iskola korábbi igazgatója úgy döntött, hogy már nem indul, ha az ő személye az akadálya esetleg a sikeres pályázat lebonyolításának, akkor lehetőséget biztosít azzal, hogy félreáll és talán akkor eredményes lesz. Ez a pályázati kör is eredmény nélkül zajlott le természetesen. Maradt a helyzet változatlan, illetve maradt az a helyzet, az a bizonytalanság az iskolában, amit korábban tapasztalni lehetett, hogy a szülők a gyerekeket elviszik az iskolából, és a pedagógusok is lassan, apránként távoznak. Ezekre való tekintettel kérdezem államtitkár urat: mi az oka annak, hogy a zuglói Móra Ferenc Általános Iskolában öt egymást követő kiírás eredménytelen volt? Mi volt az oktatásért felelős államtitkárság kifogása a pályázókkal szemben? Végül: mit kíván tenni a minisztérium annak érdekében, hogy az általuk okozott bizonytalanság ne eredményezze az intézmény minőségének és megítélésének romlását, ne eredményezze további diákok és tanárok távozását? Várom válaszát. Köszönöm szépen, elnök úr.
Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Ahogy ön is mondta, ebben a kérdésben már írásbeli kérdést is benyújtott. Valóban, a törvény szabályozza, tisztelt képviselő úr, mindenkinek a lehetőségét, így az oktatásért felelős minisztériumnak is a lehetőségét, hogy miként tudja elősegíteni azt, hogy az iskolának új vezetője legyen.Ön is elmondta, hogy nagyon sokféle pályázó volt, nagyon sokféle személyi kör volt talán az egyes eljárásoknál, de egyik sem vezetett eredményre. Különböző szavazások vannak ebben az eljárásban akár az oktatók részéről, a szülők részéről, a tankerület véleményét is nyilván ki kell ebben kérni, és egyelőre még nem lett végleges vezetője az intézménynek. Ettől függetlenül az intézmény vezetője az szmsz szerint az igazgatóhelyettes. Az intézmény vezetéséről a törvény gondoskodik, tehát itt is az ilyesfajta kérdések eldöntésének helye megvan. Amit tudunk tenni, hogy mindig újra és újra próbálkozunk, újra és újra pályázati kiírásokat teszünk közzé országosan és ennek az iskolának az esetében is, ha a korábbiakban nem volt pályázó vagy a korábbiakban pályázó személyek egyike sem volt alkalmas az eljárás során, egyiknek sem volt többsége, vagy egyiket sem támogatták végül az eljárás során a különböző szereplők. [[12.20]] Éppen ezért idén márciusban is egy újabb pályázati kör fog elindulni. Bízunk benne, hogy minél több pályázó lesz, és bízunk benne, hogy lesz egy olyan pályázó, aki alkalmas, és minden fórum egyaránt jónak és alkalmasnak találja arra, hogy ezt az intézményt vezesse. Addig is az igazgatóhelyettes továbbra is viszi az iskola irányításával kapcsolatos feladatokat. Mi pedig márciusban, tehát ebben a hónapban igyekszünk egy újabb vezető számára megnyitni a lehetőséget, hogy nyújtsa be a pályázatát. Köszönöm szépen. [[Taps a kormánypártok padsoraiból.]]
Megköszönöm államtitkár úr válaszát. Tisztelt Országgyűlés! Gréczy Zsolt, a Demokratikus Koalíció képviselője, kérdést kíván feltenni az emberi erőforrások miniszterének: „Miért Gyurcsány Ferenc emelte utoljára a családi pótlékot, ennyire nem fontosak a magyar családok?” címmel. Gréczy Zsolt képviselő urat illeti a szó.
Köszönöm a szót, elnök úr. Tisztelt Ház! Családpolitikáról szokott beszélni az Orbán-kormány, az az Orbán-kormány, amelyik 14. havi nyugdíjat ígért, de nem teljesítette; amelyik bezárta a lakástakarék intézményét; amelyik most éppen ott tart, hogy azoktól is el akarja venni a nyugdíjat, akiknek nem születik gyermeke [[Dr. Rétvári Bence: Ezt hol hallottad?]] , és éppen ma került nyilvánosságra az a tény, hogy megbukott a Kásler-program is pénzhiány miatt.Pedig nem tudok annál szebb és hazafiasabb feladatot elképzelni, mint amikor egy kormány a családokat támogathatja. Hazafias cselekedet volt az is, amikor a Gyurcsány-kormány 2008-ban, azaz 11 évvel ezelőtt megemelte a családi pótlékot. Önök erre az elmúlt 11 évben nem voltak képesek. Ezért aztán Steindl Imrének és munkatársainak köszönhető, hogy nem szakad le a plafon, amikor önök a családpolitikáról és a családok támogatásáról beszélnek. Ma a családi pótlék 22 százalékkal ér kevesebbet, mint a Gyurcsány-kormány idején. Nem elég kampánytémaként a családokról beszélni, cselekedni is kell a családok érdekében! Bizonyára emlékeznek arra, hogy Gyurcsány Ferenc miniszterelnök úr a múlt héten mutatta be a Demokratikus Koalíció 7+1 pontját a családok felemelésére. Ennek 4. pontja a családi pótlék megemelése legalább 50 százalékkal. Egy felelős európai kormány ezt tenné az örökös háborúskodás helyett, háborúk idején ugyanis kevesebb gyermek születik. Van egy dermesztő adat, ami szintén az Orbán-kormányhoz tartozik. Az elmúlt száz évben az elmúlt nyolc év bizonyította be, hogy ebből három év volt az, amikor minden idők legkevesebb gyermeke született Magyarországon. Ez az Orbán-kormány családpolitikájának következménye. Önök háborúznak Európával, önök háborúznak a magyarokkal, és ennek ez a vége. Ezért aztán javaslom mindenkinek a Gyurcsány Ferenc által bevezetett hétpontos csomagot, a 4. pontja a családi pótlék megduplázása. Árulja el, államtitkár úr, miért Gyurcsány Ferenc emelte utoljára a családi pótlékot, miért nem fontosak az önök kormányának a magyar családok? Köszönöm szépen. [[Taps a DK és az LMP padsoraiból. Cseresnyés Péter: A gyest meg a gyedet elvettétek!]]
Köszönöm. Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Először is szeretném a riogatását nagyon gyorsan és nagyon egyértelműen visszautasítani, ami a nyugdíjakkal kapcsolatos. Magyarországon nyugdíjakat, akár csak részben is, csak a Gyurcsány-kormány vett el a magyar emberektől, amikor egyhavi nyugdíjat elvett minden magyar embertől. [[Gréczy Zsolt: A 13. havi nyugdíjat mi adtuk!]] Sem előtte nem volt senki olyan szívtelen és kegyetlen, hogy ezt a nyugdíjasokkal megtegye. A Fidesz-KDNP-kormány az elmúlt időszakban [[Gréczy Zsolt: És miért nem adjátok vissza?]] 33 százalékkal növelte a nyugdíjakat, és továbbra is azért fogunk dolgozni, hogy a nyugdíjak vásárlóértéke, amely így is 10 százalékkal emelkedett, a továbbiakban még inkább tudjon emelkedni. [[Gréczy Zsolt: Nézd meg az inflációs adatokat!]] Tehát minden nyugdíjjal kapcsolatos riogatását visszautasítom, de legalább belelátunk abba, hogy amúgy a Demokratikus Koalíció mit tenne, ha kormányon lenne.Önök, tisztelt képviselő úr, mindig elvettek a magyar családoktól, akár a Bokros-csomag idején, akár Gyurcsány Ferenc kormányzása idején. Amikor valami probléma volt az önök gazdaságpolitikájával, annak a levét a magyar családok itták meg, mert minden esetben tőlük vettek el, akár egyévi gyest, akár első és második gyermek után járó adókedvezményt teljes mértékben, akár harmadik gyermek után járó adókedvezményt részben, akár kamattámogatást a lakáshitelükhöz, mindig-mindig, minden esetben az emberektől, a családoktól vonták el azokat az összegeket az önök hibája miatt. Mindamellett a magyar családoknak közben volt olyan, hogy kétszeresére emelték az áram és háromszorosára a gáz árát [[Gréczy Zsolt: És miért született több gyerek?]] , csak hogy még inkább megnehezítsék a magyar családok helyzetét. Mi minden esetben, amikor fontos döntést hozunk, nemzeti konzultációt indítunk előtte [[Dr. Oláh Lajos: Jaj, jaj!]] most is így történt [[Gréczy Zsolt: Háromszázezer gyerek született akkor, nálatok meg 90 sem!]] a magyar emberek több mint 95 százaléka azt mondta, azokat a családtámogatásokat emeljük [[Gréczy Zsolt: Miért nem születik gyerek?]] [[Gréczy Zsolt: Miért nem születik gyerek?]] [[Gréczy Zsolt: Miért nem születik gyerek?]] amelyek munkavállaláshoz kötöttek. Éppen ezért radikális mértékben megemeltük a családi adókedvezményt. Éppen ezért a továbbiakban is ahhoz fogjuk tartani magunkat, amit a magyar emberek mondanak. (Gréczy Zsolt: Miért nem születik gyerek?) Az a megduplázása a családtámogatásoknak, ami történt az elmúlt időszakban, azon irányba ment, amit a magyar emberek jelöltek ki, hogy a munkavállaláshoz kötött támogatásokat növeljük. Mi továbbra is az emberek által kijelölt úton fogunk haladni, és továbbra is növelni fogjuk a családtámogatásokat, mi nem migrációra költenénk, mint önök és az önök európai szövetségesei (Gréczy Zsolt: Miért nem születik gyerek?), hanem a magyar családokra. [[Gréczy Zsolt: Hol a gyerek?]] Köszönöm szépen. [[Taps a kormánypártok padsoraiból.]]
Megköszönöm államtitkár úr válaszát. Tisztelt Országgyűlés! Csárdi Antal, az LMP képviselője, kérdést kíván feltenni az agrárminiszternek: „Lesz-e ipari park az Elvira Major területén vagy közvetlen szomszédságában?” címmel. Öné a szó, képviselő úr.
Elnök úr, köszönöm szépen a szót. Tisztelt Ház! Tisztelt Miniszter Úr! Magyarországon van egy olyan tradicionális mezőgazdasági terület, ami még Kishantosnál is nagyobb érték. És elképesztő barbárságot terveznek ellene sajnos.A Magyar Kertészeti Szaporítóanyag Nonprofit Zrt. érdi telephelyéről, ismertebb nevében az Elvira Majorról beszélek. Az Elvira Major Közép-Európa legnagyobb csonthéjas génbankja. Hetven éve 2200 tételt őriznek és tanulmányoznak itt. Ez a kutatóintézet egy magyar nemzeti kincs, sőt európai szinten is példátlan érték. Az Elvira Major értéke felbecsülhetetlen, hiszen Magyarországon szinte minden faiskola és gyümölcsültetvény származási helye nyomon követhető rajtuk keresztül. A fideszes érdi városvezetés viszont egy ingatlanüzlet keretében ipari parkot akar a helyén létrehozni, esetleg a közvetlen közelében. 2005 óta visszatérő hír, hogy éppen milyen érdekcsoport szeretne a major több száz hektáros területével nyerészkedni. Mi ennek szeretnénk véget vetni, hiszen a jelenlegi városvezetés sem a majori génbankot, sem kertészeti értékét nem tartja szem előtt, csak és kizárólag az ingatlan vagyont. Ezért indítottunk aláírásgyűjtést, hogy a majort nyilvánítsák hungarikummá, párhuzamosan ezzel védett területté. Az LMP több aktivistája 2018 tavaszán sikerrel akadályozta meg azt a közgyűlési döntést, amely alapján egy átminősítési eljárással tönkre akarták tenni a majort, és most végleg szeretnénk biztonságban tudni az Elvira Majort, azt a területet, amely mindannyiunk értéke, és az ezt körülvevő területet is. Kérem szíves tájékoztatását és pontos válaszát arra vonatkozóan, hogy lesz-e az Elvira Major területén vagy annak közvetlen közelében ipari park, tervezik-e a Magyar Kertészeti Szaporítóanyag Nonprofit Zrt. érdi telephelyét vagy annak közvetlen szomszédságát ipari parkká minősíteni. Köszönöm megtisztelő válaszát.
Köszönöm, képviselő úr. Tisztelt Országgyűlés! A kérdésre Farkas Sándor államtitkár úr, miniszterhelyettes válaszol. Öné a szó.
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Örülök, hogy szóban is lehetőségem van megerősíteni: az érdi Elvira Major a magyar gyümölcságazat számára mind nemesítési, mind kutatási, mind génmegőrzési szempontból meghatározó fontosságú terület. Ezt az álláspontot híven tükrözi az Érd város gazdaságfejlesztési céljainak támogatásáról szóló kormányhatározat is. Ebben a határozatban a kormány felkéri a nemzeti fejlesztési minisztert, hogy a magyar gyümölcságazat érdekeinek figyelembevételével járjon el a „Modern városok” program keretében tervezett ipari park létrehozása során, és a Gyümölcstermesztési Kutatóintézet által használt területen kívül vizsgáljon meg más elérhető területeket is, amelyeken a fejlesztés megvalósítható lehet.Ezúton szeretném tájékoztatni képviselő urat arról, hogy a kormány határozatának megfelelően eljárva, a Nemzeti Ipari Park Üzemeltető és Fejlesztő Zrt. nem az Elvira Major területén valósította meg az ipari park fejlesztési célú területszerzését. A Nemzeti Agrárkutatási és Innovációs Központ Gyümölcs- és Dísznövénytermesztési Kutatóintézete működik és fejlődik zavartalanul most és a jövőben is. Remélem, hogy a tájékoztatásom választ adott a képviselő úr részéről felmerült kérdésekre. Köszönöm a megtisztelő figyelmüket. [[Taps a kormánypártok padsoraiból.]]
Megköszönöm miniszterhelyettes úr válaszát. Tisztelt Országgyűlés! Tordai Bence, a Párbeszéd képviselője, kérdést kíván feltenni az igazságügyi miniszternek: „Miért nem hozza nyilvánosságra a kormány az összes ügyben az OLAF jelentéseket?” címmel. A kérdés megválaszolásával a miniszterelnök úr a téma szerint feladat- és hatáskörrel rendelkező Palkovics László innovációért és technológiáért felelős miniszter urat bízta meg. A kérdésre miniszter úr felkérésére Cseresnyés Péter államtitkár úr válaszol. Megadom a szót Tordai Bence képviselő úrnak. Parancsoljon! [[12.30]]
Köszönöm a szót, elnök úr. A múltkor Polt Péter fideszes legfőbb ügyésznek nem sikerült érdemben válaszolnia az azonnali kérdésemre az OLAF-jelentések nyilvánosságával kapcsolatban. Az látszik, hogy csak azt az OLAF-jelentést hozzák nyilvánosságra, ami a Fidesz érdekét szolgálja, de titkosak maradnak azok, amik a Fidesz bűnügyeit bizonyítják. Meglehetősen szembetűnő, hogy a 4-es metró jelentését a nyilvánosság elé tárták, az Orbán-vő, Tiborcz István eliosos közvilágítási projektjei esetében ugyanezt már nem sikerült megtenni. Amikor aztán még fideszes mércével is kezd kínossá válni az ügy, akkor lemondanak az Elios-projektek uniós finanszírozásáról, ami azt jelenti, hogy Tiborczék 13 milliárdját a magyar adófizetők pénzéből fogják fedezni. Ezért is jogában áll tudni az embereknek, mit állapított meg az OLAF-jelentés, ami miatt a Fidesz menekülésbe kezdett.Jávor Benedek, a Párbeszéd európai parlamenti képviselője 2015 óta próbálja kideríteni az igazságot az ügyben. Az EP költségvetési ellenőrzési bizottságának tagjaként Jávor Benedek betekintést nyert az inkriminált jelentésbe, és megállapította, hogy súlyos, rendszerszintű csalás folyt az Elios szinte minden projektjénél. Államtitkár úr, mi az oka annak, hogy a 4-es metró esetében nyilvánosságra hozták az OLAF jelentését, de az Elios-ügyben nem? Miért nem hozza nyilvánosságra a kormány az összes ügyben az OLAF-jelentéseket? És ezt az eredeti címzettnek, az igazságügyi miniszternek szántuk: hogyha ő EU-biztos lesz, akkor vajon továbbra is a korrupt Fidesz és az Orbán család érdekeit fogja képviselni a magyar adófizetők és az európai adófizetők érdekei helyett? Köszönöm szépen.
Köszönöm. Tisztelt Országgyűlés! Megadom a szót Cseresnyés Péter államtitkár úrnak. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! Megszokhattuk már, hogy a bevándorláspárti ellenzék morális válságáról és botrányairól csúsztatásokkal próbálja meg elterelni a figyelmet. [[Arató Gergely: Elios! Sötétség!]] A közvilágítás-fejlesztési projekteket eddig is kampányeszközként használták politikai céljaik eléréséhez. Most, a baloldal és a szélsőjobb összebútorozása idején sincs ez másképp. Az európai parlamenti választások közeledtével így akarják leplezni, hogy Brüsszelben és a hazai színtéren is önök teljes mellszélességgel támogatják a bevándorlást. Bizonyították már ezt, amikor el akarták gáncsolni a 2016-os kvótanépszavazást, amikor nem álltak ki Magyarország mellett a Sargentini-jelentés vitájában, de bizonyítják azzal is, hogy Frans Timmermansszal összekapaszkodva támogatják [[Tordai Bence: Válaszolj a kérdésre!]] Brüsszel elképzeléseit a migránsbankkártyákról, migránsvízumról, a betelepítési keretekről és a magyar források megvágásáról. Tisztelt Képviselő Úr! Azt kell mondanom, hogy a tények a napnál is világosabban az önök rágalmai ellen beszélnek. A kritizált projektek megvalósultak. A KEOP támogatásának köszönhetően 35 település mintegy 1,2 millió lakosa számára épült ki korszerű közvilágítás. A Nemzeti Nyomozó Iroda hónapokon keresztül vizsgálta a kapcsolódó projekteket, mielőtt megállapította, hogy nem történt bűncselekmény. Az az álhír pedig, hogy uniós forrást veszítenénk, a magyar állampolgárok nettó félrevezetése. Magyarország a KEOP program teljes keretét az utolsó fillérig fejlesztésekre és fejlesztésekben hasznosítja és hasznosította. Önök viszont úgy kérik számon a politikailag motivált OLAF-jelentések nyilvánosságra hozatalát, hogy közben saját gazdálkodásuk jogszerűségét sem tudják igazolni az Állami Számvevőszék felé. [[Arató Gergely: Elfelejtettél válaszolni! Tordai Bence: Válaszolj!]] Ha pedig már az M4-es metró ügyét is idehozta, javaslom, hogy a 166 milliárd forintos kár okairól érdeklődjék szövetségeseinél, az MSZP-nél, vagy éppen frakciótársánál, Burány Sándornál. Ők házon belül biztosan mélyreható ismeretekkel tudnak szolgálni a 4-es metró beruházása, Magyarország legnagyobb korrupciós botránya szövevényes ügyeiről. Köszönöm a figyelmüket. [[Taps a kormánypártok padsoraiból.]]
Megköszönöm államtitkár úr válaszát. [[Arató Gergely: Hol volt? Nem volt válasz!]] Tisztelt Országgyűlés! Hubay György és Dunai Mónika, a Fidesz képviselői, kérdést kívánnak feltenni a külgazdasági és külügyminiszternek: „Milyen nemzetgazdasági jelentősége van a légiközlekedési iparágnak Magyarországon?” címmel. Dunai Mónika képviselő asszonyt illeti a szó.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Országgyűlés! Januári hír, hogy a Lufthansa vállalatcsoport repülőgépjavítással és -fenntartással foglalkozó vállalata, a Lufthansa Technik szervizközpontot létesít Miskolcon. A 20 ezer négyzetméteres telken megvalósuló, 43 milliárd forintos befektetés közel 400 új munkahelyet hoz létre, ezzel tovább növelve a légi közlekedést kiszolgáló iparban dolgozó 2350 munkavállaló számát. Immáron kijelenthető, hogy Európa egyik legnagyobb karbantartó-javító központja Miskolcon lesz. Ez jó hír Miskolcnak és térségének, de jó hír a budapestieknek és a Liszt Ferenc Repülőtér környékén élő embereknek is, hiszen köztudomású, hogy a Liszt Ferenc Repülőtér már nagyon régóta túlzsúfolt. Ezt a túlzsúfoltságot több módon lehet csökkenteni, többek között úgy, hogy a légi közlekedési iparágat és az azt kiszolgáló iparágakat az ország különféle régióiban fejlesztjük. A beruházás tovább növelheti az ágazat teljesítményét, amelynek termelési értéke múlt évben meghaladta a 100 milliárd forintot, az előállított termékeknek pedig közel 95 százalékát exportáltuk. Különösen nagy sikernek tekinthető a fejlesztés abból a szemszögből is, hogy világszerte vizsgálta a cég a lehetséges beruházási helyszíneket, és végül Miskolcra esett a választás, egyebek mellett a fejlett infrastruktúra, a versenyképes üzleti környezet, a megfelelő képesítéssel rendelkező munkaerő, valamint a miskolci vezetés által teremtett kedvező befektetési környezet miatt. Tisztelt Államtitkár Úr! Kérdezem, hogy milyen nemzetgazdasági jelentősége van a légi közlekedési iparágnak Magyarországon. Várom megtisztelő válaszát. [[Taps a kormánypártok padsoraiból.]]
Köszönöm szépen, képviselő asszony. Tisztelt Országgyűlés! A kérdésre Menczer Tamás úr, a Külgazdasági és Külügyminisztérium államtitkára válaszol. Államtitkár úr, öné a szó.
Köszönöm a szót. Tisztelt Elnök Úr! Tisztelt Képviselő Asszony! Tisztelt Ház! A légi közlekedést kiszolgáló ipar, vagy ahogyan a hivatalos kategória mondja, a légi gyártási és javítási iparág napjainkban egyre gyorsuló ütemben növekvő szektornak számít az egész világon, és ahogyan képviselő asszony is utalt erre a felszólalásában, Magyarország ennek a folyamatnak az egyik nagy nyertese. Az elmúlt években számos olyan beruházás érkezett hazánkba, amely új lendületet adott a szektornak. Így például a 2016-os esztendőben a Lufthansa Technik új repülőgépmérnöki központját adtuk át Ferihegyen, a világ száz legjelentősebb hadiipari vállalkozásának egyike pedig, az RUAG 2017-ben döntött úgy, hogy az egri üzemében fogja az Airbus 320 és a Borbardier repülőgépekhez tartozó géptörzselemeket gyártani. Tavaly decemberben jelentettük be, hogy Európa legnagyobb légi és hadiipari vállalata, az Airbus Group helikopterekhez szükséges alkatrészeket gyártó üzemet létesít Magyarországon. Jól látható tehát a dinamikus fejlődés a szektorban, és az is látható és tapasztalható, hogy az egyik beruházás vonzza maga után a másikat. Ennek megfelelően a 2017-es évben a légijármű-gyártás és -javítás termelési értéke közel 50 százalékos emelkedés után meghaladta az 50 milliárd forintot. A tavalyi esztendőben pedig még nagyobb lendületet mutatott ez az iparág, az ágazat teljesítménye több mint a duplájára emelkedett, az értéke pedig meghaladta a tavalyi esztendőben a 105 milliárd forintot, tehát 50 milliárdról 105 milliárdra ugrott ez az érték. Ráadásul, ami külön öröm, az az, hogy a szektor magas hozzáadott értékű munkát állít elő, illetve ilyen munkahelyeket teremt. Ezt jelzi, hogy ezt a 105 milliárd forintot 2300 dolgozóval érte el az iparág Magyarországon, mármint hogy a dolgozók száma az iparághoz képest alacsonynak mondható, és továbbra is azon dolgozunk, hogy minél több ilyen típusú beruházás jöjjön az országba. Köszönöm szépen. [[Taps a kormánypártok padsoraiból.]]
Megköszönöm államtitkár úr válaszát. Tisztelt Országgyűlés! Stummer János, a Jobbik képviselője, kérdést kíván feltenni az emberi erőforrások miniszterének: „Ne korlátozzák a mesterséges megtermékenyítéseket!” címmel. Képviselő úr, öné a szó.
Nagyon szépen köszönöm. Tisztelt Ház! Tisztelt Hölgyeim és Uraim! Ma én nem a küszöbön álló demográfiai katasztrófáról akarok önöknek kiselőadást tartani. Nem vitatkozni akarok önökkel, hanem kérni. Nem hangoskodva, nem melldöngetve, de keményen és határozottan kérem Magyarország Kormányát sok százezer magyar honfitársunk nevében.Ha az embernek megadatik az az isteni kegy, hogy láthatja világra jönni saját édesgyermekét, akárhányszor éli is át, soha nem feledi ezeket a pillanatokat. Ha megélheti a születés csodáját, és a karjában tarthatja azt a régóta várt csöppséget, képes egy pillanat alatt átértékelni mindent, amit addig a világ folyásáról gondolt. [[12.40]] Ha láthatja élete párját, ahogy az a kezébe veszi közös halhatatlanságuk zálogát, akkor jön rá, hogy ez a kis jövevény lesz a legnagyobb boldogsága egész hátralévő életében, ha megadatik, ha megélheti, ha láthatja. A nagy számok törvénye alapján ma idefelé jövet mindannyian elhaladtunk egy-egy olyan embertársunk mellett, aki vagy küzdött már vagy küzd mind a mai napig a meddőség problémájával, azzal a sokszor feldolgozhatatlannak tűnő lelki fájdalommal és kínnal, hogy bár a világon mindennél jobban szeretné megtapasztalni ezeket az érzéseket, valamilyen egészségügyi okból ez mégsem lehetséges. Ha neki lehet, nekem miért nem? Ez a keserűség csak a ritkább esetben hajszolja ezeket a párokat a tehetetlen lemondásba. Kezelések, beavatkozások, terápiák sorozatán mennek keresztül hónapról hónapra, reménykedve benne, hogy na, talán majd most, aztán amikor nem történik semmi, végül ezek az emberek beállnak a mesterséges megtermékenyítésre várók hosszú sorába. Értük szólok most, ezért a 300 ezer meddő párért, az ő nevükben kérem önöket, ne korlátozzák ezeket a mesterséges megtermékenyítéseket, és vegyék ki végre a teljesítményvolumen-korlát alól ezeket az eljárásokat. Köszönöm szépen a szót. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Különböző tanulmányok alapján ma Magyarországon körülbelül minden hetedik pár küzd azzal a problémával, amelyről a képviselő úr beszélt, hogy valamilyen biológiai okból, úgy tűnik, nem lehet gyermekük, éppen ezért egyre nagyobb feladatunk az, hogy különböző meddőségi kezelésekben segítsük a magyar fiatal párokat. Az elmúlt években, ön is talán követte, tisztelt képviselő úr, éppen ezért nagyon sok és nagyon nagy léptékű döntést hozott a kormány. Az első és fontos lépés annak érdekében, hogy minél többen, akik szeretnének, hozzájussanak ezekhez a meddőségi kezelésekhez, az volt, hogy a meddőségi kezeléshez használt gyógyszerek közfinanszírozott arányát 70 százalékról 90 százalékos támogatásintenzitásra emeltük, ami kiemelkedően magas. A második lépés, amely szintén a meddő párok számára jelent nagy segítséget most már, hogy először az első gyermeknél öt, majd a további gyermekeknél négy-négy további ciklust finanszíroz a magyar egészségbiztosítás. Ez azt jelenti, hogy Európában nem sok olyan ország van, ahol hasonló lenne, Belgiumban van ehhez hasonló, de ott is csak az első beavatkozásnál. Amúgy Magyarországon talán az egyik legtöbb beavatkozást finanszírozzuk, tehát pontosan azért, hogy akik gyermeket szeretnének, azok számára ennek a biológiai akadályait leküzdjük. Mindemellett azért, hogy nagyobb kapacitás is legyen, minél több, és minél közelebb legyen kinek-kinek a lakóhelyéhez a beavatkozás lehetősége, ne kelljen Budapestre vagy más nagyvárosba utazni, éppen ezért a kormány 7,8 milliárd forintot különített el arra, hogy további kapacitásbővítéssel az állami intézmények, elsősorban a klinikák újabb és újabb meddőségi központokat hozhassanak létre, hogy újabb és újabb berendezéseket vásároljanak, újabb és újabb technológiákat, még pontosabb technológiákat, és még inkább olyan technológiákat vezessenek be, amelyek minél kevesebb fizikai megterheléssel járnak, és minél nagyobb eredményességgel kecsegtetnek. Éppen ezért ez a jelentős összeg, amely erre a célra fordításra került, bízunk benne, hogy a következőkben pontosan a meddő párok számára többször annyi lehetőséget fog biztosítani, mint pár évvel ezelőtt. Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Hiller István, az MSZP képviselője, az Országgyűlés alelnöke kérdést kíván feltenni a Miniszterelnökséget vezető miniszternek: „Mi lesz a Kiserdő sorsa?” címmel. Alelnök úr, öné a szó.
Tisztelt Elnök Úr! Tisztelt Államtitkár Úr! Választókerületemben, Kispesten és Pesterzsébeten, de több környékbeli budapesti kerületben is, így Ferencvárosban, Kőbányán és Csepelen sokakat foglalkoztat a főváros egy jelentős zöldfelületének, az úgynevezett Kiserdőnek a sorsa. Öntudatos és környezetük jövőjéért aggódó állampolgárok létrehoztak egy lakossági csoportot „Kiserdővédők” néven. Kérdéseikkel a Nemzeti Infrastruktúra Fejlesztő Zrt.-hez és a köztársasági elnök úrhoz is fordultak már, több rendezvényt, fórumot szerveztek. A legutóbbin több száz érdeklődő jelent meg és fejezte ki véleményét. Összefoglalva, tisztelt államtitkár úr, a problémát, arról van szó, hogy a tervezett új Duna-híd, az úgynevezett Galvani híd levezető és bekötő útjai érintik, illetve érinthetik a Határ út mentén fekvő Kiserdőt, sőt korábban olyan tervekről is lehetett tudni, amelyek a Kiserdő részleges vagy akár teljes felszámolását eredményezték volna. Az említett civil kezdeményezés nemcsak tiltakozik megjegyzem, ezt a tiltakozást én magam is osztom, és képviselem is a véleményüket , hanem hozzáértő mérnökök, szakemberek bevonásával alternatív megoldást is kidolgozott. Úgy látják ugyanakkor, hogy a döntéshozók nem veszik figyelembe a véleményüket, de legalábbis semmiféle visszajelzést nem kaptak arról. Azt szeretném tehát kérdezni az államtitkár úrtól, hogy pontosan mit terveznek. Tervezik-e bármilyen módon azt, amiről beszéltem, és terveik bármilyen módon érintik-e az említett zöldterületet, a Kiserdőt? Mikor kapnak a Kiserdővédők és az őt támogató állampolgárok pontos és részletekbe menő dokumentációt, illetve a kidolgozott, szakmailag megalapozott alternatív javaslataikat figyelembe veszik-e? Várom válaszát. Köszönöm szépen, elnök úr.
Köszönöm szépen, alelnök úr. Tisztelt Országgyűlés! A kérdésre Orbán Balázs államtitkár úr válaszol. Öné a szó, államtitkár úr.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Alelnök Úr! Mi úgy gondoljuk, hogy adottak a feltételek, hogy Budapest Európa legsikeresebb, legvonzóbb fővárosa legyen, soha nem látott fejlődés kapujában áll a város, azt reméljük, hogy a város valaha volt legsikeresebb korszaka köszönthet ránk a következő évtizedekben. Az ön által felvetett problémával összefüggésben, ami egyébként épp ennek a fejlődési ívnek köszönhető, arról tudom önt tájékoztatni, ahogy ön is említette, elindult egy nemzetközi tervpályázat, és annak eredményeként kiválasztásra került az új dél-dunai híd megtervezése, amely a Rákóczi úttól délre kötné össze Dél-Pestet, Csepelt és Dél-Budát. Ha megépül ez a híd, akkor napi 40 ezer autóval tehermentesítené a belvárosi hidakat s 6-8 ezerrel az Üllői út forgalmát. A híd megépülésével szerves, élő kapcsolat jönne létre Dél-Pest, Észak-Csepel, Dél-Buda között az M1-M7 bevezető szakaszától a Jászberényi útig. A hídon kerékpáros, gyalogos- és közösségi közlekedés, villamos is helyet kapna. A munkának van egy szakasza, ahogy ön is említette, ahol különös körültekintéssel kell eljárni, odafigyelni a helyi adottságokra, ez a Wekerletelep és a József Attila lakótelep közötti ligetes, erdős sáv, a Kiserdő szakasza, ahol a kormányzat, Tarlós István főpolgármester úr és Kocsis Máté frakcióvezető úr kérésének megfelelően leállította a tervezési folyamatot. Azt gondoljuk, hogy a közösségi tervezés eszközeit is igénybe kell venni, a két érintett kerülettel, az ott lakókkal közösen keresni egy olyan megoldást, ami mindenkinek jó. Számunkra, a kormányzat számára az a fontos, hogy olyan tervek készüljenek, amelyek eredményeképpen mindenki jobban jár, jobb minőségű, könnyen megközelíthető zöldfelület, közpark álljon rendelkezésre az itt lakóknak, a Határ úton pedig a mai állapotokhoz képest jóval kisebb és a lakónegyedtől jobban elválasztott legyen a forgalom. Tehát megítélésünk szerint csak olyan tervek születhetnek, amelyek egyaránt figyelembe veszik a József Attila lakótelep és a Wekerletelep lakóinak az érdekét is. [[Az elnök a csengő megkocogtatásával jelzi az időkeret leteltét.]] Kérem ez ügyben az ön konstruktív együttműködését és támogatását. Köszönöm szépen a szót. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Oláh Lajos képviselő úr, a DK képviselője, kérdést kíván feltenni az emberi erőforrások miniszterének: „Kilakoltatás helyett bérlakásokat!” címmel. A kérdés megválaszolásával miniszterelnök úr a téma szerint feladat- és hatáskörrel rendelkező Trócsányi László igazságügyi miniszter urat bízta meg. A kérdésre miniszter úr felkérésére Völner Pál államtitkár úr válaszol. Öné a szó, képviselő úr.
Köszönöm a szót. Tisztelt Ház! Tisztelt Elnök Úr! Államtitkár Úr! A tavalyi évben önök minden egyes nap kilenc családot lakoltattak ki otthonaikból. Ezt nem mi mondjuk, ezt a Magyar Bírósági Végrehajtói Kar mondja. Önök minden egyes nap kilenc családot tettek az utcára, azzal, hogy mehetnek, amerre látnak, az úgynevezett családok évében. A kilakoltatott családok között tömegesen voltak olyanok, amelyek ráadásul kisgyermeket is nevelnek. Az állami eszközkezelő is lakoltatott ki kisgyermekes családokat. Ha ilyen volt a családok éve, akkor milyen lesz az idei év? Gyurcsány Ferenc a múlt héten 7+1 pontos családvédelmi programot hirdetett, ebben szerepel az a DK által régóta követelt módosítás, hogy törvényben tiltsuk be a kisgyermekes családok kilakoltatását. Egyszer már benyújtottuk ezt a törvényjavaslatot, önök azonban cinikusan leszavazták. [[12.50]] Én magam írásbeli kérdésben is többször kértem önöket, hogy fontolják meg. Önök nem Brüsszel, nem Soros, nem valami idegen hatalom ellen viselnek háborút, hanem Magyarország és a magyar családok ellen. Háborúk idején kevesebb gyermek születik, és az ország már kilenc éve háborúan él. Önök miatt. Ezért születik kevés gyerek. Önök háborúznak Európával és az európai magyarokkal; mi békét és egy európai Magyarországot akarunk. Önök az oligarcháik és a rabszolgatartó multik oldalán állnak; mi a magyar családokén, dolgozókén, az idősekén. Mi értük, az európai magyarokért alkottuk meg a hétpontos csomagunkat. Ez ma a hazafias politika, mert egy hazafi nem a mellét döngeti, hanem segít a honfitársain. És nem csak a gazdag családokon és gyermekeken, ahogy önök általában a törvényekkel szokták tenni. Ezért kell a törvényi védelem a kilakoltatások ellen, és ezért kell a szociális bérlakásrendszer minden európai magyar számára. Köszönöm szépen. [[Taps a DK soraiban.]]
Köszönöm, képviselő úr. Tisztelt Országgyűlés! A kérdésre Völner Pál államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Képviselőtársaim! A jelenlegi kormány mindent megtett annak érdekében, hogy enyhítse azt a kárt, amit a megelőző szocialista-liberális korszakok okoztak. Hangsúlyozni szeretném, hogy az otthonteremtés területén is világos elképzelésekkel rendelkezik. A cél, hogy minden magyar család lehetőleg saját otthonhoz jusson. A családi otthonteremtési kedvezmény rendkívül népszerű, a bevezetése óta több mint 97 ezer család kérelmét fogadták be, 282 milliárd forint értékben. Az állam a bérlakásban való lakhatást is támogatja. A fizetésképtelenné vált hiteladósok lakhatási problémáinak kezelésére alakult eszközkezelő működésével valósul meg a rendszerváltás óta eltelt időszak nagyságrendjét tekintve legnagyobb szociális bérlakásprogramja. Ennek keretében 151 milliárd forint értékben 36 ezer állami bérlakás létesült, és ezeket a bentlakók a legújabb döntéseknek megfelelően kedvezményesen visszavásárolhatják. Csak utalnék arra, hogy a 2002-2010 között regnáló kormányok összesen 270 millió forintot költöttek szociális bérlakásokra, nagyságrendekkel elmaradva azoktól az erőfeszítésektől, amelyeket most végez a kormány. Lakhatási támogatást vezettünk be az előző ciklusban, ezenkívül további adókedvezmények támogatják vállalati bérlakások, munkásszállások kialakítását, fenntartását. A kormány sokat tesz a lakhatási feltételek javítása érdekében. Tisztelt Képviselő Úr! Emlékeztetni szeretném, hogy az önök miniszterelnöke, Bajnai Gordon úgy nyilatkozott a devizahitelesekkel kapcsolatban, hogy az ingatlant el kell adni és kisebbe kell költözni, ha nem bírják fenntartani. Egyetlen dolgot feltétlenül látnia kell: a baloldal a kormányzása idején a magyar családokért nem tett semmit. A szocialistákat terheli a felelősség, hogy a devizahitelezést lehetővé tették [[Dr. Oláh Lajos: Járai Zsigmond tette lehetővé!]] és ezzel több mint egymillió családot kilátástalan helyzetbe taszítottak. Ezért nem értjük ezeket a kérdéseket. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Demeter Márta, az LMP képviselője, kérdést kíván feltenni a pénzügyminiszter úrnak: „Mikor tervezik végre 60 ezer forintra emelni a több mint tíz éve változatlan köztisztviselői és kormánytisztviselői illetményalapot?” címmel. A kérdés megválaszolásával miniszterelnök úr a téma szerint feladat- és hatáskörrel rendelkező Gulyás Gergely, Miniszterelnökséget vezető miniszter urat bízta meg. A kérdésre miniszter úr felkérésére Orbán Balázs államtitkár úr válaszol. Megadom a szót, képviselő asszony, és közben átadom az ülés vezetését Latorcai János alelnök úrnak. Parancsoljon! [[Az elnöki széket dr. Latorcai János, az Országgyűlés alelnöke foglalja el.]]
Köszönöm. Tisztelt Elnök Úr! Tisztelt Államtitkár Úr! Március 1-jével életbe lépett a kormányzati igazgatásról szóló törvény. A jogszabály, amely a központi igazgatás hivatalaiban dolgozó tisztviselők munkakörülményeit hivatott rendezni, számos, a munkavállalókat hátrányosan érintő rendelkezést tartalmaz. Így a hivatali dolgozók számára a munkaidő napi kilenc órára emelkedik, amelybe a félórás ebédszünetet be sem számítják, de amelyet bármiféle ellentételezés nélkül akár napi 12 órára is emelhetnek. Az alapszabadság 25 napról 20 napra csökken, azt pedig, hogy ezen felül hány napot lehet kivenni a továbbiakban, már nem a munkában eltöltött évek száma, hanem a hivatali pozíció határozza meg; a megyei és a fővárosi kormányhivatalok dolgozóitól pedig még a kafetériát is elvonják. Mindeközben a köztisztviselői és kormánytisztviselői illetményalap idén, a munkaalapú társadalom építésének kilencedik évében sem mozdult el a 2008-as szintről, továbbra is 38 650 forint marad. Ráadásul 2019-ben nem várható a korábban megállapított közalkalmazotti bértábla megváltoztatása, az aktuális minimálbérhez való igazítása. Konkrét közalkalmazotti béremelésről nincs szó, csak azok reménykedhetnek ilyesmiben, akiknek a jelenlegi közalkalmazotti fizetése nem haladja meg az újonnan meghatározott minimumértéket. Önök immár kilencedik éve deklaráltan munkaalapú társadalmat építenek. Kérdezem ezért államtitkár urat: a munkaalapú társadalom az önök számára a rabszolgamunka törvényesítését jelenti? Többször benyújtotta az LMP a parlamentbe a köztisztviselői illetményalap 60 ezer forintra történő emelését, önök pedig anélkül, hogy zavartatták volna magukat, minden alkalommal lesöpörték ezt. Kérdezem, hogy mikor tervezik végre 60 ezer forintra emelni a több mint tíz éve változatlan köztisztviselői és kormánytisztviselői illetményalapot. S mikor tervezik a közalkalmazotti bértáblát az aktuális minimálbérhez igazítani? Várom válaszát.
Köszönöm szépen, képviselő asszony. Szeretettel köszöntöm képviselőtársaimat, és Orbán Balázs államtitkár úr válaszol. Parancsoljon, államtitkár úr!
Köszönöm szépen a szót, elnök úr. Tisztelt Ház! Tisztelt Képviselő Asszony! Természetesen tudjuk, hogy még sok a tennivaló, de az elmúlt években minden területen, a versenyszférában és a közszférában is jelentős béremelések voltak, szemben azzal, amikor az ön korábbi pártjának a kormánya volt hatalmon, amikor is a közalkalmazottaktól és a köztisztviselőktől elvettek egyhavi bért. A minimálbér 2010-hez képest több mint a duplájára nőtt, a reálbérek több mint 36 százalékkal emelkedtek, több mint 400 ezer ember bére nőtt a szociális ellátás, oktatás, egészségügy területén. A rendőrök, katonák illetménye 50 százalékkal nőtt [[Demeter Márta: Nem igaz!]] , a Posta, a MÁV, a regionális közlekedési központok és a víziközmű-társaságok dolgozói is béremelésben részesültek. Bizonyára elkerülte a figyelmét, hogy a kormányzati igazgatásról szóló törvény elfogadásával együtt átlagosan 30 százalékos béremelésben részesültek a központi közigazgatásban dolgozó kormánytisztviselők is, január 1-jéig visszamenőleges hatállyal áprilisban kerül kifizetésre ez a béremelés. Egyébként pedig a területi közigazgatásban 2016-ban és 2017-ben is hasonló, 30 százalékos átlagos béremelés valósult meg. Bizonyára azért kerülték el ezek a számok az önök figyelmét, mert ezek kodifikációs technikai szempontból nem az illetményalaphoz kötött bérek, hanem egy külön törvényben külön bértábla alapján, tehát úgy is tud a magyar kormány, jelentem önnek, bért emelni, hogy egyébként a köztisztviselői illetményalap összegét nem emeli. Egyébként pedig az önkormányzatok esetében az adóerő-képesség szempontjából jó állapotban lévő önkormányzatok saját hatáskörben is végeztek az elmúlt években komoly béremeléseket, az adóerő-képesség tekintetében pedig az átlag alatt lévő önkormányzatokat egy pályázati úton rendelkezésre álló 11 milliárd forintos vissza nem térítendő költségvetési támogatás próbálja segíteni. Két pontatlan állítását tenném még helyre a végén. Valamennyi köztisztviselő számára rendelkezésre áll a pótszabadság intézménye, és nem nő a kormánytisztviselők munkaideje az új törvény szerint sem. [[Zaj az ellenzéki oldalon.]] Köszönöm szépen a figyelmet, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Kocsis-Cake Olivio, a Párbeszéd képviselője, kérdést kíván feltenni a miniszterelnök kabinetfőnökének: „A kormány beismerte, hogy a hivatalos kampányidőszakon kívül a Fidesz javára pártkampányt folytat kormányzati tájékoztatásnak álcázva?” címmel. A kérdésre a miniszterelnök úr megbízásából a téma szerint feladat- és hatáskörrel rendelkező Szijjártó Péter külgazdasági és külügyminiszter úr nevében Menczer Tamás államtitkár úr fog válaszolni. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Úgy tűnik, a Fidesz választási győzelméhez már nem elég az új választási törvény az új, fideszes választási körzetekkel, nem elég a közszolgálati tévé, rádió, a megyei lapok megszállása, hogy a Fidesz-székházból üzenjék meg, melyik ellenzéki pártot, melyik ellenzéki politikust kell éppen lejáratni. Nem volt elég a választás előtt ugyanarra a lakcímre bejelentett több ezer ukrán-magyar kettős állampolgár, akik közül sokan még magyarul sem beszéltek. Ez mind nem volt elég; százmilliárdból folytatott kormánypropaganda kellett még, ami csak a Fidesz pártpolitikai céljait szolgálja. Ez jogosulatlan előnyszerzés. A külügyminiszter a legutóbbi BBC-s interjújában beismerte, hogy kormányzati tájékoztatásnak álcázva kampányol a Fidesz, márpedig ez tiltott kampányfinanszírozás. [[13.00]] Persze tudjuk, sem a Nemzeti Választási Bizottság, sem az Állami Számvevőszék nem fogja ezt vizsgálni, ők csak a magyar ellenzékkel foglalkoznak. A kérdéseimre sem fogok választ kapni, csak sorosozást és migránsozást. De milyen lenne egy igazi kormányzati tájékoztatás, egy társadalmi célú hirdetés? Hadd segítsek egy kicsit! Európai szinten sereghajtók vagyunk a várható életkort tekintve. Talán erről kéne tájékoztatási kampányt folytatni. 60 év felett a férfiak körében a légzőszervi rák, az idősebb nőknél pedig a keringési rendszer megbetegedése a vezető halálokok. Ez a dohányzás és az alkohol miatt van. Talán erről kéne tájékoztatási kampányt folytatni. Jelenleg nyolcezer vastagbél-daganatos ember van, és gyógyítható lenne, ha tudna róla, de nem mennek el szűrésre. Talán erről kéne tájékoztatási kampányt folytatni. Ha erre költöttek volna el százmilliárdot, több ezer magyar ember életét hosszabbították volna meg. Önök mégse ezt tették. Miért nem?
Köszönöm szépen, képviselő úr. Mint említettem, a választ Menczer Tamás államtitkár úr fogja megadni. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Csak a fronthatásra tudom fogni ezt a sok sületlenséget, amit itt volt kedves két perc alatt összehordani. Nézzük, hogy mi is történik! Először is, a magyar emberek akaratából vannak a kormánypárti képviselők ott és a kormány itt, önök meg ott, ahol vannak. Én értem, hogy ön ezt mindenfajta ostobasággal megpróbálja magyarázni, de ettől még önnek nem lesz igaza.A plakátkampány egy tájékoztató kampány. A magyar kormánynak joga, feladata, kötelessége tájékoztatni a magyar embereket arról, ami Brüsszelben készül. Itt legalább hét pontról van szó, de sajnos ez a lista csak bővül, persze ezt a brüsszeli bevándorláspárti politikusok most megpróbálják tagadni, de hát a vak is látja, hogy hazudnak, hogy nincsen igazuk. Ez nem egy pártügy, szeretném önnek elmondani. [[Arató Gergely: Nem, persze, nem, semmiképpen.]] Ez azt mutatja, hogy egyébként önök is csatlakozhatnának, az ellenzék is támogathatná ezt, merthogy ez egy nemzeti ügy, az illegális bevándorlás pedig egy nemzetbiztonsági kérdés, de önök véletlenül sem támogatják, mert önök szisztematikus aprómunkával nagyon szorgalmasan mindig támadják és kritizálják azokat az ügyeket, amelyek egyébként a magyar emberek szempontjából fontosak. [[Varju László közbeszól.]] S hogy Brüsszel hogyan hazudik egyébként, arra szeretném felhívni a figyelmüket, a hét végén derült ki az eddigi legnagyobb bevándorláspárti hazugság. Az ENSZ globális migrációs csomagjával kapcsolatban egy teljes éven keresztül mondták azt, hogy ezt nem kell bírálni, nem kell vele igazából foglalkozni sem, merthogy nem lesz kötelező. Ehhez képest kilenc európai uniós tagállam nem szavazta meg. Majd azt követően, hogy azt mondták, hogy nem lesz kötelező, hogy kilenc uniós tagállam nem szavazta meg, kiderült, hogy Brüsszelben a Jogi Szolgálat titokban, szűk körben köröztetett dokumentumban azon dolgozik, hogy hogyan lehet megtalálni azt a jogi szabályozást, amely szerint az ENSZ globális migrációs csomagja minden uniós országra kötelezővé tehető. Ezek az önök barátai. Önök is pontosan ugyanolyanok, mint ők. Köszönöm a figyelmet. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Szabó Zsolt képviselő úr, a Fidesz képviselője, kérdést kíván feltenni a külgazdasági és külügyminiszternek: „Hazánkat továbbra is vonzó célpontnak tartják a befektetők! Hogyan segíti a gazdaság és a régió fellendülését a Bosch új beruházása?” címmel. Szabó Zsolt képviselő úré a szó, és majd Menczer Tamás államtitkár úr fog válaszolni. Parancsoljon, képviselő úr!
Köszönöm szépen a szót, elnök úr. Tisztelt Államtitkár Úr! A külügyi tárca kiemelt célként határozta meg a magyar külgazdasági érdekek érvényesítését és a beruházásösztönzést. A nagy horderejű államközi megállapodásoknak köszönhetően igencsak gazdaságélénkítő hatása van ezeknek a fejlesztéseknek, ennek eredményeképpen vonzó célpontja vagyunk a nemzetközi a befektetéseknek. Tisztelt Ház! A napokban jelentették be, hogy tovább fejleszti autóipari elektronikai alkatrészeket gyártó hatvani telephelyét a Bosch-csoport. A 9,6 milliárd forintos beruházás során a Robert Bosch Elektronika Kft. új, korszerűbb gyártást szolgáló eszközöket szerez be, amelyekkel a Bosch hatvani gyárában olyan, a jövő autózását meghatározó technológiai eszközöket és komponenseket gyártanak, amelyek elengedhetetlenek az elektromos vezetéshez. A Bosch az egyik legtöbb dolgozót foglalkoztató magyarországi cégcsoport, amelynek gépjármű-elektronikai ágazata Magyarországon immáron mintegy 5500 embernek ad munkát. A cégnek komoly szerepe van abban, hogy a magyar GDP tavaly 4,8 százalékkal bővült éves szinten, és ma már több mint 4 millió 480 ezren dolgozhatnak az országban. A Bosch a mostani beruházással a harmadik olyan befektetést hozza létre, amelynek értéke eléri vagy meghaladja a 10 milliárd forintot. Az ilyen és ehhez hasonló sikerek nem függetlenek attól, hogy Magyarország gazdaságilag milyen környezetet tudott teremteni, és hogy stabil és kiszámítható a magyar gazdaság. Megerősödött a magyar gazdaság, csökkenőben az államadósság, és az adócsökkentéseknek, valamint a béremeléseknek köszönhetően egyre több marad a magyar családoknál. Tisztelt Államtitkár Úr! Hogyan segíti a gazdaság és a régió fejlődését a Bosch új beruházása? Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. A választ Menczer Tamás államtitkár úr fogja megadni. Parancsoljon!
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Jelenleg mintegy 6 ezer német vállalat több mint 300 ezer magyar embernek ad munkát, a német befektetői közösség a legnépesebb hazánkban. Ami a Boscht illeti: a Bosch magyarországi tevékenysége sok szempontból kitűnő példáját adja a hazai gazdaságban végbemenő folyamatoknak és változásoknak. Az országban a múlt század eleje óta jelen lévő német vállalat ma már hazánk egyik legnagyobb külföldi befektetője ahogyan erre ön is utalt a felszólalásában és egyik legnagyobb munkáltatója is.Az ön által is említett tény, hogy az elmúlt hónapokban, egészen pontosan az elmúlt három hónapban három új, jelentős, egyenként mintegy 10 milliárd forint értékű Bosch-beruházásról számolhattunk be, egyértelműen jelzi, hogy hogyan gondolkodik ez a cég Magyarországról, illetve a magyar befektetői környezetről. A folyamatos fejlesztések, újrabefektetések megdönthetetlen bizonyítékai a hazánk iránti befektetői bizalomnak és elégedettségnek. A beruházók ahogy a Bosch is Magyarország mellett szóló pozitív befektetési döntésekkel folyamatosan elismerik hazánk gazdasági eredményeit, illetve azt a gazdasági környezetet, amely a beruházásoknak abszolút kedvező. A Bosch magyarországi jelenléte a legjobb példája annak a tulajdonképpen kettős elvárásnak, amely a magyar gazdaságot jellemzi. A német ipari óriás ugyanis egyszerre vállal szerepet hazánk újraiparosításában, és egyben élen jár abban a folyamatban, amely úgy hívunk, hogy a „made in Hungary” korszakából az „invented in Hungary” korszakába szeretnénk átmenni, tehát a fejlesztésre helyezzük a hangsúlyt. A magyar gazdaságpolitika a fókuszt a magas hozzáadott értékű munkahelyekre helyezi, ebben a folyamatban pedig a Bosch Magyarországon évtizedek óta úttörőként van jelen. Magyarország fontos részét képezi a Bosch globális kutatás-fejlesztési hálózatának, amit jól érzékeltet, hogy 2017-ben összesen 55 milliárd forintot fordított kutatás-fejlesztésre a vállalat hazánkban, továbbá több mint 2300 embert alkalmaz a K+F területen. Köszönöm szépen a figyelmet. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Magyar Zoltán képviselő úr, a Jobbik képviselője, kérdést kíván feltenni az agrárminiszternek: „Így leszünk elsőkből az utolsók! Avagy miért nem tesz semmit a Kormány vetőmagtermesztés területén?” címmel. Magyar Zoltán képviselő urat illeti a szó, és majd Farkas Sándor államtitkár úr fog válaszolni. Parancsoljon!
Köszönöm a szót, elnök úr. Tisztelt Államtitkár Úr! Mint ahogy azt ön is tudja, 2004-ig hazánk gyakorlatilag a vetőmagtermesztésben a világ élmezőnyében járt, sőt néhány mutatót figyelembe véve mondhatjuk azt, hogy világelsők voltunk ezen a területen. Innen nézve egészen felfoghatatlan tehát, hogy hogyan juthattunk el a mai állapotokig, amikor gyakorlatilag az is megkérdőjeleződik, hogy lesz-e a jövőben hazánkban ilyen tevékenység.Megszokott volt korábban, hogy Kelet- és Nyugat-Európából jártak ide szakemberek azért, hogy az itteni eljárásokat beépítsék a saját nemzeti technológiájukba, eljárásaikba. Erre nagyon jó példa Oroszország és Fehéroroszország esete, ahol a magyar metódusokat vették át, és ezt elsajátítva, mára kijelenthetjük, hogy világszínvonalú nemesítés folyik ezen országokban. Mi van itt Magyarországon? Ma egy évtizede, hogy gyakorlatilag a fajtakísérleti állomásokon semmiféle beruházás nem történt. Az emberi állományban is jelentős a zuhanás, 20 százalékkal kevesebben dolgoznak, mint korábban, és ezek az alkalmazottak azért mentek el, mert sem erkölcsi, sem anyagi megbecsülést nem kínált számukra a magyar kormány. Államtitkár úr nagyon jól tudja azt is, hogy bizony a közmunkaprogramból ezekre az álláshelyekre nem lehet az embereket átvezényelni, ez komoly szaktudást igénylő terület. [[13.10]] Ezért mondom, hogy ébresztőt kell fújni, hiszen ha ezen anyagi és erkölcsi megbecsülés nem érkezik meg az itt dolgozók irányába, akkor visszafordíthatatlan károk keletkeznek. Nem csak önmagunkhoz képest szembetűnő a visszaesés, Csehországot hadd hozzam példaképpen. Talán itt beismerhetjük egymás között, hogy nem kifejezetten egy agrárországról van szó. Húsz évvel ezelőtt még fordított arányok voltak. Jelenleg 30 ilyen telephelyfajta, kísérleti telephely működik Csehországban, nálunk a fele sem az említett színvonal mellett. Tehát kérdezem államtitkár urat, hogy milyen stratégiával rendelkeznek arra vonatkozóan [[Az elnök a csengő megkocogtatásával jelzi az idő leteltét.]] hogy megmentsék a magyar vetőmag-előállítást. Várom érdemi válaszát. [[Taps a Jobbik padsoraiban.]]
Köszönöm szépen, képviselő úr. A választ Farkas Sándor államtitkár úrtól fogjuk hallani. Parancsoljon, államtitkár úr!
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Először is szeretném megnyugtatni tisztelt képviselő urat, nincs végveszélyben hazánk vetőmag-előállítása, -kutatása és -ellenőrzése. A növényi, biológiai alapok védelme és fejlesztése kiemelt kormányzati célkitűzés továbbra is. Ezt alá szeretném támasztani az alábbi számokkal. A mintegy 316 ezer tonna vetőmag, amelyet a magyar gazdák közel 113 ezer hektáron termesztettek, a világ hatodik legjelentősebb vetőmag-szaporítójává emeli hazánkat. Úgy gondolom, ez a tény önmagáért beszél. Évente közel 100 ezer tonna vetőmagot értékesítünk a külpiacokon, amely mintegy 100 milliárd forintos forgalmat jelent az ágazat számára. A vetőmagágazat innovatív ágazat, csak a folyamatos megújulás erősíti, versenyképességet is biztosít, prosperitást.Kiemelt jelentőségű a hazai kutatóintézeteink kutatás-fejlesztési tevékenysége. Ezt visszaigazolja az a tény is, hogy a magyar nemesítésű fajtáink és hibridjeink az állami kísérletekben hosszú évek óta az élvonalban szerepelnek. A hazai fajtakísérleti rendszer a képviselő úr értékelésével ellentétben működik, hiszen idén a Nébih fajtakísérleti eredményei alapján kalászos fajtából 35 új fajta került állami elismerésre, és a hibrid növények esetében is közel ilyen nagyságrendű az új fajtaelismerések száma. A képviselő úr korábban feltett írásbeli kérdésére válaszolva: hivatkozott egy kft. esetére, a teljes vetőmag-felügyeleti rendszerre történő kivetítését nem tartom megalapozottnak. A vetőmagágazat tevékenységének ellenőrzésére hatósági ellenőrző vetőmag-felügyeleti rendszer működik, a kft. által forgalmazott vetőmagvak minőségi kifogására [[Az elnök a csengő megkocogtatásával jelzi az idő leteltét.]] vonatkozó vizsgálatok folynak, a hatósági vizsgálat eredményeinek ismeretében állapítható majd meg, hogy ki és milyen mértékben mulasztott. Köszönöm megtisztelő figyelmüket. [[Taps a kormánypárti padsorokban.]]
Köszönöm szépen, államtitkár úr. Tisztelt Képviselőtársaim! Szabó Sándor képviselő úr, az MSZP képviselője, kérdést kíván feltenni az emberi erőforrások miniszterének: „Új nap, új felmondások a Fidesz egészségügyi kudarcának újabb fejezete” címmel. Szabó Sándor képviselő urat illeti a szó, és majd Rétvári Bence államtitkár úr fog válaszolni. Parancsoljon, képviselő úr, öné a szó.
Köszönöm a szót, elnök úr. Tisztelt Államtitkár Úr! Kevés olyan egészségügyi mutató van Magyarországon, amelyben a kontinens élvonalába tartozunk. Sajnos ismét van egy, amire leginkább a napokban vagy a hetekben az érsebészek elmondása hívta fel a figyelmet, ez pedig nem más, mint a Magyarországon végzett amputálások száma. Magyarországon a keringési zavarok miatt megtörtént amputációk száma eléri a hétezret is, amelyben egyébként a kontinens átlagához képest két és félszerese Magyarország. Egyébként, ha a szomszédos országok adatait nézzük, akkor még Szlovákiában is lényegesen kisebb ez a szám, 25 százalékkal kevesebb. Ehhez még egyébként hozzátartozik a kórházi fertőzések vagy a rossz tisztasági körülmények miatt létrejött amputálások száma.Rémálomba illő helyzet az is, hogy adott esetben egy combközépi amputációért a biztosító többet fizet, mint egy áthidaló műér beültetéséért vagy a saját érből elkészített áthidalás elvégzéséért. A probléma azonban nem új keletű. Nem új keletű, hogy hiányoznak az érsebészek, nem új keletű, hogy hiányoznak a háziorvosok, az ápolók. Az sem új keletű, hogy egyébként az egészségügy finanszírozása nagyon elfogadhatatlan. Ezt egyébként látjuk, és most már sajnos az is látható és érzékelhető, hogy az orvosokat csereszabatosként kezeli, amit egyébként, tudjuk, hogy nem lehet, hiszen egy gasztroenterológusból sosem lesz jó érsebész. Pontosan ezért kérdezem államtitkár urat, hogy mikor akarják végre az érsebészek, de sorolhatnám a háziorvosok, az orvosok, az ápolók helyzetét megoldani, a munkakörülményeiket javítani, az általuk nyújtott beavatkozások társadalombiztosítási finanszírozását rendezni. Mikor jönnek rá végre arra, hogy szükséges az egészségügy magasabb szintű finanszírozása, az orvosok által végzett beavatkozások támogatásának átgondolása, valamint az egészségügyi dolgozók fizetésének azonnali, radikális növelése? Várom válaszát. Köszönöm.
Köszönöm szépen, képviselő úr. Mint említettem, Rétvári Bence államtitkár úr adja meg a választ. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Először szeretném egy ténybeli kérdésben önt helyreigazítani a finanszírozás kapcsán, hogy mire mekkora finanszírozást ad az állam. Ön említette a combközépi amputációt. Erre az állam 545 ezer forintos finanszírozást ad. Ezzel szemben, ha az érsebészeti beavatkozásokat nézi, egy stenttel vagy homografttal végzett érműtétre ennek majdnem a kétszeresét, 944 ezer forintot fizet a biztosító, tehát arra vannak ösztönözve természetesen a kórházak, hogy minél többször, minél inkább mentsék meg nyilván azokat a végtagokat, vagy mentsék meg az illetőnek az egyes testrészeit, és nem az amputáció az, amire anyagi eszközökkel ösztönözné a kormány a kórházakat. Szerettem volna ezzel a példával egyértelműen cáfolni azt, amit ön az imént állított.Abban is szeretnék önnek egy jó hírt mondani, hogy ma már jóval kevesebb orvos akar külföldre menni, mint az önök kormányzásának az időszakában, körülbelül 60 százalékkal kevesebben. [[Közbeszólások a Párbeszéd és a DK soraiból.]] A bekiabáló képviselő számára pedig azt a jó hírt is szeretném elmondani, hogy jóval többen végeznek Magyarországon szerencsére fiatalok, 2010-ben ezren végeztek, most több mint 1400-an végeznek évente az egészségügyi karokon és kezdhetik meg az orvosi tevékenységüket. Azt is elmondom önnek, tisztelt képviselő úr, hogy ennek köszönhetően érezhető mértékben nőtt a Magyarországon dolgozó orvosoknak is a száma. Míg az önök kormányzásának utolsó évében 33 943 orvos dolgozott Magyarországon tehát 33 943 , ez a legutóbbi teljes évben 39 132-re emelkedett, tehát több orvos van, aki a gyógyító munkában részt vesz. Érezhető mértékben itt egy legalább 4-5 ezres bővülésről beszélhetünk. Nagyon sok intézkedést is hozott a kormány. A nemdohányzók védelméről szóló törvényben pontosan megelőzzük ezeknek a különböző betegségeknek, a keringési betegségeknek a kialakulását, a chipsadó bevezetése, a menzarendelet, a mindennapos testnevelés bevezetése pontosan azt a célt szolgálja, hogy nőjön az egészségben eltöltött évek száma, ezek a betegségek minél később és minél kevésbé súlyosan jelentkezzenek. Ennek is köszönhető, hogy 2010 óta [[Az elnök a csengő megkocogtatásával jelzi az idő leteltét.]] a magyar emberek átlagos várható életkora 1,4 évvel emelkedett. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Varju László képviselő úr, a DK képviselője, kérdést kíván feltenni az emberi erőforrások miniszterének: „Megbecsülést az otthonápolóknak!” címmel. Varju László képviselő úré a szó. Rétvári Bence államtitkár úr fog válaszolni. Parancsoljon, képviselő úr!
Köszönöm szépen, elnök úr. Államtitkár Úr! Elárulok önnek egy titkot a demográfiai erőfeszítéseik támogatására: a bőséges gyermekáldás a hosszú békeidőszak sajátja. A háborúk idején kevesebb gyermek születik, és ez az ország kilencedik éve áll háborúban önök miatt. Ezért születik kevés gyerek. Önök háborúznak Európával és az európai magyarokkal, mi pedig békét és európai békét akarunk Magyarországnak. Önök a haza ellen vívnak háborút, mi a hazánkért harcolunk önökkel szemben. Önök az oligarcháik és a rabszolgatartó multik oldalán állnak, mi a magyar családokén, dolgozókén és idősekén. Mi értük és velük küzdünk, az európai magyarokért alkottuk meg a 7+1 pontos családvédelmi csomagunkat, amit nemrégen Gyurcsány Ferenctől meg is ismerhettek önök.Vajon van-e család, ami inkább szorul védelemre, mint az, ahol valaki napi 24 órában különleges gondozásra szoruló helyzetben gyereket, testvért, szülőt ápol? Mer-e gyereket vagy újabb gyereket vállalni az a család, amelynek egyik tagja éjjel-nappal nyomorúságosnak sem nevezhető segélyért beteget ápol? Az igazi hazafiság az ilyen családok tisztességes ellátása lenne. Ezért támogatjuk és vettük fel a csomagba követelésünket, hogy az otthonápolást ismerjék el munkaviszonynak és díjazzák legalább minimálbérrel. Miért gáncsolják, lassítják ezt önök minden lehető és lehetetlen eszközzel? Államtitkár úr, miért nem fontosak önöknek a magyar családok? Köszönöm szépen.
Köszönöm szépen, képviselő úr. Rétvári Bence államtitkár úr válaszol az elhangzottakra. Parancsoljon államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Gyurcsány Ferenc kiadta önöknek feladatul, hogy magyarázzák a múlt heti egyik felszólalását, de még be sem jön, hogy itt támogassa önöket. [[Arató Gergely: Hol van a miniszterelnök?]] Ennyit arról, ami a DK-n belüli viszonyokat illeti. [[13.20]] Gyurcsány Ferencnek több mint húsz programja volt, amikor miniszterelnök volt [[Arató Gergely: Ha nem menekül a miniszterelnök külföldre állandóan…]] ez valószínűleg azért 7+1 pontos lett, mert hétpontos programot már hirdetett, mint ahogy 30 pontosat is, 10 pontosat is, 100 pontosat is, és még lehetne sorolni, hogy hány pontos programjai voltak abból a húszból, amelyet már meghirdetett az országban, azok nem váltak valóra. Azt hiszem, hogy annak az őszinteségével és hitelességével kapcsolatban sem feltételezhetünk mást, mint amit önök műveltek itt december 12-én, tisztelt képviselő úr, mert a önök kormányzásának az utolsó éveiben, amikor ön is abban a kormányban államtitkár volt, semmifajta emelés nem volt az ápolási díjak tekintetében. Ezzel szemben az előző időszakban is a legsúlyosabb helyzetű hozzátartozójukat otthon ápolók számára egy közel 60 százalékos emelést tudtunk biztosítani, aki 20 évig a gyermekét otthon ápolta, annak egy 50 ezer forintos nyugdíjkiegészítést. Ezek folytatásaként tavaly, december 12-én beterjesztettük azt a törvénymódosító javaslatot, amely megemelte mindenkinek az ápolási díját, és bevezette a gyermekek otthongondozási díját. Ez azt jelenti, hogy 2022-ig mindenkinek 30 százalékkal emelkedik ez a díja, azok számára, akik a gyermeküket ápolják otthon, azoknak idén január 1-től százezer forint az összeg [[Varju László: Minimálbér most!]] , és 2022-re a minimálbér összegéig emelkedik. Önök itt voltak azon a napon a parlamentben, és egyetlenegy ellenzéki képviselő sem támogatta ezt a javaslatot. Önök fölállnak, felszólalnak, különböző hangzatos mondatokat mondanak, de ennek ellenére, amikor szavazni kell erről a kérdésről, akkor egyetlenegy ellenzéki képviselő sem vette a fáradságot, egyetlenegy képviselő sem volt annyira elkötelezett ebben a témában, hogy egyszer megnyomták volna az igen gombot, és segítettek volna ezeknek az embereknek. [[Arató Gergely közbeszól. Varju László: Minimálbér most! Az elnök csenget.]] Azt üzenném önöknek, amit az Autisták Országos Szövetsége üzent önöknek: a fogyatékossággal élő embereknek és családjaiknak éppen elég problémája van, és nem segít rajtuk, ha nem valós információkat kapnak például politikai szándékból. [[Arató Gergely: Azt magukról mondták!]] Ahogy a MEOSZ is, ahogy az autisták is kérték önöket, ne használják őket politikai célokra. Köszönöm. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Demeter Márta képviselő asszony, az LMP képviselője, kérdést kíván feltenni az agrárminiszternek: „Mire valók a kormányhivatalokba bedarált környezetvédelmi hatóságok, ha lépten-nyomon szemet hunynak a környezetkárosítás felett?” címmel. Demeter Márta képviselő asszonyt illeti a szó, és Farkas Sándor államtitkár úr fog válaszolni. Parancsoljon, képviselő asszony, öné a szó.
Köszönöm a szót, elnök úr. Tisztelt Elnök Úr! Államtitkár Úr! Hazai vállalkozók építési láza mint a tornádó söpör végig hazánk legszebb tájain, feláldozva legfontosabb természeti erőforrásainkat, rontva a környezet állapotát. Tehetik mindezt gond nélkül, mert a kormány vagy semmit nem tesz ellene, vagy sajátos eszközeivel, például nemzetgazdasági szempontból kiemelt beruházássá nyilvánítással segíti is ezt a folyamatot. A főváros mellett áldozata e jelenségnek mára a Fidesz-közeli kezekbe került Balaton egésze. Az LMP évekkel ezelőtt feljelentést tett például a balatonfenyvesi jachtkikötő környezetromboló, törvénysértő megépítése ellen, ám elfogadhatatlan indoklással ejtették ezt az ügyet. Most ugyanez zajlik Balatonakaliban, ahol egy vízparti villaparkot és hotelt építő ingatlancég telke, a balatonakali volt kemping előtt letarolták a kiemelten védett nádast. A tulajdonos a hírek szerint tagadja, hogy ő tette volna, bár partfalfelújításra, medertisztításra, tisztító nádvágásra állítólag kapott engedélyt. Csakhogy a Balaton kiemelt jelentőségű természetmegőrzési és különleges madárvédelmi terület. A nád kiirtására engedély nem adható. Itt sem lehetett volna a természetvédelmi célú tervben részletezett kezelés kivételével semmi olyat tenni, ami a nádas állományát veszélyezteti. Ennek ellenére az érintett partszakaszon már február elejétől irtották a nádat, amit a helyiek jeleztek is a hatóságoknak. A munka leállítására, hatósági feljelentésre azonban nem került sor, egyedül a Lehet Más a Politika tett feljelentést az ügyben. Államtitkár Úr! Várható-e hivatalos vizsgálat az ügyben, miért nem lépett azonnal a hatóság a nádirtás leállítása érdekében? Valójában mire kapott engedélyt a beruházó, azt ki és mikor ellenőrizte vagy ellenőrzi? Várható-e, hogy az Alkotmánybíróság legutóbbi döntése értelmében helyreállítják a környezeti hatóság függetlenségét? Várom válaszát.
Köszönöm szépen, képviselő asszony. Mint említettem, Farkas Sándor államtitkár úr válaszol önnek. Parancsoljon!
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Asszony! A Veszprém Megyei Kormányhivatal Veszprémi Járási Hivatala a balatonakali nádirtással kapcsolatban hivatalból indított hatósági ellenőrzést. A hatósági ellenőrzés részeként helyszíni szemlét is tartott a vonatkozó jogszabályoknak megfelelően és határidőben. A büntetőfeljelentés megtétele a lefolytatandó természetvédelmi, bírságolási eljárás eredményétől függ. Az eljárás során szükséges a tényállás pontos tisztázása, többek között annak megállapítása, hogy milyen mértékű természetkárosítás történt. Az ingatlantulajdonos a mederkezelő Közép-dunántúli Vízügyi Igazgatóságtól, ahogy ön is részben említette, az ingatlanok előtti meder tisztítására, partfalfelújításra, és tisztító nádvágás elvégzésére kapott engedélyt. Ennek ellenőrzése a mederkezelő feladata és jogosultsága. A környezet- és természetvédelmi hatóság most is független. Az Alkotmánybíróság azt állapította meg, idézem: „Önmagában a zöldhatóságok kormányhivatalokba történő beolvasztása nem minősíthető a környezetvédelem védett szintjétől való visszalépésnek akkor, ha a hatósági hatáskör címzettje, a kormánymegbízott vagy a járási hivatal vezetője a döntéshozatal során a környezetvédelmi szempontokat nem rendeli az egyéb ágazati érdekek alá.” Amint a fentebbi kérdésekre adott válaszomból látható, a környezetvédelmi hatóság rögtön reagált a környezetkárosításként bejelentett eseményre, és hivatalból eljárást indított. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Ander Balázs képviselő úr, a Jobbik képviselője, kérdést kíván feltenni az emberi erőforrások miniszterének: „Miért bánik a nersevik hatalom egy kifejlett banánköztársaságtól megszokott módon a magyar pedagógustársadalommal?” címmel. Ander Balázs képviselő úré a szó. És Rétvári Bence államtitkár úr fog válaszolni. Parancsoljon!
Köszönöm, elnök úr. Tisztelt Képviselőtársaim! Tisztelt Államtitkár Úr! Önök a nemzet napszámosait, a 150 ezer pedagógust legszívesebben a fideszes kormányzat cselédjeivé nyomorítanák. Egyfelől a valóság az, hogy a helyi potentátjaik rossz szemmel néznek bármiféle kormánykritikát, és adott esetben egy like vagy megosztás, pláne egy határozottabb kritikus poszt esetén könnyen a szőnyeg szélén találhatja magát a tanárember, amikor is az illetékes nersevik elvtárs nekiszegezi a kérdést, ami miatt már a kádári idők végén is szégyellte volna a képét egy normálisabb párttitkár, hogy tudja-e, hogy kitől kapja a fizetését. Másfelől, az elmúlt négy év során százmilliárdos összeget húztak ki a magyar pedagógustársadalom zsebéből. A pedagógusbérek mára alig haladják meg a diplomás-átlagfizetés 60 százalékát. A négy éve változatlan vetítési alap napjainkra igen komoly bérfeszültséget okozott. A korábban a minimálbérhez kötött, de 2015 eleje óta változatlanul 101 500 forintos vetítési alap mostanra nagyon elszakadt a minimálbértől. Így egy pályakezdő tanítót mintegy havi 50 ezer forinttól, egy három évtizede a pályán lévő, mesterfokozatot szerzett pedagógust pedig ennek az összegnek a duplájától fosztanak meg. Ennyit a nemzet gázszerelője ugyan tíz, illetve húsz másodperc alatt megkeres, de higgyék el, hogy ez az összeg egy tanárnak azért szép summa. Csoda-e, hogy száz végzett pedagógushallgatóból csak 40 kezdi meg ezt a csodálatos hivatást, és az ő egyharmaduk is villámsebesen lemorzsolódik, és otthagyja a szakmát? Sikeres társadalmat csak az emberi tőkébe való befektetéssel, nem pedig alulfizetett pedagógusokkal lehet építeni, ilyen bérek mellett viszont a tanári hivatás vonzóvá tétele is csak álom marad. Nem véletlen, hogy a legjobbak közül, például a Fazekas végzősei közül a 120 diákból egy választotta ezt a pályát. Kérdezem tehát, hogy legalább a jövő évi költségvetésben tervezik-e, hogy a vetítési alapot a minimálbérhez igazítják. Várom megtisztelő válaszát. [[Taps a Jobbik soraiban.]]
Köszönöm szépen, képviselő úr. Mint említettem, Rétvári Bence államtitkár úr fog válaszolni. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Remélem, majd újdonsült szövetségeseitől is egyszer meg meri kérdezni, tisztelt képviselő úr, hogy miért bocsátottak el 15 ezer tanárt, és miért csökkentették minden tanárnak a bérét. Ha igazán bátor, akkor tőlük is megkérdezi. Önök velük szövetkeznek most, tehát az önök programja ezek szerint nem más, mint az ő programjuk volt, ami az iskolák bezárása, a pedagógusok bérének csökkentése és a pedagógusok elbocsátása. Ezzel szemben mi arra törekedtünk az elmúlt években, hogy méltó megbecsülést kapjanak a pedagógusok. 2013-2017 között nem volt olyan OECD-ország, ahol nagyobb mértékben emelkedtek volna a pedagógusbérek, mint Magyarországon. [[13.30]] Tettük ezt azért, mert mi is fontosnak tartjuk a magyar jövőt, és annak az egyik alapja valóban a pedagógusok munkája és a pedagógusok elismertsége, ezért költünk idén 606 milliárd forinttal többet ez már a GDP 1,5 százalékánál is magasabb összeg , mint amit 2010-ben az akkor elfogadott költségvetésben szántak a magyar oktatásra. Ennek is és a Klebelsberg-ösztöndíjnak is, illetőleg a pedagógus-életpályának is, amely 50 százalékos emelést garantált átlagosan minden magyar pedagógusnak, az egyik eredménye, hogy míg 2012-ben 7426-an jelentkeztek és nyertek felvételt pedagógusnak az egyetemekre, főiskolákra, ez a 7426 most már 9480 főre bővült. Tehát, hála istennek, többen jelentkeznek, érezhetően. Nyilván most is, ha ön megnézte a felvételi számokat, láthatta, hogy a legkedveltebb szakok között, hála istennek, ott van továbbra is a pedagógus szak. Ehhez persze az is kellett, hogy évről évre körülbelül 700-zal több hallgató részesüljön a Klebelsberg képzési ösztöndíjban, most már összesen 2582 hallgató ösztöndíjára 2,7 milliárd forintot fizettünk ki, pontosan azért, hogy a jó képességű hallgatójelöltek, a jó képességű érettségizők minél nagyobb arányban válasszák a pedagóguspályát, éppen ezért minél jobb utánpótlás legyen az iskolákban. És mindemellett [[Az elnök a csengő megkocogtatásával jelzi az időkeret leteltét.]] az is örömteli szerintem, hogy nemcsak az átlagos béremelésben részesültek sokan, hanem már több mint 55 ezren minősíttették magukat pedagógus I.-ből pedagógus II. fokozatba, ami további 30 ezer forintos fizetésemelkedést is jelentett a számukra. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Korózs Lajos képviselő úr, az MSZP képviselője, kérdést kíván feltenni az emberi erőforrások miniszterének: „Képes-e érdemben válaszolni a nyugdíjakról szóló kérdéseimre?” címmel. Korózs Lajos képviselő urat illeti a szó, és Rétvári Bence államtitkár úr fog válaszolni. Parancsoljon, képviselő úr, öné a szó.
Köszönöm szépen. Félek, hogy az előző választ is államtitkár úrtól kaptam… mert, kérem tisztelettel, én azt gondolom, hogy ez a parlamenti műfaj, hogy írásbeli választ igénylő kérdés, abba a kategóriába tartozik, amikor egy felelős politikus legyen az államtitkár vagy miniszter kézjegyével látja el a választ, és lepecsételi, akkor annak súlya van. Hallja-e, államtitkár úr?! [[Dr. Rétvári Bence: Nyugalom! Nyugalom van! Nyugodtság van, képviselő úr!]] Írásbeli kérdéssel fordultam önökhöz…
Képviselő úr! Képviselő úr! Semmi oka nem volt arra, hogy ilyen indulatossá váljék [[Korózs Lajos, hangosítás nélkül: Három kérdést tettem fel, magyar nyelven, nagyon világosan. Az OECD-tanulmány értelmében annyit kérdeztem öntől…]] és szeretném figyelmeztetni, képviselő úr, hogy mindaddig, amíg én beszélek, úgysem kap szót. Képviselő úr, arra kérem, fogja vissza magát, és úgy próbálja mindezt elmondani, vissza fogom adni önnek az időt, de indulatmentesen próbálja meg a kérdését feltenni, különben kénytelen leszek elvenni öntől a szót. Parancsoljon! [[Közbeszólások az ellenzék soraiból. Bangóné Borbély Ildikó, a képviselői padsorok mögött állva: Már azt se szabad, indulatosnak lenni?]] Képviselő asszony, üljön le, foglaljon helyet, ott sokkal jobban mutat! [[Bangóné Borbély Ildikó: Dehogy ülök le...]]
Szóval, három nagyon egyszerű kérdést tettem föl az államtitkárságnak vagy a miniszternek. Az egyik kérdésem arról szólt, hogy az OECD-tanulmány értelmében az OECD javaslatokat fogalmazott meg Magyarországnak arra nézvést, hogy a nyugdíjrendszerben milyen intézkedéseket kéne hozni. Megkérdeztem, hogy tervezik-e az OECD által javasolt alapnyugdíj bevezetését. A második kérdésem arra vonatkozott, hogy tekintettel arra, hogy sehol nincs olyan védőháló, mint Magyarországon, azt írja ez a tanulmány, hogy csak Mexikóban, Törökországban és Dél-Koreában ilyen a védőháló, mint Magyarországon, ahol az időskorúak járadéka mintegy 26 ezer forintra tesz szert , és azt kérdeztem, hogy hajlandóak-e a mindenkori éves nyugdíjemelés mértékét a bérindexáláshoz igazítani, a jelenlegi inflációkövető gyakorlattól eltérően. A harmadik pedig az volt, hogy a közszféra foglalkoztatási korlátait fel kívánják-e oldani, ahogy az OECD javasolta. A miniszteri válaszban minden volt, kérem szépen, csak erre a három kérdésre nem adtak választ. Úgyhogy teszek még egy kísérletet, államtitkár úr. Egy, kettő, három várom! Köszönöm.
Köszönöm. Rétvári Bence államtitkár úr válaszol. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Ha ön is stíluselemmel kezdett, hadd kezdjek én is stíluselemmel. Napirend előtt válaszoltam önnek, ön pedig Arató képviselő urat maga elé húzta, elkezdtek beszélgetni, miközben önnek válaszoltam. [[Taps a kormánypártok soraiban.]] Azért készültem föl, hogy önnek válaszoljak. [[Cseresnyés Péter: És ki is ment korábban, meg se hallgatta!]] Ön pedig mintegy emberi paravánt tett maga elé, hogy ne hallja, ne lássa… [[Korózs Lajos elindul kifelé az ülésteremből.]] Legalább vegye le a kis csiptetőjét, képviselő úr, mielőtt elindul! [[Korózs Lajos, miközben elhagyja az üléstermet: Nem vagyok kíváncsi rá!]] Tehát: vont maga elé, és a kérdés utolsó másodperceiben pedig ugyanazt tette, mint amit most tett, hogy felállt és kiment, hogy ne is hallja a választ. Tisztelt Képviselő Úr! Lehet bedugni a fülünket, lehet úgy csinálni [[Közbeszólások az ellenzék soraiból.]] , mintha nem hallaná azt, amit reagálunk, csak szerintem ha már ön is stílusról beszélt nem feltétlenül ez a legstílusosabb. Mivel önt is, tisztelt képviselő úr, a távollétében is, bár nincs itt az ülésteremben, de ugyanolyan választók választották meg, mint minket, ezért a választói felhatalmazás iránti tiszteletből azt elmondanám, hogy az önök által citált OECD-jelentés arra tesz javaslatot, hogy töröljük el a „Nők 40” kedvezményét, hogy a közmunka lehetőségét építsük le és szüntessük meg [[Bangóné Borbély Ildikó közbeszól.]] a gyes időszakát pedig csökkentsük. A mi kormányunk ezekhez a javaslatokhoz sosem fog asszisztálni, sosem fogja ezeket a javaslatokat végrehajtani. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Arató Gergely képviselő úr, a DK képviselője, kérdést kíván feltenni [[Dr. Rétvári Bence: A paraván!]] az emberi erőforrások miniszterének: „ESÉLYT A JÓ OKTATÁSRA!” címmel. A kérdésre majd Rétvári Bence államtitkár úr válaszol. Arató Gergely képviselő úré a szó. Parancsoljon!
Tisztelt Ház! Nem nagyon tudom ígérni, hogy az elnök úr elvárásai szerint indulatmentes leszek azok után, hogy az államtitkár úr semmibe véve a parlamentet és semmibe véve a kötelezettségeit ahelyett, hogy válaszolt volna egy ellenzéki képviselő [[Dr. Rétvári Bence: Távollévő!]] kérdéseire, a másfél perces válaszból egy percig személyeskedett, mégpedig meglehetősen tisztességtelen módon. [[Varju László tapsol. Derültség a kormánypártok soraiban.]] De ha már az oktatásnál tartunk, merthogy pedagógiai optimista vagyok, és hátha az államtitkár úr is képes fejlődni, még ha ennek kevés jelét is mutatta, mégiscsak rákérdezek arra, hogy azt értem, hogy önök a munkaalapú társadalom [[Közbeszólások a kormánypártok soraiból.]] jegyében úgy vélik, hogy mindegy, hogy kit mit dolgozik, csak dolgozzon, és egyébként abban, hogy ha sokan dolgoznak, igazuk is van, hogy az jó, csak nem mindegy, hogy mit. Mert ároktisztításból vagy útkarbantartásból nem lehet jól megélni; a biztos és gondtalan megélhetéshez tudásra és tanulásra van szükség, önök pedig éppen a tanulás lehetőségétől fosztják meg a fiatalok jelentős részét. Tudja, államtitkár úr, az európai magyarok szeretik a gyerekeiket. Nélkülözésre, lecsúszásra, kilátástalanságra nem szívesen vállalnak gyereket; biztos jövőt, vagyis tudást akarnak nekik adni. Önök azonban hadat üzentek a tudásnak, és ilyen módon akarják önök elérni azt, hogy az európai magyarok gyerekei ne járhassanak felsőoktatásba, kizárják őket a nyelvvizsgával a felsőoktatási továbbtanulásból, a legújabb terveik szerint pedig már a gimnáziumba járás esélyét is el akarják tőlük venni. Tisztelt Képviselőtársaim! Tisztelt Államtitkár Úr! Önök háborút viselnek a tudás ellen, önök háborút viselnek a korszerű társadalom ellen, önök háborút viselnek a gyermekeink ellen. Így nem lesznek gyerekek, nem lesznek új magyar fiatalok, nem lesznek olyanok, akik képesek lesznek egy korszerű társadalmat teremteni. Kérdezem hát az államtitkár urat [[Az elnök a csengő megkocogtatásával jelzi az időkeret leteltét.]] meddig harcolnak a tudás és a magyar gyerekek ellen.
Köszönöm szépen, képviselő úr. Rétvári Bence államtitkár úr válaszol. Parancsoljon, államtitkár úr!
Köszönöm szépen a szót. Nagyon köszönöm a képviselő úrnak, hogy ön minden személyeskedéstől mentes volt [[Derültség a kormánypártok soraiban.]] a felszólalása első részében, nagyon köszönöm, hogy ebben mindnyájunknak példát mutatott. [[Arató Gergely: Amilyen az adjonisten!]] Tisztelt Képviselő Úr! Hogyan zárjuk el a magyar diákokat a tudástól? Például azzal, hogy a hallgatói normatívát a 119 ezer forintról 166 ezer forintra növeljük [[Arató Gergely: Nyolc év után!]] , pontosan azért, hogy a szociálisan nehezebb helyzetű diákokon tudjunk segíteni. Például azzal, hogy ingyenesen biztosítjuk a tankönyvet elsőtől most már egészen 12. évfolyamig, hogy a családoknak ne jelentsen ez az év elején újabb kiadást, a gyermekneveléssel járó költségeknek ezt a részét az állam átvállalja. De említhetném az ingyenes gyermekétkeztetést is, ami pontosan azt a célt szolgálja, tisztelt képviselő úr, hogy azok, akik akár az óvodába, akár előtte a bölcsődébe vagy később az iskolába úgy érkeznek meg, hogy reggel otthon nem kapnak megfelelő minőségű reggelit, és emiatt nem tudnának figyelni az iskolában, ezt az iskolában megkapják az államtól, amit a család nem tudott nekik megadni. És még sorolhatnám az Erzsébet-programokat és más kezdeményezéseket, amelyek mind-mind a diákok, a gyermeket nevelő családok érdekeit szolgálták, hogy minél több diák minél jobb oktatáshoz férjen hozzá. [[13.40]] Persze, ismerjük az önök oktatást és tudást elősegítő javaslatait is, amikor elbocsátottak 15 ezer pedagógust [[Arató Gergely: Hétről hétre több.]] amikor bezártak 381 helyen oktatási intézményt vagy annak a telephelyét. Arra is emlékezhetünk, amikor elvettek minden pedagógustól egyhavi bért, vagy arra az ön által mondott örökzöld szóra vagy mondatra is emlékezhetünk, amikor a tandíj kapcsán ön azt mondta 2006-ban, hogy a képzési hozzájárulás ez ugye a tandíj továbbra is fontos eleme a felsőoktatási reformnak. Önök tehát tandíjjal küzdenek azért, hogy minél többen szerezhessenek tudást. [[Az elnök a csengő megkocogtatásával jelzi az idő leteltét.]] Hát, eléggé abszurd volt az ön felszólalása, tisztelt képviselő úr. Köszönöm szépen. [[Taps a kormánypártok soraiban.]]
Köszönöm szépen. Tisztelt Országgyűlés! Demeter Márta képviselő asszony, az LMP képviselője, kérdést kíván feltenni az innovációért és technológiáért felelős miniszternek: „Miért fontosabb az EU-nak Magyarország túlélése, mint az Orbán-kormánynak?” címmel. Cseresnyés Péter államtitkár úr fog válaszolni. Demeter Márta képviselő asszonyé a szó. Parancsoljon, képviselő asszony!
Köszönöm a szót. Tisztelt Elnök Úr! Tisztelt Államtitkár Úr! Az éghajlatváltozás ránk rúgta az ajtót. A poloskainvázió, a kiszáradó Duna, a dráguló alapvető zöldségek mind-mind ennek a jelei. Magyarországot az éghajlatváltozás aránytalanul negatívan sújtja. A XX. század eleje óta a középhőmérséklet 1,3 fokot emelkedett, szemben a globális 0,8 fokkal. Azaz itt több mint másfélszer durvábban üt ez a válság. Felismeri-e végre a magyar kormány az országot fenyegető egyik legnagyobb veszélyt, az éghajlatváltozást, és hajlandó-e most már bármit is tenni ellene? Úgy tűnik, hogy nem. Az Orbán-kormány 2010 óta folyamatosan rombolja a természetet védő intézményrendszert, természetközeli mezőgazdaság helyett a talajpusztító nagyüzemeket támogatja, gátolja a megújuló energiák terjedését, lenyúlja a lakások szigetelésére szánt pénzt, szétveri a hulladékgazdálkodást, és még sorolhatnánk. Pedig forrás lett volna rá. És lenne a jövőben is: az európai uniós támogatásoknak elsőrangú céljai lesznek ezek a területek a következő, 2021 és ’27 közötti költségvetési ciklusban. Az Európai Bizottság előzetes véleményében öt szakpolitikai célkitűzést határozott meg. Ezek közül kettő közvetlenül a kormány által elhanyagolt területeket célozza: az „alacsony szén-dioxid-kibocsátású és zöldebb Európát” és az „ellenállóképes közlekedési hálózatokat” célkitűzéseket. Európa és benne Magyarország vagy zöld lesz, vagy nem lesz. Kérdezem tehát: hajlandó-e a kormány felvenni a küzdelmet az egyik legnagyobb fenyegetéssel, az éghajlatváltozással, és a 2021 és ’27 közötti európai uniós forrásokból érdemben ezekre a célokra költeni? Vagyis arra, hogy hazánk élhető maradjon, ne süljünk meg, ne száradjunk ki, ne pusztuljon ki az őshonos növény- és állatvilág? Várom válaszát.
Köszönöm szépen, képviselő asszony. Cseresnyés Péter államtitkár úr válaszol az elhangzottakra. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Asszony! Ön a kormány munkájának bármely területével kapcsolatban szólal fel, egyebet sem tesz, csak valótlanságokat és képtelenségeket állít. Vádaskodásának érthetetlenségére jó példa, hogy a benyújtott szóbeli kérdésének szavai szerint a kormány gátolja a megújuló energiaforrások terjedését, holott éppen az elmúlt héten, március 5-én adták át Magyarország legújabb és legnagyobb, 20,3 megawatt kapacitású naperőművét Pakson. Ellentétben az ön szavaival, az éghajlatváltozás negatív hatásai elleni küzdelem és a fenntartható fejlődési pálya az utóbbi években egyre fontosabb kérdéssé vált a kormány számára. Eredményes fellépés, hatékony alkalmazkodás nélkül ugyanis nem érhetjük el azt a célunkat, hogy Magyarország 2030-ra Európa öt legélhetőbb országa közé tartozzon. Ennek érdekében készítettük elő és fogadtuk el például a második nemzeti éghajlatváltozási stratégiát. Persze a bevándorláspárti ellenzék fontosabbnak érezte a rövid távú politikai érdekeit, mint a bolygó jövőjét, ezért ön sem volt hajlandó a szavazatával támogatni a stratégia elfogadását és megvalósítását. Mindenesetre Magyarország megteszi, amit a klímaváltozás elleni fellépés megkövetel, még akkor is, ha a jelenlegi kibocsátási helyzetünk az Európai Unión belül egyébként kedvező, hiszen annak 6 tonna körüli egy főre jutó mértéke alacsonyabb a 8 tonna/fő fölötti európai átlagértéknél. A kormány kiemelten kezeli az energiafelhasználás mérséklésére és az energiahatékonyság növelésére irányuló beruházásokat, a megújuló energiaforrások munkába állítását és a szén-monoxid-mentes közlekedést. Az éghajlatváltozás kapcsán átfogó társadalmi szemléletváltásra van szükség a jövő ágazataiban végrehajtott fejlesztésekkel. Mindamellett, ha önöknek fontos, hogy a Unió és annak tagállamai minél több forrást fordítsanak a klímaváltozás elleni harcra, akkor hagyjanak fel annak a politikai lobbinak a támogatásával [[Az elnök a csengő megkocogtatásával jelzi az idő leteltét.]] amely szerint Európa fő feladata a migránsok betelepítése és a migráció támogatása. Köszönöm szépen a figyelmet. [[Taps a kormánypártok soraiban. Közbeszólás a Jobbik soraiból: Unalmas!]]
Köszönöm szépen, államtitkár úr. Tisztelt Országgyűlés! Alexov Lyubomir nemzetiségi szószóló úr kérdést kíván feltenni az emberi erőforrások miniszterének: „Kiterjesztik-e a nemzetiségi önkormányzatok által fenntartott nyilvános könyvtárak működtetésére is a költségvetési finanszírozást?” Az elhangzott kérdésre majd Rétvári Bence államtitkár úr fog válaszolni. Most pedig Alexov Lyubomir nemzetiségi szószólót illeti a szó. Parancsoljon!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Államtitkár Úr! A nemzetiségi jogokról szóló 2011. évi törvény 117. § (2) b) pontja szerint az országos nemzetiségi önkormányzatok kötelező közfeladata a nemzetiségi kulturális autonómia fejlesztése érdekében országos szintű nemzetiségi intézményhálózat fenntartása. A nemzetiségi kulturális intézmények körében a nemzetiségi identitáshoz kötődő szellemi kultúrához való hozzáférést, a nyelvhasználat megőrzését, gyakorlását, terjesztését segítik elő a nemzetiségi feladatot ellátó könyvtárak. Jelenleg három országos nemzetiségi önkormányzat által fenntartott könyvtár található meg az Emberi Erőforrások Minisztériuma által vezetett nyilvános könyvtári jegyzékben, de ezeken kívül is több országos nemzetiségi önkormányzat működtet olyan intézményt, amely elsősorban az adott nemzetiség részére a nemzetiség nyelvéhez, irodalmához kötődő könyvtári állománnyal rendelkezik és könyvtári szolgáltatást nyújt az igénybe vevőknek. A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény azonban figyelmen kívül hagyja, hogy az országos nemzetiségi önkormányzatok fenntartásában működő intézmények is láthatnak el nyilvános könyvtári közfeladatot, mivel az ágazati törvény, illetve a költségvetési törvény kizárólag a települési önkormányzatok számára biztosít könyvtár működtetéséhez költségvetési támogatást. Az országos nemzetiségi önkormányzatok nem igényelhetnek sem az ágazati törvény, sem a költségvetési törvény alapján a könyvtári feladatellátáshoz költségvetési finanszírozást, mivel ez csak a települési önkormányzatok számára lehetséges. E tekintetben pedig nem alkalmazzák a nemzetiségi törvény azon rendelkezéseit, miszerint a helyi önkormányzatokra vonatkozó jogszabályokat a nemzetiségi önkormányzatokra is alkalmazni kell. [[Az elnök a csengő megkocogtatásával jelzi az idő leteltét.]] Várva megtisztelő válaszát, köszönöm figyelmüket. [[Taps a nemzetiségi szószólók körében.]]
Köszönöm szépen, szószóló úr. A választ Rétvári Bence államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Szószóló Úr! Tisztelt Ház! Mindenképpen szeretném megköszönni a szószólók tevékenységét, hiszen azt hiszem, hogy eléggé eredményes volt Magyarország az elmúlt években, ha 2010 óta nézzük a különböző művelődési, közművelődési, közoktatási intézmények tekintetében. Hiszen ha csak azt nézem, hogy a nemzetiségi önkormányzatok által fenntartott intézmények, iskolák száma hogyan emelkedett, akkor azt láthatjuk, hogy 2010-ben 12 ilyen volt, ma 82 ilyen van. Tehát hétszeresére nőtt a nemzetiségi önkormányzatok által fenntartott intézmények száma. Ez nyilván a nemzetiségi önkormányzatoknál is egy újfajta feladatot jelent, újfajta intézményi fenntartást.Ezért is fontos ezen emelkedés mellett, hogy a nemzetiségi pályázatok keretösszege is 2019-ben 2 milliárd forint lesz, ami egy év alatt 40 százalékos emelkedést jelent. Tehát az állam is igyekszik többletfinanszírozást adni a normatív finanszírozás mellett is, ami egy iskolánál ugyanúgy jár. Sőt, többletként jár, hiszen a pedagógusok nemzetiségi pótléka az idei évtől már 30 százalékra emelkedik, tehát a pedagógusok bérezésére is nagyobb fedezetet ad az állam. Egy kormányhatározat értelmében a Szerb Nemzetiségi Önkormányzatnak is négy településen egymilliárd forintból tudnak megújulni a köznevelési intézményei, ami szintén bízom benne, hogy sok magyar polgár számára, szerb nemzetiségű polgár számára is fontos előrelépést jelent. [[13.50]] A Miniszterelnökségnek az Egyházi és Nemzetiségi Államtitkársága finanszírozza a Szerb Kulturális és Dokumentációs Központot is, amelynek van könyvtára, illetőleg az Országos Idegennyelvű Könyvtár is rendelkezik szerb részleggel. Ezeknek a finanszírozása tehát most is biztosított. Egyébként pedig a nemzetiségi önkormányzatok számára biztosított sajtó-, média- és egyéb hasonló támogatások számára nyitva álló 433 millió forintból dönthetik el maguk az önkormányzatok, hogy azt pontosan melyik célra, közgyűjteményi célra vagy egyéb kulturális célra fordítják. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Ezzel a kérdések végére értünk. Most az azonnali kérdések órája következik. 13 óra 50 perc van. Tisztelt Országgyűlés! Jakab Péter képviselő úr, a Jobbik képviselője, azonnali kérdést kíván feltenni a miniszterelnök úrnak: „Meddig él vissza a hatalom mindannyiunk türelmével?” címmel. Tisztelt Képviselő Úr! A miniszterelnök úr halaszthatatlan közfeladat ellátása miatt válaszadásra Nagy István miniszter urat jelölte ki. Tisztelettel kérdezem önt, elfogadja-e a válaszadó személyét, vagy megvárja miniszterelnök úr visszatérését. [[Jakab Péter: Tisztelt elnök úr, három hete várok Orbán elvtársra, úgyhogy megvárom még azt az egy hetet.]] Köszönöm szépen. Tájékoztatom önt és a tisztelt Házat, hogy miniszterelnök úrnak a soron következő azonnali kérdések órájában kell majd az ön kérdésére válaszolnia. Tisztelt Országgyűlés! Lukács László György képviselő úr, az Országgyűlés jegyzője, a Jobbik képviselője, azonnali kérdést kíván feltenni a miniszterelnök úrnak: „Mennyire hiteles a kormány politikája?” Tájékoztatom önt, jegyző úr, hogy a miniszterelnök úr halaszthatatlan közfeladat ellátása miatt válaszadásra Nagy István miniszter urat jelölte ki. Tisztelettel kérdezem önt, elfogadja-e a válaszadó személyét, vagy megvárja miniszterelnök úr jelenlétét, és személyesen tőle kéri a választ.
Türelemmel várom miniszterelnök urat. Köszönöm szépen. [[Dr. Rétvári Bence: Így is lehet válaszolni. Nem úgy, mint az előző!]]
Köszönöm szépen. Önt és a Házat is arról tájékoztatom, hogy miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Bana Tibor képviselő úr, a Jobbik képviselője, azonnali kérdést kíván feltenni a miniszterelnök úrnak: „Mennyire hiteles a kormány politikája?” címmel. Önt is arról tájékoztatom, tisztelt képviselő úr, hogy miniszterelnök úr halaszthatatlan közfeladat ellátása miatt válaszadásra Nagy István miniszter urat jelölte ki. Tisztelettel kérdezem önt, elfogadja-e a válaszadó személyét, vagy a miniszterelnök úrtól személyesen kéri a választ.
Köszönöm, elnök úr. Megvárom a miniszterelnököt.
Köszönöm szépen. Önt és a Házat is arról tájékoztatom, hogy miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Stummer János képviselő úr, a Jobbik képviselője, azonnali kérdést kíván feltenni a pénzügyminiszternek: „Mennyire hiteles a kormány politikája?” Tisztelettel tájékoztatom önt, hogy miniszter úr halaszthatatlan közfeladat ellátása miatt válaszadásra Bodó Sándor államtitkár urat jelölte ki. Kérdezem, hogy elfogadja-e a válaszadó személyét. [[Stummer János bólint.]] Képviselő úr jelzi, hogy elfogadja a válaszadó személyét. Így Stummer János képviselő úré a szó. Parancsoljon!
Köszönöm szépen a szót. Tisztelt Ház! Tisztelt Hölgyeim és Uraim! A hétvégén benyújtott törvényjavaslatunkkal magyar kvótát akarunk a magyar munkahelyekre. A magyarkvóta-törvény értelmében a jövőben minden tíz embernél többet foglalkoztató magyarországi munkáltató kötelezve lesz arra, hogy a tíz dolgozójából legalább kilenc rendelkezzen uniós állampolgársággal, a külföldi dolgozóikat pedig tanítsák meg legalább az alapfokú nyelvvizsga szintjéig magyarul. A magyarkvóta-törvény a magyar dolgozókat, a magyar családokat fogja védeni az önök stratégiai partnereinek gátlástalanságától és az önök által az országba beengedett 86 ezer gazdasági bevándorlótól. Azért akarjuk ezt a törvényt, mert elég volt abból, hogy a magyar melóst rabszolgának nézik a saját hazájában. Elég volt abból, hogy Dunaújvárosban hajléktalansággal fenyegethetik meg a magasabb bért követelő magyarokat; hogy Miskolcon karámba terelhetik a sztrájkolókat; hogy Esztergomban kirúghatják azt az embert, aki szakszervezetet akar létrehozni. [[Közbeszólás a Jobbik soraiból: Szégyen!]] Elég volt abból, hogy önök és a vendégmunkásokat immár tömegesen az országba betelepítő üzlettársaik a bolondját járatják ezzel az országgal; hogy amíg a magyar családapának Bristolban kell dolgoznia, addig önök a multival összekacsintva a padláson dugdossák Vlagyimirt, csak hogy a stratégiai partner minél több hasznot tudjon kiszivattyúzni az országból. A magyar munkavállalókat, a magyar családokat védi majd ez a törvény, a multinacionális cégeket pedig arra kényszeríti, hogy a munkaerőhiány okozta problémát ne a Keletről behozott olcsó munkaerővel, hanem a magyaroknak fizetett, európai mércével mérve is tisztességes és versenyképes bérrel oldják meg. Önök most megmutathatják, hogy a magyar munkavállalók oldalán, nem pedig a külföldi rabszolgatartóik pártján állnak. Álljanak az ügy mellé, és a magyarkvóta-törvénnyel védjük meg a magyar dolgozókat a közös hazánkba áramló gazdasági bevándorlóktól, hogy azok, akik Magyarországra jönnek, ne vehessék el a magyarok munkáját! A bérből és fizetésből élő emberek nem tudnak tovább várni, ne késlekedjenek sokáig a válasszal: támogatnia fogják-e a magyarkvóta-törvényt? Köszönöm.
Köszönöm szépen. Bodó Sándor államtitkár úr válaszol az elhangzottakra. Parancsoljon, államtitkár úr!
Köszönöm szépen. Tisztelt Elnök Úr! Tisztelt Ház! Képviselő Úr! A munka törvénykönyvének tavaly decemberi módosítása egyrészt a modern kor termelési mechanizmusainak igényére reagált, másrészt ezzel összefüggésben a munkakörülmények javítását célozta meg. Nem győzzük elégszer hangsúlyozni, hogy az egyéni megállapodások kapcsán a decemberi törvénymódosítás eszközt ad mindkét félnek, hogy közösen alakíthassák ki a munkaidő-beosztás rendjét. A kormány 2012-ben az új munka törvénykönyve megalkotásakor a munkavállalókat erősítő célból a törvénykönyv középpontjába helyezte a kollektív szerződést. Sem a törvénykönyv, sem az azóta két nagy uniós támogatásból lefolytatott projekt nem ért el akkora sikert a munkavállalók szervezkedése terén, mint ez a legutóbbi módosítás. Idén a szakszervezetek a törvény adta lehetőségekkel élve országszerte kollektív megállapodásokat kötnek a munkavállalók érdekeinek képviseletében. A kormány tehát nem fogja elvenni ezt a lehetőséget ezután sem. Fontos megjegyezni, hogy a külföldiek magyarországi munkavállalásával kapcsolatban a magyar munkaerőpiacot egy bizonyos szabályozás, egy kvóta védi, amit a hazai vállalkozások messze nem használnak ki. Harmadik országbeli állampolgárok ugyanis csak akkor foglalkoztathatók Magyarországon, ha az adott pozícióra a Nemzeti Foglalkoztatási Szolgálat sem magyar, sem pedig uniós polgárt nem tud kiközvetíteni. Végezetül pedig jelzem, hogy kimagasló mértékben, több mint 70 százalékkal emelkedtek a bérek a magyar munkaerőpiacon 2010 és ’18 között. A reálbérek tavaly 8,3 százalékkal növekedtek. Ezzel tehát hat éve töretlenül nőnek hazánkban a fizetések. Ebben a helyzetben, azt gondolom, hogy a jelenlegi szabályozás megfelelő. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Stummer János képviselő úré a szó. Parancsoljon!
Köszönöm szépen a szót. Tisztelt Államtitkár Úr! Nem voltak illúzióim azzal kapcsolatban, hogy mennyire lesz könnyű meggyőzni azt a kormányt, amelynek vezetője mostantól, illetve a múlt héttől az egész bolygó 2057. leggazdagabb embere. Önök, tisztelt államtitkár úr, olyan messze vannak a bérből és fizetésből élő emberek problémáitól, mint Makó Jeruzsálemtől. Amikor dönteni fognak arról, hogy mit kezdenek a magyarkvóta-törvénnyel, akkor a közül a két lehetőség közül fognak választani, hogy Magyarország egy szuverén nemzetállam, amely saját lábán áll, vagy a Nyugattól végképp függő összeszerelő üzem. Az önök oldaláról az a kérdés a magyarkvóta-törvénnyel kapcsolatban, hogy az önök kormánya egy, az állampolgáraikat megvédeni képes alakulat, vagy pedig olyan csapat, amely 30 ezüstért lefekszik a bevándorlásban érdekelt pénzügyi köröknek. Köszönöm szépen. [[Taps a Jobbik soraiból.]]
Köszönöm szépen. Egyperces viszonválasz illeti meg államtitkár urat is. Parancsoljon!
Köszönöm szépen. Tisztelt Képviselő Úr! Mi nem az illúziók világát kergetjük, ahogyan ezt itt említette, mi a valóságról beszélünk, a valóságos munkaerőpiaci helyzetről. Amikor a bértárgyalások előző év végén lezajlottak, úgy a munkaadók képviselői, mint a munkavállalók képviselői jelen voltak, és aláírtuk azt a megállapodást, amely biztosítja a minimálbér, a garantált bérminimum kapcsán azt, amit már a korábbiakban is ismertettem. És ekkor, a megállapodáskor volt egy nagyon lényeges elem, amiről mostanság kevés szó esik már: egy 8 százalékos bérajánlást is elfogadtak a tárgyalóasztalnál ülők. A jelenlegi hírekből pedig látjuk, hogy bizony nagyon sok munkahelyen ezt meghaladó bérnövekedés tapasztalható. Tehát semmiféle illúzióról nincs itt szó, ez a magyar gazdaság tényleges teljesítménye. Mindenképpen elismerés jár azoknak, akik ezért tesznek. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Harangozó Tamás képviselő úr, az MSZP képviselője, azonnali kérdést kíván feltenni a miniszterelnök úrnak: „Ezt így hogy?” címmel. Tisztelt Képviselő Úr! Tájékoztatom önt, hogy miniszterelnök úr halaszthatatlan közfeladat ellátása miatt válaszadásra Nagy István miniszter urat jelölte ki. Kérdezem, hogy elfogadja-e a válaszadó személyét, vagy a miniszterelnök úrtól személyesen kéri a választ.
Szerintem miniszter úr nem tudja a választ, úgyhogy megvárom miniszterelnök urat. Köszönöm. [[14.00]]
Köszönöm szépen. A miniszterelnök úrnak a harmadik soron következő azonnali kérdések órájában kell válaszolnia.Korózs Lajos képviselő úr, az MSZP képviselője, azonnali kérdést kíván feltenni a miniszterelnök úrnak: „Aki gazdag túléli?” címmel. Önt is arról tájékoztatom, tisztelt képviselő úr, hogy miniszterelnök úr halaszthatatlan közfeladat ellátása miatt Nagy István miniszter urat jelölte ki válaszadónak. Kérdezem, elfogadja-e a válaszadó személyét, vagy a miniszterelnök úrtól személyesen várja a választ.
Igen, elfogadom.
Elfogadja. Ebben az esetben Korózs Lajos képviselő úré a szó. Parancsoljon, képviselő úr!
Köszönöm szépen. Tisztelt Ház! Tisztelt Miniszter Úr! Tudomásom szerint Kásler Miklós egészségügyért is felelős emberi erőforrások minisztere egy nagyon alapos stratégiai anyagot vitt a kormány elé, amelynek az a summázata, hogy kérne ennek a programnak a végrehajtására mintegy 1500 milliárd forintot. Ebben benne foglaltatna egy új népegészségügyi program, benne lenne egy új nemzeti rákellenes stratégia, de úgy tudom, benne lett volna vagy benne van az előterjesztésben az alapellátás rendbetétele is. A kormány tagjai előszeretettel hivatkoznak mindig az elmúlt nyolc évre, most én is azt teszem. Tudomásom szerint, amikor nem a Fidesz kormányzott, Magyarországon egyetlenegy kórházi osztályt nem zártak be azért, mert nem volt elég orvos. Ellenben most egymás után [[Dr. Rétvári Bence: Négy kórházat zártak be!]] , szinte hetente kell hogy emlékeztessem a tisztelt Házat: az elsők között a Honvédkórház, amely az első számú kórháza Magyarországnak, az ajkai kórház, a veszprémi kórház, a pécsi egyetemi klinika, a miskolci kórház és a múlt héten a Péterfy Sándor utcai kórház is be kellett hogy zárjon kórházi osztályokat, illetve szolgáltatásokat fel kellett függeszteni, csupáncsak azért, mert nincs elegendő orvos. Éppen ebből adódóan kérdezem miniszter urat, hogy mi lesz ennek a programnak a sorsa, hiszen nyilvánvalóan van 1500 milliárd forintja a kormánynak. Annak idején 3000 milliárd forint magánnyugdíjpénztári megtakarítást elvettek, gondolom, abból tartalékoltak, és minden további nélkül lehet finanszírozni ezt a nagy ívű programot. Előszeretettel üdvözölné a parlament minden ellenzéki pártja, ha ezekről az érdemi kérdésekről, többek között erről folyna a parlamentben a vita. Tehát lesz-e forrás az egészségügy rendbetételére? És mikorra várható az az előterjesztés, amelyet Kásler Miklós a kormány elé szánt? Köszönöm szépen.
Köszönöm szépen, képviselő úr. Nagy István miniszter úré a szó. Parancsoljon, miniszter úr!
Tisztelt Elnök Úr! Tisztelt Ház! Köszönöm szépen a lehetőséget és a kérdést is, pontosan azért, hogy lehessen beszélni arról, hogy a kormány milyen felelősségteljesen áll az egészségügyhöz, és mennyire kiemelten a kormányzati gondolkodás központjában van az, hogy minél jobb egészségügyi ellátást biztosítsunk minden magyar állampolgárnak. Ugyanakkor nem szabad elfelejtenünk azt, hogy az egészségügy a balliberális kormányok legnagyobb áldozata volt: folyamatosak voltak a pénzelvonások, fizetős egészségügyet akartak bevezetni, kórházakat zártak be, és több ezer dolgozót tettek az utcára. A különbséget jól szemlélteti, hogy a 2019-es költségvetésben már 505 milliárd forinttal több jut egészségügyre, mint a baloldal által utoljára benyújtott 2010-es költségvetésben. [[Arató Gergely: Rétvári ezt jobban csinálja!]] Évről évre érzékelhető mértékű béremelést hajtottunk végre az egészségügyben, 500 milliárd forintos kórházfejlesztést hajtottunk végre vidéken, és 700 milliárd forintos kórházfejlesztési programot indítottunk el Budapesten. Eddig felújítottunk 77 kórházat, 54 rendelőintézetet, 104 mentőállomást, építettünk 23 új rendelőintézetet és 31 új mentőállomást, vásároltunk már több mint 700 új mentőautót. Kedves Képviselőtársam! Ha azt mondta volna, hogy sok még a tennivaló és tennünk kell, akkor azzal teljes mértékben egyetértünk, mert mindennap azon dolgozik a magyar kormány, hogyan tudunk egy téglára kettőt tenni, hogyan tudunk olyan egészségügyet létrehozni, amely minél magasabb szinten, minél több ember számára nyújt megbízhatóságot és biztonságos egészségügyi ellátást. De azt, hogy azt mondja, nem teszünk az egészségügyben semmit, a leghatározottabban visszautasítom, mert nagyon komoly fejlesztések és nagyon komoly előterjesztések zajlanak. Mutatja ezt pontosan a Kásler Miklós miniszter úr neve által fémjelzett egészségügyi program is [[Az elnök csengetéssel jelzi az időkeret leteltét.]] amely egy olyan víziót tesz az asztalra, amely mutatja, hogy hogyan lehet gondolkodni az egészségügy jövőjéről. [[Taps a kormánypártok soraiban.]]
Köszönöm szépen, miniszter úr. Egyperces viszonválasz illeti meg Korózs Lajos képviselő urat. Parancsoljon!
Megelőlegeztem önnek a bizalmat, de miniszter úr, ön nem tudja erre a választ. Azt kérdeztem, hogy a Kásler-féle előterjesztés mikor kerül a kormány elé, és lesz-e forrás azokra a programokra, amelyeket a miniszter úr tudomásom szerint összepakolt egy csomagba, és bevitte a kormány elé. Nem azt kérdeztem, hogy mennyi európai uniós forrást kapott Magyarország az elmúlt nyolc évben, miniszter úr!Arról kéne beszélni, hogy több mint 500 háziorvosi praxis betöltetlen Magyarországon, és ebből 422 tartósan betöltetlen. Arról van szó, hogy Magyarországon 650 ezer embernek nincs háziorvosa. [[Dr. Rétvári Bence: Mindenkinek van!]] Arról kéne beszélni ebben a programban, hogy a házi gyermekorvosi rendszer az összeomlás határán van, és azt mondja a szövetség, már az is jobb lenne, ha a kormány kimondaná, hogy megszünteti ezt a fajta szolgáltatást az egészségügyben. És jobb lett volna, ha a sürgősségi ellátást nem hozza szóba, különösen a múlt héten történtek fényében. Köszönöm szépen.
Köszönöm szépen, képviselő úr. Egyperces viszonválasz illeti meg a miniszter urat is. Parancsoljon!
A feltett kérdésére a válasz: ha ez a program majd olyan kidolgozott állapotban lesz, hogy a kormány elé kerülhet, akkor valószínűleg miniszter úr a saját felelőssége által vezérelve be is fogja nyújtani a kormány elé. Jelen pillanatban ez az előterjesztés nem szerepel a kormány napirendjén. Azt a leghatározottabban visszautasítom, hogy háziorvosi ellátás nélkül vannak emberek Magyarországon. Nincsen ilyen [[Bangóné Borbély Ildikó: Miért ne lenne?]] hiszen minden egyes állampolgár számára megfelelő háziorvosi ellátás van. A miniszter úr pontosan azon dolgozik, hogyan tudja megszervezni úgy, hogy mindenki számára elérhető közelségben, biztonságos minőségű orvosi ellátás legyen. Köszönöm szépen a figyelmet. [[Taps a kormánypártok soraiban. Dr. Harangozó Tamás: Hála a Jóistennek!]]
Köszönöm szépen, miniszter úr. Tisztelt Országgyűlés! László Imre képviselő úr, a DK képviselője, azonnali kérdést kíván feltenni az emberi erőforrások miniszterének: „KRÍZISTERÁPIÁT AZ EGÉSZSÉGÜGYBEN!” címmel. Tájékoztatom önt, tisztelt képviselő úr, hogy miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Tisztelettel kérdezem, elfogadja-e a válaszadó személyét. [[Dr. László Imre jelzésére:]] Köszönöm szépen. A képviselő úr jelzi, hogy elfogadja a válaszadó személyét. László Imre képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Ház! Miközben a kormány a születésszám növelését szorgalmazza, megfeledkezik arról, hogy a népességfogyás ellen a halálozás mérséklésével is lehetne küzdeni, márpedig évente, pontosan Kásler miniszter úr bevallása szerint is, mintegy 30 ezer olyan beteg hal meg, aki megfelelő orvosi ellátással megmenthető lett volna. Ehelyett azonban az egészségügy egyre inkább szétesik: az alapellátás jelen formájában már nem működhet tovább, a háziorvosok átlagéletkora kétségbeejtően magas, a betöltetlen praxisok száma pedig folyamatosan nő, a szakorvosi ellátásban mind hosszabbak az előjegyzési idők, az első számú halálokot jelentő szív- és érrendszeri megbetegedések esetében heteket, endokrinológiai vagy cukorbetegség kezelését megalapozó vizsgálatokra pedig hónapokat kell várni. A kórházi ellátásról már szólni sem érdemes: kardiológusok altatnak, gasztroenterológusok adnak kardiológiai ügyeletet, és évente több ezer végtagot kell amputálni, amelyet érsebész hiányában nem lehetett megmenteni. A rokkantak ellátása persze komoly teher a költségvetésnek, de inkább orvosolni kéne az egészségügy rokkantakat futószalagon gyártó hiányosságait ahelyett, hogy az út szélén hagyják őket. A kórházak olyan ágyakat kénytelenek szüneteltetni, amelyek orvosok és szakdolgozók hiánya miatt nem működtethetők. A gyógyításban nem több orvos van Magyarországon, államtitkár úr, hanem kevesebb. Minderre pedig nem jelenthetnek választ az olyan lózungok, hogy az egészségügyben minden rendben van, vagy az ellátás folyamatos, meg soha ennyi orvos nem dolgozott hazánkban, mint ma. [[Az elnök csengetéssel jelzi az időkeret leteltét.]] Ráolvasással és hazug hitegetéssel azonban nemcsak a betegek, de az egészségügy sem gyógyítható meg. Köszönöm. [[Taps a DK padsoraiban.]] [[14.10]]
Köszönöm szépen, képviselő úr. Rétvári Bence államtitkár úr válaszol az elhangzott kérdésre. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Az önök terápiáját sajnos ismerik az emberek a magyar egészségügyből, ami ágyak felszámolását, gyógyítóemberek, orvosok, ápolók elbocsátását jelentette 6 ezer orvossal és ápolóval, 16 ezer megszüntetett ággyal és vizitdíj, kórházi napidíj bevezetésével. Ez lenne a terápia, ami önök szerint bármikor is célra vezet? Érdeklődéssel várom, hogy ön szerint hány orvos dolgozik Magyarországon, ha a KSH 39 132-t mond. Önök vajon mi alapján és miért mondanak más számot? Egyvalamivel egyetértettem az ön által elmondottakból, tisztelt képviselő úr, hogy növelni kell az egészségben eltöltött évek számát, növelni kell a várható élettartamot. 2010-ben a magyar férfiak várható élettarama 70,5 év volt, most közel 72,5 év. A nők várható élettartama bő 78 év volt, most közel 79 év. Ha ezekből átlagot vonok, azt láthatjuk, hogy 1,4 évvel nőtt a várható élettartam ma, mint amennyi volt ez 2010-ben, és ez sok mindennek köszönhető, nemcsak annak a 648 milliárd forint többletnek, amit idén egészségügyre fordítunk ahhoz képest, amit 2010-ben egészségügyre fordítottak, nemcsak annak a béremelési programnak, amelynek köszönhetően, mondjuk, az orvosoknak 207 ezer forinttal emelkedett két év alatt a fizetése, az ápolóknak 62 százalékkal emelkedett az elmúlt években a fizetése, és a következő években összességében, az idei évvel együtt, 72 százalékkal fog emelkedni, hanem számtalan más egyéb, egészségmegőrző tényezőnek, reformmenza, mindennapos testnevelés, nemdohányzók védelméről szóló törvény. Ezek következtében Magyarországon 2010 óta a krónikus betegségben elhunyt 65 éven aluliak száma 15 százalékkal csökkent, ami jóval nagyobb mértékű csökkenés, másfélszer nagyobb csökkenés, mint az Európai Unió átlaga, pedig az Európai Unióban nagyon sok, nálunk jobb anyagi helyzetben lévő ország volt, de mégis sikerült ezt nekünk elérnünk [[Az elnök a csengő megkocogtatásával jelzi az időkeret lejártát.]] az egészségügyre fordított kiadások emelkedésében pedig az OECD-n belül a hetedik legnagyobb emelkedést elérnünk. Sok feladatunk van, ezt nem vitatjuk, de azért érezhetően történtek lépések az elmúlt 7-8 évben. Köszönöm szépen. [[Taps a kormányzó pártok padsoraiban.]]
Köszönöm szépen, államtitkár úr. Egyperces viszonválaszra László Imre képviselő úré a szó. Parancsoljon!
Köszönöm. Tisztelt Államtitkár Úr! Az elkövetkezendő időben ezt többször el fogjuk mondani, mert sajnos, úgy tűnik, nem értik.Háborúk idején kevesebb gyerek születik, és ez az ország saját maga ellen az önök részéről és Európa ellen folyamatosan háborúban él. Önök az oligarchák és a rabszolgatartó multik oldalán állnak, mi a magyar családokén és a dolgozókén. Mi értük, az európai magyarokért alkottuk meg a 7+1 pontos családvédelmi csomagot, benne az egészségügy megmentésével, és most kérném szépen, hogy figyeljen, államtitkár úr: Gyurcsány idejében Magyarország egészségügyi ellátásának a színvonala 15. volt Európában, most a 33. ez az önök munkájának az eredménye! Köszönöm.
Köszönöm szépen, képviselő úr. Egyperces viszonválaszra Rétvári Bence államtitkár úré a szó. Parancsoljon!
Köszönöm szépen. Az utolsó mondat akkora döbbenetet váltott ki, hogy még az ellenzéki padsorokból sem tapsolták meg, mert nem tudták, hogy ezt most el lehet hinni, vagy nem lehet elhinni, mert szépen hangzik, és lehet, hogy majd a DK-kongresszuson ezért megtapsolják [[Derültség a kormányzó pártok padsoraiból.]] de itt a parlamentben még sem régi, sem újdonsült szövetségesei, úgy látom, önnek sem hitték el tisztelettel, képviselő úr. [[Arató Gergely: Ez egy válasz? Demeter Márta: Válaszolj!]] n azt mondja, hogy önök az embereket képviselik. Tisztelt Képviselő Úr! A harmadik választás zajlódott le már azóta, országgyűlési választás, hogy önök kiestek a kormányzásból, és harmadszorra hatalmazták fel a magyar választópolgárok elég egyértelmű többséggel a Fidesz-KDNP-t arra, hogy ezt az országot kormányozza. Természetesen ön mondhatja itt a parlamentben, hogy önök képviselik a többséget és az emberek érdekét, de tudja, háromszor egymás [[Dr. László Imre közbeszól.]] után ilyen nagy mértékű többséget kapó kormánnyal szemben azt mondani, miután önök itt csákót hajtogatnak a nemzeti konzultációs ívből, meg széttépegetik a parlamentben, ezek után önök azt mondják, hogy önök képviselik az emberek álláspontját, miközben bevándorlás kérdésében az emberek 80 százaléka szemben áll az önök [[Z. Kárpát Dániel közbeszól. Az elnök a csengő megkocogtatásával jelzi az időkeret lejártát.]] bevándorláspárti javaslatával, és ön mégis azt mondja, hogy önök az emberek álláspontját képviselik szerintem ez egy elég merész gondolat, legalább akkora, mint a sorrendről mondott számai. Köszönöm szépen. [[Arató Gergely: Csak meghalnak az emberek a kórházban, államtitkár úr… Taps a kormányzó pártok padsoraiban.]]
Köszönöm szépen, államtitkár úr. Tisztelt Országgyűlés! Keresztes László Lóránt és Ungár Péter képviselő urak, valamint Demeter Márta képviselő asszony, az LMP képviselői, azonnali kérdést kívánnak feltenni a miniszterelnök úrnak „Nemzeti ügyekről?” címmel. Tisztelt Képviselő Asszony! Tisztelettel kérdezem önt, miután miniszterelnök úr halaszthatatlan közfeladat ellátása miatt Nagy István miniszter urat jelölte ki válaszadónak, elfogadja-e a válaszadó személyét, vagy személyesen miniszterelnök úrtól kéri a választ.
Tisztelt Elnök Úr! Köszönöm, nem fogadom el, személyesen várjuk miniszterelnök úrtól a választ. Köszönöm szépen.
Köszönöm szépen, képviselő asszony. Miniszterelnök úrnak a soron következő azonnali kérdések órájában kell válaszolni.Tisztelt Országgyűlés! Tordai Bence képviselő úr, a Párbeszéd képviselője… [[Csárdi Antal jelzésére:]] Ja, bocsánat! Igen, kitettem, csak továbbhajtottam. Tisztelt Országgyűlés! Csárdi Antal képviselő úr, az LMP képviselője, azonnali kérdést kíván feltenni a pénzügyminiszternek: „Meddig fedez a kormány a budapesti parkolási maffiának?” címmel. Tisztelt Képviselő Úr! A miniszter úr halaszthatatlan közfeladat ellátása miatt válaszadásra Bodó Sándor államtitkár urat jelölte ki. Tisztelettel kérdezem önt, elfogadja-e a válaszadó személyét. [[Csárdi Antal bólint.]] Képviselő úr jelzi, hogy elfogadja a válaszadó személyét, így Csárdi Antal képviselő úré a szó. Parancsoljon!
Köszönöm szépen. Tisztelt Elnök Úr! Tisztelt Ház! Tisztelt Államtitkár Úr! Évtizedek óta mindenki számára látható módon szivattyúzza ki a parkolási maffia a közpénzt a budapesti parkolási rendszerből. Teszi ezt annak ellenére, hogy a magyar önkormányzati törvény módosításra került oly módon, hogy ezt ne tehessék meg, és mégis ma az a tapasztalata mindenkinek, és egyre többen ismerjük a rendszert, hogy az önkormányzatok kijátsszák a parkolási bevételeket magáncégeknek, a parkolási maffiának. Sajnos, azt kell látnunk, hogy a budapesti parkolási rendszer a zavarosban halászás fő iparága lett, és döbbenetes ezt látnunk. Ugyanakkor azt gondolom, hogy ezt igazolja az is, hogy bár az önkormányzat szerint számlának minősül a parkolójegy, addig a NAV azt mondja, hogy ez egy rágógumi-automatával megegyező módon történő adózással adózó tevékenység. Szeretnénk tisztán látni ebben a kérdésben, ezért a következő öt kérdésre várom tisztelettel a válaszát. Igaz-e, amit Tarlós István mondott, miszerint miniszterelnök úr nemet mondott a parkolás rendezésére? A kormányülésen szóba került-e a parkolási visszaélések ügye, és ha igen, akkor mit kívánnak tenni? A harmadik kérdés, hogy mi a kormány álláspontja a parkolás fővárosi hatáskörbe utalásáról? A negyedik kérdés, hogy eddig miért nem kezdeményezték a parkolóórák NAV-hoz bekötött online rendszerének a bevezetését, annak ellenére, hogy ma már minden zöldséges, minden fodrász, minden kisebb-nagyobb vállalkozás [[Az elnök a csengő megkocogtatásával jelzi az időkeret lejártát.]] be van kötve a NAV-hoz. Bocsánat, az ötödik kérdés: önök szerint, az álláspontjuk szerint számlának minősül-e a parkolójegy? Megtisztelő válaszait nagy tisztelettel megköszönöm. [[Szórványos taps az ellenzéki pártok padsoraiból.]]
Köszönöm szépen, képviselő úr. Bodó Sándor államtitkár úr válaszol az elhangzottakra. Parancsoljon, államtitkár úr!
Köszönöm szépen. Tisztelt Elnök Úr! Képviselő Úr! Tisztelt Országgyűlés! A kezelőszemélyzet nélkül működő automata berendezések állami adóhatósághoz való bekötésének első lépéseként valóban az élelmiszer-értékesítést végző készülékek online adatszolgáltatási kötelezettségének előírása valósult meg a korábbiakban. E kötelezettség bevezetése óta közel 25 ezer darab készülék értékesítési adatait fogadja az állami adóhatóság. A kormány a múlt év végén döntött arról, hogy az étel- és az italautomaták mintájára más automatákat is be kell kötni az adóhivatalhoz. Így többek között a parkolóautomaták vagy az autómosóknál működő automata készülékek adatait is látni fog az adóhivatal.Az intézkedés célja a tisztességes adófizetők és az államkassza bevételeinek a védelme mellett az, hogy ezen ágazatok bevételei is teljeskörűen láthatóvá váljanak. Ugyanakkor szükséges mindenképpen felhívni a figyelmet az alábbiakra. Az áfatörvény 167. § c) pontja mentesíti az adóalanyt a nyugtaadási kötelezettség alól. Ez a kezelőszemélyzet nélküli automata berendezések útján nyújtott termékértékesítésre, szolgáltatásnyújtásra vonatkozik. [[14.20]] Több mint 15 éves ez a szabály, amely alapján ha egy parkolóautomata kezelőszemélyzet nélkül működik, a parkolási szolgáltatásról nem kell nyugtát kibocsátania. A parkolóautomaták által kibocsátott bizonylat éppen a fenti szabály miatt nem tekinthető nyugtának. S mint ahogy szankcionálni sem lehet a nyugtaadás elmulasztása miatt, úgy semmilyen hatályos jogkövetkezményt sem lehet megállapítani, ha hiányos a parkolóautomata által kiadott bizonylat. Köszönöm szépen megtisztelő figyelmét. Ebből a válaszból a részletkérdésekre a következtetés levonható. Köszönöm. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Csárdi Antal képviselő úré a szó. Parancsoljon!
Köszönöm szépen a szót. Tisztelt Államtitkár Úr! Tehát ön elismerte ezzel a válaszával, hogy önök egészen tudatosan tartottak fönn olyan adójogszabályokat, amelyek lehetővé tették a parkolóautomatákkal történő visszaélést. Mert azért azt látnunk kell igen, államtitkár úr, azt látnunk kell , hogy a csalások mértéke valószínűleg nem a szendvicsautomatákban jelenik meg inkább, hanem a parkolóautomatákban. Ugyanakkor szeretném felhívni szíves figyelmét arra vonatkozóan, hogy a kérdések többségére sajnos nem sikerült válaszolnia, még érintőlegesen sem, úgyhogy ha megengedi, megismétlem a kérdéseket. Igaz-e, amit Tarlós István nyilatkozott, hogy Orbán Viktor és a kormány nem kívánja megoldani a parkolási anomáliákat Budapesten? Volt-e szó kormányülésen annak vonatkozásában, hogy hogyan kívánják a visszaéléseket megszüntetni, és hogy eddig miért nem vezették be az online bekötést a parkolások kapcsán? [[Az elnök a csengő megkocogtatásával jelzi az időkeret leteltét.]] Tisztelt államtitkár úr, kérem a kimaradó kérdésekre is a válaszát.
Köszönöm szépen, képviselő úr. Bodó Sándor államtitkár úré a szó. Parancsoljon, államtitkár úr!
Köszönöm szépen. Ezekre a kérdésekre csak a választ tudom megismételni, amit korábban elmondtam. Az intézkedés célja a tisztességes adófizetők és az államkassza bevételének a védelme mellett az, hogy ezen ágazatok bevételei is teljeskörűen láthatóvá váljanak. Amennyiben ezek az értékek az ön számára is fontosak, akkor kérem, azonosuljon ezzel, és támogassa ezeket. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Tordai Bence képviselő úr, a Párbeszéd képviselője, azonnali kérdést kíván feltenni a miniszterelnök úrnak: „Mi folyik itt?” címmel. Tisztelt képviselő úr, a miniszterelnök úr halaszthatatlan közfeladat ellátása miatt válaszadásra Nagy István miniszter urat jelölte ki. Tisztelettel kérdezem önt, elfogadja-e a válaszadó személyét, vagy a miniszterelnök úrtól személyesen kéri a választ.
Ragaszkodom Orbán Viktor személyéhez.
Köszönöm szépen. Tájékoztatom önt és a tisztelt Házat, hogy miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Mellár Tamás képviselő úr, a Párbeszéd képviselője, azonnali kérdést kíván feltenni a belügyminiszternek: „Mi folyik itt?” címmel. Tisztelt Képviselő Úr! Tájékoztatom önt, hogy miniszter úr halaszthatatlan közfeladat ellátása miatt válaszadásra Pogácsás Tibor államtitkár urat jelölte ki. Tisztelettel kérdezem, elfogadja-e a válaszadó személyét. [[Jelzésre:]] Képviselő úr jelzi, hogy elfogadja a válaszadó személyét. Mellár Tamás képviselő úré a szó. Parancsoljon, képviselő úr!
Köszönöm szépen, elnök úr. Tisztelt Ház! Kedves Képviselőtársaim! Nemrégiben egy tragédia rázta meg Pécs városát, amikor is az történt, hogy egy kisbusz egy kereszteződésben elütött egy idős asszonyt, és az asszony ott meg is halt. Ez Pécsett a Lánc utca és a Koller utca kereszteződésében volt. Erről a kereszteződésről azt lehet tudni, hogy a balesetet megelőző hetekben-hónapokban visszatérően a lakosság panasszal élt az önkormányzat felé a tekintetben, hogy a felszerelt világítótestek, lámpák nem adnak elég fényt, és sötétbe burkolózik ez a kereszteződés. Az önkormányzathoz beadott panaszok azonban nem nagyon kerültek meghallgatásra. Az önkormányzat állítólag egy vizsgálatot végzett, amelynek eredményeképpen azt hozta ki, hogy a felszerelt új lámpatestek, amelyeket ezt azért ne felejtsük el, mert nagyon fontos kérdés az Elios Zrt. szerelt fel, 30 százalékkal nagyobb fényt adnak, mint a korábbiak, miközben a lakossági bejelentések éppen arról számoltak be, hogy legalább 30 százalékkal alacsonyabb fényt adnak. Ezzel kapcsolatosan azt szeretném megkérdezni államtitkár úrtól, hogy indítanak-e vizsgálatot a lámpák fényerejének megvizsgálására vonatkozólag; illetve hogy milyen intézkedéseket terveznek az Elios Zrt.-vel szemben; illetve harmadrészt, hogy vajon meddig kell várni beavatkozásra? Már emberéletet is követelt a közvilágítás helyzete. Mikor lesz végre hajlandó cselekedni a kormány? Meg kell várni egy újabb balesetet? Köszönöm szépen.
Köszönöm szépen, képviselő úr. Pogácsás Tibor államtitkár úr válaszol az elhangzottakra. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! A közvilágítás településeken belül, a települések kezelésében lévő és az országos kezelésben lévő főutak mentén is a települési önkormányzatok feladata, és a települési önkormányzatok azok, amelyek a közvilágítást a lehető legjobban igyekeznek megoldani mind pénzügyi értelemben, tehát hogy ennek az üzemeltetése alacsony költségigényű legyen, mind pedig azért, hogy a megfelelő világítási színvonal meglegyen. Ugyanakkor külön ki kell emelni, hogy minden olyan útkereszteződésben, ahol zebra van, illetve a zebráknál külön jogszabály írja elő a zebrák felületére szükséges fényerőt, és ezt a Közlekedési Hatóság minden egyes esetben ellenőrzi a zebrák létesítésekor is és a fényforrások cseréjekor is. Tehát én azt nem gondolom, hogy bárhol Magyarországon úgy lehet zebrát, gyalogátkelő helyet létesíteni, hogy az a szükséges fényerőt ne kapja meg, a világítótest ezt ne biztosítsa. Az önkormányzatok elsősorban KEOP-os pályázaton, de sok esetben egyéb forrásokból is az elmúlt években, sőt az elmúlt évtizedekben is sokat tettek azért, hogy a településeken a költséghatékony, megbízható közvilágítás kiépüljön. Ennek különböző formáival éltek is, és több lépésben, a valamikori higanygőzlámpáktól a nátriumlámpákon keresztül eljutottunk oda, hogy nagyon sok helyen ma már az egyébként költséghatékony, de vitathatatlanul drága LED-es világításokat szereljék fel. Az is tény, hogy a LED-es világításnál a LED-es fényforrások fényvetítése és fénysugáriránya más, mint a hagyományos világítótestek esetében, és ez sokszor ad okot vitára is. Köszönöm szépen, elnök úr. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Mellár Tamás képviselő úrnak adok szót. Parancsoljon!
Köszönöm szépen. Sajnálattal hallottam, hogy államtitkár úr nem válaszolt a kérdésekre. Én nagyra értékelem a tárca erőfeszítéseit a tekintetben, hogy a közvilágítás meg legyen oldva, de a konkrét kérdés kapcsán azt vártam volna, hogy ön arról számol be, hogy ezt a vizsgálatot meg fogják tenni, és utána erről beszámolnak majd a közvélemény számára, különösen a polgárok számára, hogy vajon igaz-e az a megfigyelés, hogy alacsonyabb ott a fényszint, mint volt korábban, vagy pedig nem, illetve hogy összefüggés lehet-e a baleset és a sötétség között. Azt gondolom, ez egy egészen egyszerű kérdés, de erre vonatkozólag még csak kísérletet sem hallottam államtitkár úrtól, hogy mondott volna valami biztatót, hogy bízhatunk-e benne, hogy ilyen vizsgálatot meg fognak ejteni, azért is, mert úgy tűnik, hogy ön úgy látja, hogy az Elios Zrt. munkájával kapcsolatban minden rendben van. Ha minden rendben van, akkor a vizsgálat is ezt fogja kihozni. Köszönöm szépen.
Köszönöm szépen, képviselő úr. Egyperces viszonválasz illeti meg Pogácsás Tibor államtitkár urat is.
Köszönöm a szót, elnök úr. Tisztelt Képviselő Úr! Tisztelt Parlament! A Belügyminisztérium valóban nagyon széles portfólióval rendelkezik, és nagyon sok feladat a Belügyminisztériumé. A Közlekedési Hatóság, illetve a közvilágítás, a közvilágítási lámpatestek minősítése, azok bevizsgálása azonban sem a Belügyminisztérium, sem pedig a Belügyminisztérium háttérszervezeteinek a feladatai között nem szerepel. Nyilvánvalóan, ha erre bejelentés érkezik, akkor az adott hatóság ahogy mondtam, például a zebráknál, útkereszteződéseknél a Közlekedési Felügyelet a szükséges felülvizsgálatokat elvégzi. Amennyiben a lámpacsere európai uniós támogatással történt, akkor az európai uniós támogatások ellenőrzésének a rendszerében a megvalósítás, a megvalósítás színvonala és a megvalósításkor vállalt paraméterek ellenőrzése beletartozik az ellenőrzésbe. Tehát úgy gondolom, hogy minden egyes részlet ellenőrzés alá kerül vagy kerülhet az elkövetkezendő időszakban. Köszönöm szépen, elnök úr. [[Taps a kormánypártok soraiban.]] [[14.30]]
Köszönöm szépen, államtitkár úr. Tisztelt Országgyűlés! Böröcz László képviselő úr, a Fidesz képviselője, azonnali kérdést kíván feltenni az igazságügyi miniszternek: „Milyen kapcsolat lehet az ügyvédi kamarából kizárt jobbikos képviselő és a lakásmaffia között?” címmel. [[Dr. Varga-Damm Andrea: Önnek van erről ismerete? De jó!]] Tájékoztatom önt, képviselő úr, hogy miniszter úr halaszthatatlan közfeladat ellátása miatt válaszadásra Völner Pál államtitkár urat jelölte ki. Tisztelettel kérdezem, elfogadja-e a válaszadó személyét, vagy személyesen a miniszter úrtól kéri a választ.
Köszönöm, természetesen elfogadom. [[Közbeszólások a Jobbik padsoraiból, köztük: Keményen!]]
Köszönöm szépen. Tisztelt Ház! Böröcz László képviselő úré a szó. Parancsoljon, képviselő úr!
Köszönöm a szót, elnök úr. Tisztelt Ház! Tisztelt Képviselőtársaim! A rendszerváltást követő években sajnos sokan kihasználták az átmeneti időszakot [[Dr. Brenner Koloman: Apukád!]] és szervezetten bűncselekmények elkövetésére szakosodtak. [[Dr. Varga-Damm Andrea: Igaz! Úgyhogy apuka is tudja! Mesélt apuka, ugye? Moraj a Jobbik padsoraiban.]] jogellenes cselekményeket elkövetők egyik tipikus csoportja a lakásmaffia volt. [[Dr. Varga-Damm Andrea közbeszól.]] A bűnszervezet tagjai olyan személyeket választottak áldozatul, akik súlyosan kiszolgáltatott helyzetben voltak. [[Dr. Varga-Damm Andrea közbeszól. Az elnök csenget.]] A megnyerő stílusú közreműködők kicsalták az áldozatok otthonát jelentő ingatlanokat, és így sok embert földönfutóvá tettek. [[Dr. Brenner Koloman: Kicsit gördülékenyebben! Dr. Varga-Damm Andrea: El kellett volna előtte olvasni legalább egyszer!]] A csalások elkövetésére…
Képviselő asszony, majd ügyrendben fogok önnek szót adni. Parancsoljon! [[Dr. Brenner Koloman: Mit képzel? Szégyen, gyalázat!]]
A csalások elkövetéséhez a bűnszervezetben szükség volt cinkos közjegyzőre, cinkos hivatali alkalmazottakra és természetesen cinkos ügyvédekre. [[Dr. Varga-Damm Andrea: Simonka úrral nincs probléma? Dr. Brenner Koloman: Farkas Flóri!]] z áldozatok megsegítésére létrehozott… [[Nagy zaj, közbekiáltások a Jobbik padsoraiból. Az elnök csenget.]] az áldozatok megsegítésére létrehozott Sors-Társak Közhasznú Egyesület birtokába jutott egy problémás szerződés.
Bocsánat, képviselő úr, egy perc! Képviselő Asszony! Képviselő asszony, ne vegye el magától a lehetőséget, hogy válaszoljon! Köszönöm. Parancsoljon! [[Közbeszólások a Jobbik padsoraiból, köztük: Ne fenyegetőzzön, elnök úr!]]
Az áldozatok megsegítésére létrehozott Sors-Társak Közhasznú Egyesület birtokába jutott egy problémás szerződés… [[Dr. Varga-Damm Andrea: Nem úgy hívják! Nem úgy hívják! Derültség a Jobbik padsoraiban. Az elnök csenget.]]
Képviselő asszony, figyelmeztetem! Tudja, a második figyelmeztetés után… [[Derültség és közbeszólások a Jobbik padsoraiból, köztük: Nem tudja felolvasni, hogy mi az igazság!]]
…amelyen dr. Damm Andrea ügyvéd aláírása és pecsétje szerepel. Gondolom, nem okozok vele meglepetést, ha elmondom, ha elárulom, hogy ez a Damm Andrea ugyanaz a Varga-Damm Andrea, aki jelenleg a jobbikos képviselők parlamenti frakciójában ül. [[Z. Kárpát Dániel: Miért remeg a kezed? Dr. Varga-Damm Andrea: Néha férjhez megy az ember, tudja! Derültség az ellenzéki padsorokban. Az elnök csenget.]] z ügyvédnőt hasonló cselekmények miatt kizárták a Budapesti Ügyvédi Kamarából is. [[Z. Kárpát Dániel: Idő! Idő!]] Rendkívül érdekes, hogy a tevékenysége folytatásában ez nem zavarta, hiszen dr. Varga Andrea néven a Győr-Moson-Sopron Megyei Ügyvédi Kamara tagjaként tovább dolgozott. [[Dr. Varga-Damm Andrea: Rendkívül érdekes! Rendkívül érdekes! Dr. Brenner Koloman: Jákob! Jákob! Soros! Soros! Jákob! Soros! Tiborcz! Elios! 13 milliárd! Soros!]] Az egyesület alapítója szerint annál a társaságnál, akiknél a jobbikos képviselőnő dolgozott, nagyon sok kilakoltatás történt. [[Rig Lajos: Elnök úr, nem lehet érteni, mert csak tátog!]]
Képviselő úr!
Ezen információk tükrében visszásnak tűnnek a jobbikos képviselők kilakoltatással szembeni, megmentő szerepben tetszelgő hangzatos akciói. Az elhangzottakra tekintettel kérdezem tisztelettel államtitkár urat: milyen kapcsolat lehet az ügyvédi kamarából kizárt jobbikos képviselő és a lakásmaffia között? [[Z. Kárpát Dániel: Kormányzati hatáskör!]] Milyen eszközökkel küzd a kormány a lakásmaffia visszásságainak visszaszorítására? Köszönöm szépen. [[Taps a kormánypárti padsorokban. Dr. Brenner Koloman: Hurrá! Z. Kárpát Dániel: Szép volt! Szórványos taps az ellenzéki pártok padsoraiban.]]
Köszönöm szépen. Képviselő úr! Koloman Képviselő Úr! Ha az egyetemen egy hallgató így közbekiabál önnek, mit válaszol? [[Dr. Brenner Koloman: Azt, hogy soha nem vettem volna fel. Korózs Lajos: Ilyen felkészültséggel ki sem állnék a katedrára! Derültség és közbekiáltások az ellenzéki pártok padsoraiban.]] Jó, maradjunk így! Völner Pál államtitkár úr következik. Parancsoljon, államtitkár úr, öné a szó. [[Nagy zaj, közbekiáltások az ellenzéki padsorokban.]] Ott a jövő nemzedéke! Majd kíváncsi leszek, hogy mit mondanak.
Tisztelt Képviselőtársaim! Sajtóértesülések szerint valóban Varga-Damm Andrea, a Jobbik parlamenti képviselője [[Bangóné Borbély Ildikó: Melyik sajtó?]] aki korábban ügyvédként dolgozott, több olyan adásvételi szerződést készített, amely jelentős kárt okozott több ingatlantulajdonosnak. [[Folyamatos közbeszólások az ellenzéki padsorokban.]] okumentumok kerültek nyilvánosságra, amelyeken a képviselő asszony egykori ügyvédi pecsétje és aláírása is szerepel. [[Dr. Varga-Damm Andrea: Az szokott! Demeter Márta: Az Igazságügyi Minisztérium orosz fegyverkereskedőkkel üzletel. Arról beszéljen! Dr. Brenner Koloman: Sokba fog ez kerülni!]] Ezek a dokumentumok szoros összefüggésben vannak az úgynevezett lakásmaffiához köthető jogellenes cselekményekkel. Ezért merülhet fel kérdésként képviselőtársaimban, hogy Varga-Damm Andreának köze van-e a lakásmaffiához. A sajtóinformációk alapján, a képviselő úr által is említett ügy kapcsán a jobbikos politikust feljelentették a Budapesti Ügyvédi Kamaránál, ahol aztán fegyelmi eljárást kezdeményeztek ellene. [[Arató Gergely: Elég nagy szégyen! Dr. Brenner Koloman: Sokba fog ez kerülni! Sok millióba fog kerülni!]] Értesülések szerint 1994-ben és 2000-ben szintén vizsgálat indult ellene, majd 2006-ban kizárták a Budapesti Ügyvédi Kamarából. [[Dr. Varga-Damm Andrea: Ezt nagyon rosszul tetszik tudni! Dr. Brenner Koloman: Ez sok millióba fog kerülni! Demeter Márta: Mi folyik a honvédelmi tárcánál? Z. Kárpát Dániel: Kommunisták vagytok! Igazi bolsevikok vagytok! Komcsik, haza! Komcsik, haza!]] Tisztelt Ház! Az országgyűlési képviselők tevékenységüket a köz érdekében végzik. A szóban forgó magatartás semmiképpen sem fér össze [[Nagy zaj a Jobbik padsoraiban. Az elnök csenget.]] a képviselő asszony országgyűlési képviselői mandátumával, és nem fér össze azzal a kötelességgel, amit ő a megválasztásakor a választópolgáraiért vállalt. Képviselő asszony ezért elszámolással tartozik a választói felé azzal összefüggésben, hogy megszűnt-e az ügyvédi kamarai tagsága, és ha igen, az milyen okból került megszüntetésre, és hogyan számolt el ezekben az ügyekben. Köszönöm. [[Taps a kormánypárti padsorokban. Dr. Rétvári Bence: Válaszoljál! Halljuk a választ! Dr. Brenner Koloman: Szégyen!]]
Köszönöm, államtitkár úr. Egyperces viszonválaszra Böröcz László képviselő úré a szó. Parancsoljon!
Köszönöm szépen, elnök úr. [[Z. Kárpát Dániel: Ne izgulj!]] Tisztelt Ház! Tisztelt Képviselőtársaim! Tisztelt Államtitkár Úr! Nyilvánvaló, hogy amikor a Jobbiknak kellemetlen a téma, akkor másra nem képesek, csak beüvöltözésre, közbeszólásokra, és két értelmes javaslatot nem képesek megfogalmazni. [[Z. Kárpát Dániel: A te viselkedésed a kellemetlen. Dr. Brenner Koloman: Szégyen, hogy erről beszélsz a Házban!]] sszességében felháborító az, őszintén szólva, hogy azokat az embereket ez egyébként néha nyugdíjasokról is szólt , akik egyébként néha nyugdíjasokról is szóltak, akik egész életükben kuporgatták a vagyonukat, lakást vásároltak, lakásmaffia-módszerekkel kirakják az ingatlanjaikból, és őszintén szólva, teljesen mindegy, hogy ki követte el ezeket a bűncselekményeket, aki ebben segédkezett, ugyanolyan bűnös, mint ő. [[Dr. Brenner Koloman: Sokba fog ez kerülni! Taps a kormánypártok padsoraiban.]]
Köszönöm szépen. Egyperces viszonválaszra Völner Pál államtitkár úré a szó.
Köszönöm a szót. Tisztelt Ház! Tisztelt Képviselőtársaim! Felhívom ismét a figyelmüket arra, hogy Varga-Damm Andrea a magyar ellenzéki párt egyik vezető alakja [[Felzúdulás a Jobbik padsoraiban: Ujjé! Dr. Varga-Damm Andrea tapsolva: Ez újdonság! Ez újdonság! Az elnök csenget.]] aki felelős pozíciót tölt be a Magyar Országgyűlésben mint a Jobbik parlamenti képviselője. Ahány képviselő van, annyi vezető is van. Ahogy képviselő úr is említette, a történet külön pikantériája, hogy annál a társaságnál, ahol a Jobbik parlamenti képviselője is dolgozott, feltűnően sok kilakoltatás történt. [[Z. Kárpát Dániel: Tízezreket raktatok ki!]] ind a Jobbik, mind Varga-Damm Andrea rendszeresen felemelik hangjukat a kilakoltatások ellen. [[Dr. Varga-Damm Andrea: Így van!]] Úgy látszik, a képviselő asszony más esetekben a szálkát felfedezi, a gerendát a saját szemében pedig nem képes fellelni ebben az ügyben. Köszönöm a türelmet. [[Taps a kormánypárti padsorokban. Z. Kárpát Dániel: Hány ezer embert hagytatok kilakoltatni? Demeter Márta közbeszól. Arató Gergely: Jobbat vártunk, de majd legközelebb!]]
Köszönöm szépen, államtitkár úr. Tisztelt Országgyűlés! Kérek mindenkit, hogy nyugodjanak meg, a képviselő asszony már kért szót, és akkor személyes megtámadtatás címén, amikor vége van az azonnali kérdéseknek, szót fogok neki adni. Így rendelkezik a házszabály. [[Dr. Varga-Damm Andrea: Köszönöm, elnök úr!]] Képviselő asszony, ne veszélyeztesse már azt, hogy megszólalhasson, ha annyira beszélni akar! [[Dr. Varga-Damm Andrea: Pedig rászolgáltam, hogy ne adja meg!]] Adja meg frakciótársának a lehetőséget, hogy nyugodtan elmondja a felszólalását!Tisztelt Országgyűlés! Z. Kárpát Dániel képviselő úr, a Jobbik képviselője, azonnali kérdést kíván feltenni a miniszterelnök úrnak: „Mennyire hiteles a kormány politikája?” címmel. Tisztelt Képviselő Úr! A miniszterelnök úr közfeladat ellátása miatt válaszadásra Nagy István miniszter urat jelölte ki. A képviselő úr jelezte, hogy elfogadja a válaszadó személyét, így máris Z. Kárpát Dániel képviselő úré a szó, és majd Nagy István miniszter úr fog rá válaszolni. Parancsoljon!
Tisztelt Elnök Úr! Tisztelt Ház! Bízva végre egy szakmai diskurzusban, nem vagyok eltántorítható attól, hogy visszarángassam a politikai science fictionből a valóságba a kormányzatot, hiszen amikor azt közlik velünk, hogy 2030-ig utol szeretnék érni Ausztriát, amikor azt közli velünk az MNB prognózisa, hogy adott esetben 110 ezer élveszületést szeretnének évente, azt mondom, hogy én is szeretném, támogatom ezeket a törekvéseket, ugyanakkor a megvalósíthatóságuk útjai között azért vita van közöttünk. Szeretném elmondani azt is, hogy üdvözlöm, államtitkár úr, amikor a kormány kilencévnyi Csipkerózsika-álom után államtitkár úr, ez önre is vonatkozik, mert bűnrészes ebben felébred, és azt mondja, hogy a Magyarországon működő multicégeket a közteherviselésbe szeretné behúzni. Szeretném megkérdezni, hogy államtitkár úr milyen módszerek mentén képzeli el mindezt, főleg annak ismeretében, hogy a nálunk is működő multicégek a piaci becslések szerint profitjuk mintegy 40 százalékát rejtik el az adózás elől. Míg Magyarországon vizsgáljuk csak az önök időszakának első felét 2010 és ’15 között a magyar gazdaság 26 százalékkal nőtt, ebből a magyar tulajdonú csak tizenegynéhány százalékkal, és az itt működő külföldi cégek voltak képesek 34 százalékos növekményre. A kettő átlagából jött ki az eredeti szám, amit említettem. Adódik tehát a kérdés, államtitkár úr, hogy miközben önök stratégiai szerződéseikben kényeztetik ezeket a cégeket, olyan kedvezményeket biztosítanak számukra, amelyeket utoljára csak a Gyurcsány-, Bajnai-kabinetek biztosítottak, milyen módszerekkel kívánják a közteherviselésbe behúzni azokat a cégeket, amelyek az önök regnálása alatt éves szinten ezermilliárdos nagyságrendet vittek ki adózatlanul ebből az országból, folyamatos kormányzati asszisztencia mellett. Várom érdemi válaszát. [[Taps a Jobbik padsoraiból.]] [[14.40]]
Köszönöm szépen, képviselő úr. Nagy István miniszter úr fog válaszolni. Parancsoljon, miniszter úr!
Köszönöm a szót, elnök úr. [[Z. Kárpát Dániel felé fordulva folytatja válaszadását. Z. Kárpát Dániel a miniszternek: Elnézést a titulusért!]] Kedves Képviselőtársam! Örülök annak, hogy konszenzus van köztünk, egyetértünk abban, hogy a felzárkózásra szükség van. Egyetértünk azzal, hogy a versenyképesség javítása fontos nemzetgazdasági érdek. Fontos nagyon, hogy tudjunk úgy teljesíteni, hogy mindazt az elmaradást, amit el kellett szenvednünk, be lehessen hozni. Nagyon jó érzés azt látni, hogy van elképzelés, vízió arra, hogy hogyan és mikorra tudunk elérni oda, hogy akár Ausztriát utolérjük. Az, hogy 5,1 százalékos volt a GDP növekedése az elmúlt esztendőben, amihez a mezőgazdaság kiemelkedően hozzájárult, végtelenül jó üzenet. Amikor a multik kérdését hozzuk szóba és erről beszélgetünk, hadd mondhassak néhány szót arról, hogy mit látok én a saját területünkön a nagyvállalatoknál. Hogy a kutatás-fejlesztésben tudjunk haladni, hogy az innovációban tudjunk haladni, hogy mintaként szolgáljanak, hogy olyan eljárásokat, olyan beruházásokat tudjanak megvalósítani, amellyel a hozzáadott értéket növelni tudjuk, amellyel a beruházásokat előre tudjuk vinni, ahhoz nélkülözhetetlenek. Azt a célt kell elérni, hogy hogyan tudjuk mögéjük teremteni azokat a hazai mikro-, kis-, közepes vállalkozásokat, amelyek beszállítanak, amelyek kiszolgálják gyakorlatilag akár alkatrésszel, akár nyersanyaggal, alapanyaggal ezen cégek igényeit. Ha megnézzük, amikor szokták önök kritizálni, hogy egy-egy munkahely támogatásának létrehozása mivel és mekkora támogatással jár együtt, akkor soha nem veszik figyelembe azt, hogy ezzel nemcsak egy munkahelyet hozunk létre, hanem nagyon sok, több tíz, több száz egyéb munkahelyet is teremtünk, hiszen az alapanyag-, a nyersanyag-beszállítással, a kiegészítő tevékenységek nyújtásával nagyon-nagyon működik. Ilyen elvek mentén lehet a versenyképességünket fokozni. Köszönöm szépen. [[Taps a kormánypártok padsoraiból.]]
Köszönöm szépen, miniszter úr. Egyperces viszonválaszra Z. Kárpát Dániel képviselő úré a szó. Parancsoljon!
Tisztelt Miniszter Úr! Tisztelt Elnök Úr! Tisztelt Ház! Köszönöm, hogy most már egy szakmai irányba folyó diskurzus részesei lehetünk. Ugyanakkor el kell mondanom, hogy én csak azt kérem számon, amit önök említettek, és amivel egyetértek, hogy ne beszállítói legyünk kizárólag ezeknek a cégeknek mikro-, kis- és középvállalkozói szinten. Önök arra utaltak, hogy a közteherviselés felé indul ez a folyamat, de ennek nyomát sem látom. 2015-ben a legóvatosabb piaci becslések szerint 560 milliárd forint értékben rejtettek el profitot Magyarországon multicégek. Államtitkár úr, az, hogy ezek a cégek szükségesek a gazdaság számára, nem jelenti azt, hogy ne kéne fizetniük adót. Nem jelentheti azt, hogy ne a közteherviselés felé induljunk el, hiszen ez az elrejtett profittömeg az éves átlagos uniós támogatási szintnek a felét jelenti. Államtitkár úr és miniszter úrnak is mondom , én csak arra szerettem volna felhívni a figyelmet, hogy a Google és a Facebook a NAV rossz adósokat gyűjtő listájára is pontosan ezen okból került fel, mert elrejtik a Magyarországon realizált profitot, nem vesznek részt a közteherviselésben. Attól, hogy szükség van rájuk, nem kerülhetik meg a magyar szabályokat, és nem kaptam konkrét választ arra vonatkozóan, hogy a kormány hogyan kívánja kikényszeríteni a konkrét szabályok betartását. [[Taps a Jobbik padsoraiból.]]
Köszönöm szépen, képviselő úr. Egyperces viszonválasz illeti meg miniszter urat is. Parancsoljon!
Köszönöm szépen, elnök úr. A szakmai diskurzus mentén továbbhaladva azt kell mondanom, hogy nem lehet elfogadni azt, hogy elrejtsék ezeket a jövedelmeket. [[Z. Kárpát Dániel: És akkor mit teszünk?]] Mindent meg kell tenni azért, hogy ez ne történjen meg. Azt hiszem, ha megnézi, minden egyes ellenőrzés, minden egyes törvénymódosítás, akár az adótörvényeken való módosítás, mind-mind azt a célt szolgálja, hogy aki tisztességtelen eszközökhöz nyúl vagy azzal akar élni, azt előbb-utóbb utolérhessék. Amikor a beszállítói mivoltunkról beszélünk, hadd mondjak egy nagyon jó hírt önnek. Ha megnézi azt a magyar kutatás-fejlesztést, azt a szakemberhátteret, azt a tudományos közeget, amely mentén és amelyben dolgozunk, akkor azt kell mondanom, hogy olyan potenciál van a magyar tudományos életben, olyan potenciál van a magyar feltalálók között és az ő munkájukban, hogy annak során nyugodtan alapozhatunk arra, hogy olyan megalapozott gazdasági növekedéssel tudunk a jövőben is menni, amely az innovációt segítheti. Köszönöm szépen. [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Juhász Hajnalka képviselő asszony, a KDNP képviselője, azonnali kérdést kíván feltenni az innovációért és technológiáért felelős miniszternek: „Mit tesz a kormány annak érdekében, hogy Magyarország Európa élvonalába kerüljön a digitalizáció tekintetében?” címmel. Tisztelt Képviselő Asszony! Tájékoztatom önt, hogy a miniszter úr halaszthatatlan közfeladat ellátása miatt válaszadásra Kara Ákos államtitkár urat jelölte ki. [[Juhász Hajnalka igent int.]] A képviselő asszony jelzi, hogy elfogadja a válaszadó személyét. Juhász Hajnalka képviselő asszonyé a szó. Parancsoljon!
Köszönöm a szót, elnök úr. Tisztelt Államtitkár Úr! A technológiai fejlődés az utóbbi időben hihetetlen méreteket öltött, mindennapjaink részévé vált, számos napi használati cikkünkről az elmúlt század végén még csak nem is álmodtunk. A fejlődés nem áll meg, így Magyarországnak készen kell lennie a digitalizáció által nyújtott előnyökre.A digitalizáció a fenntartható növekedés egyik legfontosabb hajtóereje, jelentős versenyképességi tényező, ahogy Palkovics miniszter úr is megfogalmazta korábban. A digitalizáció növeli a termelékenységet, a hatékonyságot, a hozzáadott értéket. A gazdaságban egyértelműen pozitív hatást gyakorol a vállalkozások eredményességére. A gazdaságfejlesztési operatív programok információs rendszerének adatai alapján az IT-fejlesztésekbe fektetett minden forint háromszoros üzleti eredménynövekedést hoz az adott vállalkozásnál két éven belül. Tisztelt Államtitkár Úr! Március 1-jén az EU informális távközlési tanácsi ülésén Európa digitális jövőjéről egyeztettek a tagországok. A tagállamok távközlésért és digitalizációért felelős állami vezetői megvitatták, hogy milyen irányba szeretnék alakítani az Unió digitális stratégiáját 2020 után. Ekkor jár le ugyanis a jelenleg érvényben lévő, 2015-ben kiadott digitális egységes piaci stratégia. A résztvevők egyetértettek abban, hogy a globális versenyképesség megőrzése érdekében közös európai fellépésre van szükség, és hogy az új technológiák ideértve a mesterséges intelligenciát, a nagy teljesítményű számítástechnikát, a blokklánctechnológiát mielőbbi elterjesztése kulcsfontosságú. A Kereszténydemokrata Néppárt fontosnak tartja a XXI. századi megoldások alkalmazását minden szinten. Így időről időre a kormányzat tájékoztatását kérjük a digitális fejlődéshez kapcsolódó projektek előrehaladásáról. Kérdezem államtitkár urat, hogy mit tesz a kormány annak érdekében, hogy Magyarország Európa élvonalába kerüljön a digitalizáció tekintetében. Köszönöm szépen. [[Taps a kormánypártok padsoraiból.]]
Köszönöm szépen, képviselő asszony. A választ Kara Ákos államtitkár úrtól fogjuk hallani. Parancsoljon, államtitkár úr!
Köszönöm szépen a szót. Tisztelt Elnök Úr! Kedves Képviselő Asszony! Tisztelt Képviselőtársaim! A kormány a digitalizációt tekinti a magyar versenyképesség egyik legmeghatározóbb, legfontosabb kérdésének. A digitalizáció az a folyamat, amely mind Magyarország, mind minden egyes itt élő magyar ember boldogulását alapvetően befolyásolja nemcsak a jövőben, hanem ma is. Komoly vetélkedés, mondhatjuk nyugodtan úgy, hogy komoly harc folyik a világban, hogy eldőljön, ki tud jobban és gyorsabban haladni ebben a digitális átalakulásban, mely nemzetek diktálnak és mely nemzetek lesznek követők csak a digitalizáció folyamatában. Az infokommunikáció folyton változó körülményei, a naponta megjelenő új technológiák egyben lehetőséget is adnak arra, hogy esélyesként vegyük fel a versenyt azokkal, akik most valamilyen versenyképességi előnyben vannak még Magyarországhoz képest. A vállalkozások és a nemzetgazdaság versenyképessége, az emberek életminősége, jóléte szempontjából meghatározó digitális szolgáltatások elterjedéséhez elengedhetetlen a magas színvonalú távközlési hálózat. Hazánk jelenleg a világviszonylatban előkelő 15. helyet foglalja el a 4G-hálózat sebességét illetően, közel teljes országos lefedettséggel. 2015 óta 500 ezer háztartásban vált elérhetővé a „Szupergyors internet” program keretében a szupergyors internet. Így már 2 millió 800 ezer magyar háztartás számára jelent vezetékes hálózati kapcsolódási pontot ma Magyarországon. [[14.50]] 2019 januárjában, tehát néhány hete elindult ennek a programnak a második fázisa, a Szupergyors Internet Program 2.0, amelyben újabb fejlesztéseket céloztunk meg, ahol a minimumot már nem 30 megabit/szekundumos sávszélességben, hanem 100 megabit/szekundum sávszélességben határoztuk meg, és a fejlesztéseknél elsősorban az optikai fejlesztéseket preferáljuk. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Juhász Hajnalka képviselő asszonyé a szó. Parancsoljon!
Köszönöm államtitkár úr válaszát. A digitalizáció fejlesztése során fokozott figyelmet érdemel az ehhez szükséges infrastruktúra. Törekednünk kell arra, hogy a nagy sebességű, széles sávú hálózatok építése és az 5G-beruházások terén Európa mielőbb komoly eredményeket tudjon felmutatni versenytársaival szemben. Köszönöm államtitkár úrnak, hogy beszámolt az eddigi eredményekről. Valamint örömteli, hogy a Fidesz-KDNP-kormány felismerte ezen tényezők fontosságát, és bízom abban, hogy a jövőben is kiemelt célnak tekinti Magyarország stabil növekedését és külső sebezhetőségünk csökkentését a digitális infrastruktúra folyamatos fejlesztése által. Köszönöm szépen. [[Taps a kormánypártok padsoraiból.]]
Köszönöm szépen, képviselő asszony. Egyperces viszonválasz illeti meg államtitkár urat is. Parancsoljon!
Tisztelt Képviselőtársaim! Kedves Képviselő Asszony! Köszönöm szépen mindenekelőtt, hogy ezt a témát ide a parlamentbe behozta, hiszen rendkívül fontos, hogy beszéljünk róla. Nagyon sok konkrét példát, eredményt tudnék még mondani, és még több olyan feladatot tudnék felsorolni, elmondani, ami arra vár, hogy megvalósítsuk, és ugyanolyan jó gyors ütemben, mint például az 5G előkészítésével kapcsolatos eddig elvégzett feladatainkat. Az a célunk, hogy Magyarország régiós vezető szerepet töltsön be az 5G-re épülő alkalmazások fejlesztésében, tesztelésében. De komoly feladat, hogy a mesterséges intelligencia területén is felzárkózzunk a globális versenytársakhoz. Ezért alakítottuk meg a Mesterséges Intelligencia Koalíciót, amelyben lényegében Magyarországon minden fontos és jelentős piaci, illetve egyetemi, tudományos szereplője már jelen van. Célunk az, hogy mesterségesintelligencia-fejlesztések terén is az európai élvonalba tudjunk kerülni.Tisztelt Képviselőtársaim! Számtalan más olyan pont van, amely a digitalizációt is segíti, de azt majd egy másik, következő kérdésnél tudom önöknek elmondani. Köszönöm szépen a figyelmüket. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! 14 óra 52 perc van, ezzel az azonnali kérdések végére értünk. Most van lehetőség arra, hogy ügyrendben való jelentkezésre szót adjak. Varga-Damm Andrea képviselő asszony személyes érintettség címén kért ügyrendi felszólalásra lehetőséget. Két perc az időkerete. Parancsoljon, képviselő asszony, öné a szó.
Köszönöm a szót, elnök úr, és köszönöm a méltányosságát, hogy ezt a lehetőséget megadta számomra. A hét végén rendkívüli öröm ért, mert bebizonyosodott, hogy a magyar politikai életben ezek szerint a Fidesz felmérései alapján elég erős ellenzéki képviselő lehetek, ily módon egy egész hétvégén az ország két fasiszta televíziójában hiszen Fábry Sándor fasiszta televíziónak nevezte az Echo TV-t és a Hír TVt sokat szerepelhettem a képernyőn egy egyébként 2000-ben történt jogügylet folyamán, ahol senkit senki nem lakoltatott ki. De ha már itt tartunk, én nagyon sajnálatosnak tartom, hogy a Fidesz-KDNP soraiban egy kisgazdakeltetőből itt ragadt, még az életében érdemi munkát nem végzett képviselővel mondatják el ezt a felszólalást, aki itt most már tizedik hónapja osztja az észt, az életében még produktumot soha nem láttunk tőle, de ő mindig meg tudja ítélni az 50, 60, 70 éves embereknek a tevékenységét. Tehát ezt az a párt mondja, és az a pártközösség mondja, akinek soraiban ott ül egy bűnöző Simonka György, akinek soraiban a múlt hét előtti héten tett esküt Budai Gyula, aki ellen szintén voltak fegyelmi eljárások az ügyvédi kamarában. Egy olyan közösség tagjai beszélnek erről, akinek soraiban 1,6 milliárd forintnyi közpénzt tüntettek el. [[Dr. Völner Pál: Mi ebben a személyes?]] De ha már itt tartunk, még egyet hadd mondjak! Völner Pál államtitkár úr az előbb azt mondta, hogy mi a kilakoltatások ellen küzdünk. [[Dr. Rétvári Bence: Saját ügyedről halljunk!]] Igen, például az ellen a kilakoltatás ellen küzdünk, aminek az áldozata az ön ügyvédi irodájában 2007 februárjában ajándékozási szerződést kötött, amely fiktív, és amely soha nem jött létre, és a Jobbik akadályozta meg a bajóti ingatlanból szerencsétlen ember kilakoltatását. [[Korózs Lajos: Szégyen, szégyen!]] Völner államtitkár úr irodájában készülhet ilyen? Ott készülhet ilyen?! De én egyet tudok önöknek mondani: nyilvánossá fogom tenni az összes peres tárgyalás időpontját, és örömmel várom a fideszes és KDNP-s képviselőket a hallgatóság soraiban, amikor majd láthatják a riportereket és a szerkesztőket igencsak szűkölni, amikor majd el kell mondaniuk, hogy a hazugságokat hogyan is sikerült nekik összerakni.
Képviselő asszony, képviselő asszony…
Mert tudják, a tárgyalóterem az én placcom, ott én vagyok a király, és ebben a sztoriban sok-sok tíz millió forintot fogok az önök tévéjétől kapni. [[Dr. Rétvári Bence: Hú, de szerény! Már nincs mögötted a Lajos!]] Köszönöm szépen.
Köszönöm szépen, képviselő asszony. Képviselő asszony, az a baj, hogy ebben a felszólalásban ön megint megsértett egy csomó képviselőt személyében, úgyhogy… [[Dr. Völner Pál: 2007-es dátumot említett. Közbeszólások a Jobbik soraiból.]] ez ismét azt eredményezi, képviselő asszony, hogy ugyancsak személyes érintettség címén Völner Pál államtitkár úr kért szót. Parancsoljon, államtitkár úr, öné a szó.
Köszönöm a szót, elnök úr. Nem magyarázkodni kívánok, csak képviselő asszony egy 2007-es dátumot említett, én 2006 óta szünetelő ügyvéd vagyok. Köszönöm a figyelmet, elnök úr. [[Dr. Varga-Damm Andrea: Völner Ügyvédi Iroda! Dr. Rétvári Bence: Ennyi volt! Ennyi volt! Matek, matek! Taps a kormánypártok padsoraiból.]]
Köszönöm szépen. Tisztelt Képviselőtársaim! Most napirend utáni felszólalások következnek, és arra kérem önöket, tegyék lehetővé, hogy ezek el is hangozzanak. Köszönöm szépen. Napirend utáni felszólalásra jelentkezett Dúró Dóra képviselő asszony. Megadom a szót, parancsoljon, képviselő asszony!
Köszönöm szépen a szót. Tisztelt Elnök Úr! Tisztelt Országgyűlés! Itt a Ház falai között is és a médiában is egyre többször beszélünk a családpolitikáról, illetve a demográfiai helyzetünkről, ami dicséretes, ugyanakkor nagyon ritkán érzi azt az ember, hogy a politikusok valójában a felelősségük tudatában vannak ennek a kérdésnek a kezelésében, és egyáltalán felfognák azt, hogy valójában mekkora problémáról van szó. Nem érzékeli megítélésem szerint a probléma jelentőségét Orbán Viktor miniszterelnök sem, hiszen, amikor arról beszél, hogy 2030-ra kellene elérnünk a 2,1-es termékenységi arányt, akkor mindjárt bebizonyítom önöknek számokkal alátámasztva ez valójában rendkívül kevés, és a nemzethalállal egyenlő. Ellenzéki képviselőktől nagyon sokszor hallani olyan, rendkívül felületes hozzászólásokat, hogy például ez egy probléma, hogy kevesebb gyermek született az adott évben, mint az azt megelőzőben. Persze, ez egy probléma, ugyanakkor, ha megnézzük a szülőképes korú nők arányát, akkor azt láthatjuk, hogy várhatóan jövőre is kevesebb gyermek fog születni, hiszen az anyák létszáma drasztikusan csökken. Visszatérve a miniszterelnök kijelentésére, miszerint 2030-ra a 2,1-es termékenységi arányszámot kellene elérnünk, azért azt fontos megjegyeznünk, hogy Orbán Viktor elmúlt kilencéves kormányzása idején mindössze 0,2-del emelkedett a termékenységi arányszám. Nagyságrendileg ugyanennyi hátralévő időben ezt meg kellene háromszorozni ahhoz, hogy a miniszterelnök célkitűzését elérjék. Ráadásul a KSH demográfiai portréjából az is kiderül, hogy a várakozásokkal ellentétben nem a középosztály körében emelkedett a termékenység, hanem elsősorban azoknak az anyáknak a körében, akik legfeljebb 8 általánost végeztek, és már jellemzően tinédzserkorukban világra hozzák az első gyermeküket, tehát a cigányság körében növekedett leginkább a termékenység az elmúlt kilenc évben is. Minderről Pokol Béla Európa végnapjai című könyvében a következőképpen fogalmaz: a népességfogyás egész Európa gondja, s míg a keleti uniós országokban ezt a cigánykérdés súlyosbítja, addig a gazdagabb nyugati államokban a befogadott muszlim lakosság rohamosan növekvő létszáma és integrációs problémái teszik a kérdést elsőrendű problémává. Ezek a problémák a mindennapokban már több éve érezhetők voltak a széles tömegek számára, azonban a domináns média és a véleményformáló szellemi körök megtiltották őszinte megvitatásukat, éppúgy, ahogy itthon a cigánykérdést illetően, és rasszizmussal vádolták meg azokat, akik fel merték vetni őket. Ahhoz, hogy a magyarság tízmilliós kívánt lélekszáma 2030-ban is elérhető legyen, ahhoz nem 2,1-re kellene növelni a termékenységi arányszámot, hiszen a szülőképes korban lévő nők, ha mondjuk, a 40 éves korosztályt tekintjük, a mostani 81 ezer helyett már csak 35 ezren lesznek. Tehát egy igen drasztikus csökkenés fog végbe menni a következő tíz évben, így addigra minden szülőképes korú nőnek négy gyermeket kellene vállalnia, tehát négy gyermeket ahhoz, hogy a kívánt lélekszámot elérjük. [[15.00]] Két olyan területet szeretnék kiemelni, amelyben az elmúlt kilenc évben sem történt érdemi változás a kormányzat részéről, elismerve természetesen azokat a családpolitikai intézkedéseket, amelyeknek számszerűleg is kimutatható hatása van. Az egyik a munka és a család összeegyeztethetőségének a kérdése, hiszen reprezentatív felmérések szerint a fiatal nők 70 százaléka szeretné, ha a gyermekvállalás mellett dolgozhatna is, ugyanakkor ezt csak egy vagy két gyermek esetében látják kivitelezhetőnek. Tehát azt látják a mai magyar fiatalok, hogy a munkavállalás és a nagycsalád vállalása egymást kizáró tényezők. Ez óriási szégyen. Az, hogy a munkaerőpiac bünteti a nagycsaládot, ezen nagyon hamar és radikálisan változtatni kell. 25 százaléka a fiataloknak pedig szeretne a családjának élni, de sajnos a nagy többség elsősorban anyagi lehetőségei híján ezt nem teheti meg. Másrészről pedig a kormánypárti média is előszeretettel állít középpontba és mutat be példaként olyan celebeket, akik például tudatosan vállalták a gyermektelen létet. Úgy gondolom, hogy ez nem helyes, és ahhoz, hogy a termékenység tovább növekedjen, és a magyarság megmaradjon, a sikeres nő képének igenis részévé kell tennünk azt, hogy valaki anya és gyermekeket nevel, őket is megbecsülés kellene hogy illesse. Köszönöm a figyelmet.
Köszönöm szépen, képviselő asszony. „Falkában támadtak, ezúttal rendőrökre” címmel Apáti István képviselő úr jelentkezett napirend utáni felszólalásra. Parancsoljon, képviselő úr, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Úgy van, ahogy a címben elhangzott, falkában támadtak, ezúttal rendőrökre bő két héttel ezelőtt Ercsiben egy népes cigány család tagjai. Egy internetre kikerült, mobiltelefonnal készült videofelvétel tanúbizonysága szerint egy nemcsak rejtett, hanem ez esetben rejtőzködő, nemhiába született erőforrást állítottak elő a rend szigorú őrei Ercsiben, amikor ennek a cigány családnak a megvadult tagjai szidták, gyalázták, leköpködték, megöléssel fenyegették a munkájukat tisztességesen végző rendőröket. Időközben az is eszembe jutott egyébként, hogy vajon egy orosz vagy egy amerikai rendőregység tagjai hogy reagálhattak volna egy ilyen megalázó szituációban, de ez csak egy zárójeles megjegyzés.Azt, amit ott láttunk vagy láthatunk ezen a videofelvételen, az elmúlt harminc év egyik állatorvosi lova, amelyet köszönhetünk egyrészt az egyesült balliberális tömbnek, másrészt a kilenc éve kis megszakítással kétharmaddal regnáló Fidesznek is, hiszen képtelenek ezt a problémát megoldani. Állatorvosi ló ez az eset azért is, mert mutatja a rendőri tehetetlenséget és a rendőrök bizonytalanságát. A rendőrséget nem értelmetlen papírmunkába, hanem terepmunkába kell hajszolni, kevesebb papírmunkára és sokkal több érdemi bűnüldöző tevékenységre lenne szükség. Ezek a rendőrök azért nem mertek keményebben fellépni ezen megvadult cigány család tagjaival szemben, mert nem merték vállalni azt a kockázatot, hogy egyrészt elveszítsék a munkahelyüket, vagy rosszabb esetben a nyomozó ügyészséget vagy a bíróságot járják hosszú évekig. Ha ezeket a béklyókat, ezeket a bilincseket leoldanánk a rendőrökről, akkor jóval határozottabban, a rendőrséghez illő módon léphetnének fel. Biztos vagyok benne, hogy még a ’30-as években ezt a magyar királyi csendőrség tagjaival szemben nem merte volna senki megtenni Magyarországon. De tovább is van, mondom még, tisztelt képviselőtársaim, hiszen nem ragadhatunk le az ercsi esetnél. Vannak ettől súlyosabb gondjaink, hiszen 2018. június 26-án, majd 2018. július 31-én kikerült a világhálóra egy felvétel, amelyben az Opre Roma-Cigány Demokrata Néppárt vezetője, egy bizonyos K. István az észak-magyarországi roma tartományt hirdeti meg, és e tekintetben a Nemzeti Választási Bizottsághoz már népszavazási kezdeményezéssel is éltek, tisztelt képviselőtársaim, valószínűleg ez elkerülte mindannyiuk figyelmét. Ebben a népszavazási kezdeményezésben rögtön három nagyon komoly követeléssel állnak elő, három követeléssel: önrendelkezési jogot, alapjövedelmet követelnek és önálló tartományt maguknak. Nos, az ő elképzeléseik szerint az észak-magyarországi roma tartomány Szabolcs-Szatmár-Bereg, Borsod-Abaúj-Zemplén, Heves és Nógrád megyéből állna. Mindezt kijelentették a gyászos emlékű és tragikus trianoni békediktátum 100. évfordulója előtt nem sokkal. Úgy érzik, hogy most már vannak annyian, hiszen azért az ő esetükben a bátorság a létszámmal egyenes arányosan szokott általában növekedni, egy az egyben egyénileg kevésbé mutatják a bátorság csalhatatlan jeleit. Ezt a népszavazási kezdeményezést az NVB természetesen lepattintotta, hiszen egyrészt költségvetési törvényt érint, másrészt Alaptörvényt kellene hozzá módosítani, harmadrészt, teszem hozzá én, nettó agyrém az egész. Ugyanakkor néhány nappal ezelőtt a Mi Hazánk Mozgalom elnökének, Torockai Lászlónak is szembesülnie kellett egy privát videóban K. Istvánnal, aki a rájuk jellemző szemtelenséggel és arcátlansággal üzent a Mi Hazánk Mozgalom elnökének, s a Kékestetőre, Csonka-Magyarország legmagasabb pontjára kitűzték az úgynevezett cigány zászlót. Ez nyilvánvaló hergelés, provokáció, és lehet erre legyinteni, hogy ugyan, kérem, milyen kicsi annak az esélye vagy csekély a valószínűsége, hogy itt valaha észak-magyarországi roma tartomány lesz, de valószínűleg a fővárosi döntéshozók jobban csipkednék magukat, ha mondjuk, K. István a budai hegyekbe vagy Belpestre hirdette volna meg ezt a roma tartományt, akkor valószínűleg az érzékenységet és az ingerküszöböt már rég elérte volna. Ne legyintsünk, tisztelt képviselőtársaim, mert 120-130 vagy talán 150 esztendővel ezelőtt az akkori többségi és kisebbségi viszony valahogy így kezdődhetett, hirtelen megjelentek ezek az önrendelkezési törekvések, aztán tudjuk persze, a magyar politikum saját hibáit is beleszámítva , hogy hova vezettek. Ne legyintsünk, mert könnyen lehet, hogy egy második Trianonnak az első biztos lépése és az első biztos megnyilvánulása. Ezeket a törekvéseket csírájában el kell fojtani. Fekete párducokat maximum A dzsungel könyvében szeretnék látni, Bagirát nagyon szívesen nézem. Itt ma Magyarországon nem szeretnénk sem Martin Luther Kingeket, sem fekete párducokat, éppen ezért a Mi Hazánk Mozgalom a közeli napokban alkotmányos rend elleni szervezkedés miatt ismeretlen tettesek ellen feljelentést fog tenni. Ha a cigányság bármelyik részének ilyen törekvései vannak, akkor legfeljebb [[Az elnök a csengő megkocogtatásával jelzi az időkeret leteltét.]] legfeljebb és legközelebb Indiában követeljenek maguknak saját tartományt. Ezt mi nem fogjuk hagyni, a Mi Hazánk Mozgalom minden eszközzel, és ha kell, minden erővel meg fogja akadályozni és meg fogja törni ezeket a törekvéseket. Köszönöm szépen. [[Taps a Jobbik soraiban.]]
Köszönöm szépen, képviselő úr. „Úttalanság a pusztulásba. Avagy miért mondanak le a Dél-Dunántúl déli perifériájáról” címmel napirend utáni felszólalásra jelentkezett Ander Balázs képviselő úr, a Jobbik képviselőcsoportjából. Parancsoljon!
Köszönöm a szót, elnök úr. Tisztelt Képviselőtársaim! Szomorú statisztikai adatokkal gyarapodhattunk. Eddig is nyilvánvaló volt, hogy ha a gazdasági erőviszonyokat nézzük, akkor az Európai Unió 276 régiója közül, ha a legszegényebb húszat nézzük, akkor a hét magyarországi régió közül ott van négy, szűkebb pátriám, a Dél-Dunántúl is. Most viszont újabb számok jöttek: a leginkább elnéptelenedő 15 régió között is ott van több magyarországi régió, köztük a 12. leginkább elnéptelenedő helyen a Dél-Dunántúl, tehát Somogy, Tolna és Baranya megyék. Az elmúlt tíz esztendőben ez a három megye a lakosságának több mint 6 százalékát elveszítette és ez nyilvánvaló módon nem véletlen, Európa szegényháza Magyarország. Ha konvergenciáról beszélhetünk, itt a mai nap folyamán is elhangzottak olyan ködös lózungok, hogy majd 2030-ra egyébként hozzáteszem, bárcsak így lenne az öt legélhetőbb európai ország közé kerülne Magyarország, de ha minden így megy tovább, akkor nekünk most már tényleg csak az marad, hogy Bulgáriával versenyezzünk, azzal a Bulgáriával, amelyik valóban ott van a béka hátsója alatt, ahonnét menekül a lakosság. Dél-Dunántúl, kérem, higgyék el, valóban így néz ki, annak ellenére, hogy van egy Balaton-partunk, ott van egy olyan egyetemi város, mint Pécs, és ott van még egy atomerőmű is. Ennek ellenére a vásárlóerő-paritáson számított egy főre jutó GDP nem éri el az uniós szint 44-45 százalékát, ennek ellenére az emberek, illetve emiatt menekülnek innen. Nincsen olyan nap, amikor ne beszélnék olyan fiatal ismerősömmel, aki a kilátástalanság miatt és nem kalandvágyból ragadott vándorbotot. De miért is változna meg minden, ha nincsen célirányos fejlesztési szándék, ha azt látják az ott élők, hogy ez hiánycikk a kormány részéről, és nincsen jelentős beruházás, mondjuk, az infrastruktúra tekintetében? Amikor hírek jönnek, akkor azzal inkább csak az ott élők kedélyét borzolják. Ilyen volt legutóbb az, hogy a mellékvonalakat, 14 mellékvonalat felszámolnak Magyarországon, többek közt az egyik olyat is, amelyik a választókerületemet érinti, ez a Nagyatád és Somogyszob közötti összeköttetést biztosította. [[15.10]] Tulajdonképpen a Kaposvártól délre eső térségnek az egyetlen olyan vasúti összeköttetése, ami az északi régiók felé vinne, már hogyha nem azt a pécsi kerülőt nézzük. Így gondolkodik a kormány, az emberek, akik pedig ott élnek, úgy érzik, hogy magukra hagyták őket a problémáikkal, a kormányzat megfeledkezett róluk, és legszívesebben letörölné ezt a tájegységet a térképről. Fölröppentek Varga Mihály részéről Magyarország versenyképességét javító intézkedési tervek, amelyekben ott szerepelne az M9-es autópálya megépítése is, amelyik nyugati, déli és keleti irányból mintegy félkörívben felölelné, átölelné Magyarország régióit egészen Szombathelytől Zalaegerszegen, Nagykanizsán, Kaposváron, Pécsen, Szegeden, Békéscsabán át Debrecenig. Nagyon jó lenne, ha ez mind meg tudna valósulni, csak azt látjuk, hogy ha a forrásokat ilyen ütemben tüntetik el, akkor ebből semmi nem lesz, ugyanúgy marad egy kommunikációs kormányzati lufi, mint a polgári társadalom megteremtése, és beszélhetünk róla. Sok szó esik, mondjuk, a Loch Ness-i szörnyről is, viszont konkrétumokat annál kevesebbet láttak vele kapcsolatosan az emberek. Ilyen az M9-es autópálya ügye is, ami évtizedek óta húzódik. De még egyszer mondom: adja isten, hogy ez megvalósuljon. A következő kérdés viszont a térségben élő képviselőként az lenne, hogy ha ezt a részt úgy számítjuk, mint Magyarország egyfajta perifériáját, akkor a periféria, ennek a szegényháznak a hátsó udvara milyen további lépésekre számíthat. Ugyanis biztosítani kellene Nagyatád, Csurgó, Barcs, és mondjuk, akkor a délnyugat-baranyai részek, Szigetvár számára is azt, hogy normális közlekedéssel bírjanak, és el tudjanak jutni az ott élő emberek Pécsre vagy éppen Kaposvárra. Ehhez fel kellene újítani a 68-as utat, fel kellene újítani azt az utat, amelyik rettenetes, tulajdonképpen életveszélyes állapotban van Kadarkút és Barcs között, és a leghangsúlyosabban oda kellene figyelni a Barcs és Pécs közötti 6-os út javítására, kiszélesítésére, hiszen azok az állapotok, amelyek ott vannak, valóban a nettó életveszélyt jelentik a mindennap ott közlekedők számára. Erre megvannak a javaslataink, és a mostani költségvetés tárgyalása során is be fogjuk nyújtani azokat a módosító indítványokat, amelyek azt célozzák, hogy ez a térség megmeneküljön, és ne tűnjön el abban az összeomlásban, abban az örvényben, amely bizony így, ebben a formában veszélyezteti. Köszönöm a figyelmüket. [[Taps a Jobbik soraiban.]]
Köszönöm szépen, képviselő úr. Ugyancsak a Jobbik képviselőcsoportjából jelentkezett napirend utáni felszólalásra: „Meddig még?” címmel Z. Kárpát Dániel képviselő úr. Parancsoljon, képviselő úr, öné a szó. [[Magyar Zoltán a mobiltelefonját Z. Kárpát Dániel felé fordítva feláll.]]
Tisztelt Elnök Úr! Tisztelt Ház! Ahogy említettem, igyekszem visszahúzni a politikai science fiction világából a kormányzatot. Amikor például azt mondja, hogy 2030-ra igyekeznek utolérni Ausztriát, szoktam emlékeztetni őket arra, hogy a bérszínvonal tekintetében az Ausztriához mért távolságunk még növekedett is egy-két százalékkal az utóbbi években. De azt is szeretném elmondani, hogy amikor a Magyar Nemzeti Bank versenyképességi programja vagy a kormány, mondjuk, 110 ezer élveszületést tűz ki évente, akkor én támogatom őket ebben, ugyanakkor a megvalósulási utak tekintetében óriási vita van közöttünk. Egy terve a kormánynak azonban figyelemre méltó. Említette, hogy 9 évnyi kormányzás és Csipkerózsika-álom után igyekszik a közteherviselés hatálya alá vonni azokat a multicégeket, amelyek Magyarországon működnek. Adódik a kérdés, hogy miközben a mikro, kis és közepes méretű vállalkozások elképesztő bürokratikus, adminisztrációs terhekkel, problémákkal szembesülnek nap mint nap, miközben ők biztosítják a munkahelyek kétharmadát Magyarországon, miért csak 9 év után jut eszébe ennek a kormányzatnak az, hogy hát, ezeknek a multicégeknek azért adót is kellene fizetniük. Hiszen a helyzet az, hogy még a legvisszafogottabb becslések szerint is százmilliárdokat visznek ki csak a profitjukból tehát nem a bevételükből, a profitjukból, a nyereségükből évente adózatlanul; még egyszer mondom, ezek a visszafogott becslések. [[Közbeszólás a Jobbik soraiban: Szégyen!]] 2015-ben 560 milliárd forint értékben rejtettek el profitot Magyarországon, és azt is el kell mondjam, hogy 2015-re már a világ profitjának a 40 százalékát hurcolták ugyanígy adóparadicsomokba, de az EU országai kimondottan kárvallottak, mondjuk, az USA-hoz képest, és még az EU országain belül is a mi régiónk, azon belül Magyarország veszíti el talán a legtöbb adót ily módon. Azt is látni kell, hogy ez a 2015-ös, nagyon visszafogott becslés, ez az elvesztett összeg az éves átlagos uniós támogatási szint felét teszi ki. Tehát Magyarországon egy mini Marshall-tervet lehetne beindítani akkor, ha ezeket az összegeket Magyarország teljes joggal megtartaná magának. Mert ezekre a multicégekre szükség lehet és szükség van, de nem úgy, hogy a magyar vállalkozások csak bedolgozói és kiszolgálói ezeknek, hanem egyenrangú társai kell hogy legyenek, és azért, mert szükség van multicégekre, még nem nézhetjük el nekik az adóelkerülést, a szabályok be nem tartását. Márpedig ez a kormányzat az érintett multicégek egy részével stratégiai megállapodásokat kötött, ezekben ugyanakkor elfelejtette kikötni a magyar munkabérek lassú felzárkóztatását, pedig hát a sikeres sztrájkok bizonyítják, hogy erre bőven lenne tér, és a gazdasági termelékenységi adatok is ezt bizonyítják. Ugyanakkor mindenféle infrastrukturális és egyéb kedvezményekkel kedveskednek azoknak a cégeknek, amelyek minősített módon megkerülik az adózást Magyarországon. Odáig jutott a helyzet, hogy a NAV a rossz adósokat gyűjtő feketelistáján tünteti fel a Google-t és a Facebookot, és olyan multicégeket jelöl meg, amelyeknek az adóforintjai nyilvánvaló módon hiányoznak a magyar költségvetésből, és bár európai, összeurópai problémáról van szó, a nemzeti megoldásnak a leghalványabb kísérlete is hiányzik. Eközben ezek a multicégek a paradicsomukat élik Magyarországon. Nemcsak a bankok Kánaánját hozta el a Fidesz-KDNP az utolsó egyéves nyereségadatok alapján, de ha kicsit visszább nézünk, a 2010 és ’15 közötti időszakban, miközben a magyar gazdaság 26 százalékkal nőtt a statisztika szerint, a magyar tulajdonú cégek csak tizenegynéhány százalékkal, a külföldiek viszont 34 százalék fölötti növekményt tudtak produkálni. Így jöhetett ki az az átlag, hogy miközben a magyar cég, a magyar kisvállalkozó a munkaerő többségét Magyarországon foglalkoztatja, elképesztő terhekkel néz szembe, addig majdnem dupla ennyire tudnak növekedni azok a külföldi társaságok, akik még a közterhek vállalását is jellemző módon elkerülik. Éppen ezért arra szeretném felszólítani a Fidesz-KDNP-t, hogy a stratégiai szerződéseit haladéktalanul tárgyalja újra, kösse ki a magyar munkabéreknek a Jobbik béruniós koncepciójának megfelelő, lassú felzárkóztatását, annak megkezdését a nyugati átlaghoz. El kell mondanom, hogy amikor én a kormányt felszólítom minderre, akkor tiszteletemet kell kifejeznem Bartos Mónika képviselőtársam irányába és a levezető elnök úr irányába, hiszen ők ketten tartják a frontot a parlamentben, ők vannak jelen mint kormánypárti képviselők. Én azt szeretném, ha olyan parlamentben dolgozhatnánk, ahol még esetleg a napirend utáni felszólalások közben is van válaszadó, van termékeny szakmai vita, hiszen ezzel tudnánk megadni a tiszteletet nemcsak a Háznak, nemcsak a parlamentnek, de nemzetünknek is. Köszönöm a lehetőséget. [[Taps a Jobbik soraiban.]]
Köszönöm szépen, képviselő úr. Tisztelt Magyar Zoltán Képviselő Úr! Tájékoztatni szeretném önt, hogy a parlamenti informatikai rendszer, higgye el, sokkal profibb felvételeket [[Derültség.]] tud készíteni, mint ön, csak ki kell kérni, és minden további nélkül rendelkezésre áll, kár ezért házszabálysértést elkövetni. Köszönöm szépen. [[Z. Kárpát Dániel: Ez a házszabályban benne van?]] Tisztelt Országgyűlés! A Jobbik képviselőcsoportjából „Tisztelgés a soproni származású Murmann Sámuel, az 1848-49-es szabadságharc leverését követő megtorlások első mártírja előtt” címmel Brenner Koloman képviselő úr jelentkezett napirend utáni felszólalásra. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Ház! Március 15-e alkalmából e Ház falai között is meg szeretnék emlékezni Murmann Sámuelről, aki evangélikus vallású, német nemzetiségű, soproni polgárcsalád sarjaként látta meg a napvilágot 1817. június 3-án. Középiskolai tanulmányait a nagy múltú soproni evangélikus líceumban végezte, majd a bécsi műszaki főiskolán folytatta. 1835-ben lépett katonai pályára, alhadnagyi, majd hadnagyi rangban lovastisztként szolgált a 2. Hannover huszárezredben. 1848. március 16-án Sopronban is megalakult a nemzetőrség, amelyhez Murmann Sámuel is csatlakozott, július 9-től a nemzetőrség főparancsnok-helyettesi, szeptember 20-tól főparancsnoki tisztjét töltötte be. Az általa kiképzett és felszerelt, fegyelmezettségükről és halált megvető bátorságukról híres nemzetőrök részt vettek a Muraköz felszabadításában is 1848 októberében. [[15.20]] November 13-ától Arad megye és Arad város kinevezett nemzetőrnagyaként a később szintén mártírsorsra jutó Vécsey Károly tábornok mellett vett részt az aradi vár ostromában. Kortársai visszaemlékezései szerint a harcokban kitűnt halált megvető vitézségével. Az 1849. augusztus 9-ei vesztes temesvári csatát követően augusztus 25-én a császáriak fogságába esett. Mivel a szabadságharc előtt Murmann maga is a császári hadsereg tisztje volt, kivégzésével Haynau példát akart statuálni. Még elfogása napján statáriális bíróság elé állíttatta, amely a hős soproni nemzetőr parancsnokot golyó általi halálra ítélte. Az ítéletet aznap végrehajtották. Murmann Sámuel soproni származású nemzetőr parancsnok ezzel az 1848-49-es szabadságharc utáni megtorlások első mártírjaként vonult be a történelembe. Nevét Sopronban 1997 óta utca őrzi, emléktábláját pedig 1998-ban avatták fel a soproni Líceumban. Mint szintén soproni német nemzetiségi polgárcsalád sarja, ezúton is itt szerettem volna megemlékezni Murmann Sámuelről. Emlékét soha nem feledjük. Köszönöm a megtisztelő figyelmüket. [[Taps a Jobbik soraiban.]]
Köszönöm szépen, képviselő úr. Tisztelt Képviselőtársaim! Ezzel a napirend utáni felszólalások végére értünk. Tájékoztatom önöket, hogy a tavaszi ülésszak következő ülésére várhatóan 2019. március 18-án kerül sor. Megköszönöm munkájukat. Mindenkinek méltóságteljes március 15-i ünneplést kívánok szeretettel. Az ülést bezárom.